
Forord 


Det er mange som har vist interesse for Ørsta-kvinnen Berte Kanutte 
Aarflot. De fleste er enige om at hun inntar en enestående plass blant 
de mange som skrev salmer og oppbyggelige skrifter i første halvdel av 
1800-tallet. I det haugianske miljø som hun tilhørte, hadde hennes lit- 
terære bidrag både i omfang og i kvalitet stor betydning. At hun var en 
fremstående kvinne i et mannsdominert kirkelig miljø, har også vakt 
oppmerksomhet. Det er særlig salmene hennes som har vært vurdert i 
de fleste av kommentarene til hennes skrifter. I tillegg kommer som regel 
en presentasjon av hennes selvbiografi, som kaster lys over hennes utvik- 
ling fra ungdomsårene til det modne liv. Som egen kategori kan denne 
fremstillingen sammenliknes med andre selvbiografier i den religiøse 
litteratur. Mange har pekt på likhetspunkter med Hans Nielsen Hauges 
selvbiografiske skildringer, selv om hans erfaringer i større grad beskri- 
ver den ekstatiske opplevelse han hadde i 1776. 

Men det er få som har forsøkt å tegne et helhetlig bilde av den omfat- 
tende litteratur som Berte Kanutte Aarflot etterlot seg. En samlet pro- 
duksjon på over 600 sider, med et utall av temaer, kaller på en grundigere 
presentasjon av hennes religiøse tankeverden. Ikke minst innbyr hennes 
store samling med religiøse brev til en ny vurdering av hennes profil som 
sjelesørger og åndelig rådgiver. Det er en slik samlet helhetsvurdering av 
hennes skrifter denne undersøkelsen sikter på å presentere. 

Arbeidet har gitt nye innsikter på enkelte områder, blant annet når 
det gjelder omfanget av Aarflot-familiens engasjement i kirke- og kris- 
tenliv i denne perioden, og Berte Kanuttes innflytelse i denne sammen- 
heng. Berte Kanuttes etterlatte skrifter har blitt tatt vare på som dyrebare 


1 En undersøkelse som skiller seg ut ved sitt mer omfattende anlegg, er Inga Tusviks hovedfags- 
oppgave i norsk ved Universitetet i Oslo (0. 1950): Berte Canutta Årflot, hennar liv og skrifter og 
innverknaden frå henne i det kristelige livet på Sunnmøre. 


FORORD 


arvestykker blant hennes etterkommere. Jeg har det siste året hatt glede 
av arbeidet med å trenge dypere inn i hennes forestillingsverden. Det er 
mitt håp at denne boken kan bidra til et større kjennskap til denne fore- 
gangskvinnen, som satte så dype avtrykk på den åndelige profil i kristen- 
livet, både i sunnmørsbygdene Ørsta og Volda, og ellers i store deler av 
landet. 

Jeg vil rette en stor takk til historikeren Jostein Fet, som har vist 
interesse for mitt prosjekt, og også gitt gode innspill underveis, samtidig 
som jeg har kunnet dra stor nytte av hans mange arbeider om skriftkul- 
turen i sunnmørsbygdene. 

En stor takk også til dosent emeritus ved Høgskulen i Volda, Jan Ove 
Ulstein, som har stått for det meste av redaksjonsarbeidet og nedlagt et 
stort arbeid for at bokprosjektet kunne realiseres. 


Oppegård, sommeren 2019, 
Andreas Aarflot 


KAPITTEL 1 


Innledning 


Berte Kanutte Aarflot var på mange måter en pioner for sin tid. Hun var 


en fremstående representant for den haugianske bevegelse,; med dens 


frigjøring av lekfolks engasjement i formidlingen av evangeliet. Hen- 


nes budskap var sentralt, med en grunnfestet luthersk-pietistisk tone, og 


med en sterk appell til omvendelse og et liv i Kristi etterfølgelse. Hun 


var en enkel kvinne av folket, men med en uvanlig stor anerkjennelse 


i et mannsdominert samfunn. Hun var en innflytelsesrik publisist med 


en etter forholdene stor publikasjon av skrifter, som fikk stor utbredelse 


i vekkelsesmiljøene ut over landet, men særlig på Vest- og Nordvestlan- 


det. Da hun døde i 1859, skrev Bjørnstjerne Bjørnson disse minneordene 
i Aftenbladet, i Kristiania (2. des. 1859): 


Denne gudhengivne Kvinde har levet til manges Opbyggelse. Hendes dybe, re- 
ligiøse Sange er en Skat i hver Bondes Hus hele Trondhjems og Bergens Stift 
igjennem, er ogsaa vandret længere udover Landet og synes tillige i Nabolan- 
dene. Man bør om hende sige, at faa her i Landet har i en vid Kreds bidraget 
saaledes til Religionens Væxt som hun. Omkring hendes Sange har ogsaa de 
gamle Salmemelodier flokket sig. Naar man i det Nordenfjeldske en Søndag 
kommer uforvarende til en Bondegaard, hører man fra Huset en Salmesang gaa 
imøde, som man kjender fra Kirken, men som synes at passe Stedet og folket, 
og siger bedre Velkommen end noget Ord. Kan man da senere under Samtalen 
komme til at se i de Bøger, som ligger efter paa Bordet, vil man finde en Titel 
som denne: ”Troens Frugt, en Samling af aandelige Sange i to Dele af Berte 


Kanutta Sivertsdatter Aarflot” 

”Berte Canutte Aarflot var utan jamføring den mest gåverike av dei haugianske diktarane, ... og 
lyfter seg høgt over dei andre i samtida". P. E. Rynning: Salmediktinga i Noreg, bd. II, Oslo 1954, 
S. 24. 


KAPITTEL 1 


Men som alle andre var Berte Kanutte Aarflot også et barn av sin tid. 
Hun vokste opp i brytningen mellom statspietisme og opplysningstid, i 
en frembrytende nasjonalisme, og i bondesamfunnets økende bevisstgjø- 
ring mot det tradisjonelle embetsmannsveldet. Fra barndomshjemmet 
fikk hun impulser fra sin far, opplysningsmannen Sivert Aarflot, som 
fornyet bygdesamfunnet i Volda og Ørsta med sine mange fremtidsret- 
tede tiltak innen kultur og næringsliv. Størst innflytelse på Berte Kanutte 
hadde nok farens store boksamling, som han etter hvert la til grunn for 
et lokalt folkebibliotek, og ikke minst trykkeriet, som han anla på lens- 
mannsgården Ekset (1809), hvor han utga både religiøse skrifter fra andre 
forfattere og noen av Berte Kanuttes egne skrifter3 Det foreligger ingen 
eksakt beskrivelse av hennes egen boksamling, men ut fra sitater og hen- 
visninger i hennes skrifter kan en danne seg et rimelig godt bilde av hva 
hun hadde lest og funnet inspirasjon fra. Det er også tydelig at hun var 
sterkt preget av den andre generasjon av haugianere, med forankring i de 
lokale vennesamfunn, og med en utstrakt korrespondanse gjennom brev 
og besøk fra hjem til hjem. 

Hennes litterære forbilder finnes overveiende i den rikholdige tilgjenge- 
lige oppbyggelseslitteratur fra det foregående århundre. 1700-tallet hadde 
oppvist en variert produksjon av andaktsbøker og salmebøker. Det domi- 
nerende formatet hun bruker, er sangene eller salmene i bunden form, med 
versinndeling. Til sammen 186 salmer finnes spredt i hennes produksjon. 
Det store antall henvisninger til kjente melodier viser at hun behersker et 
betydelig antall verseformer. Ikke mindre enn 44 forskjellige melodier opp- 
gir hun at hun har brukt, og disse er hentet fra mange forskjellige kilder. 
Samtidig viser et stort antall sitater, spredt omkring i hennes prosaskrif- 
ter, bønner, betraktninger og brev, at hun har brukt mange kilder utenfra 
for å kaste lys over sine tanker og formaninger. Det kan tyde på at mange 
av disse henvisningene er hentet fra hukommelsen, etter hvert som hun 
skriver, og at hun dermed viser seg å ha et mer enn vanlig godt minne for 
utenatlæring. Et sitat fra hennes selvbiografi kan gi en pekepinn om dette: 


3 Se Jostein Fet: Eksetiana, Aarflots Prenteverk 1809-1935, Bibliografi og kulturhistorie. Det Norske 
Samlaget, Oslo 2006. 

INNLEDNING 


En anden Gang, da jeg arbeidede ude paa Marken og i Tankerne betragtede og 
overveiede Psalmen: ”Hvorledes skal jeg møde/ Og ære dig, min Skat” o.s.v. da 
blev denne saa særdeles oplivende og bestyrkende for mig, at jeg ligesom faldt 
i Forundring over, at jeg saa ofte havde synget den, ja endog lært den udenad, 


og dog havde jeg ikke fundet den Kraft og Sødhed i den, som jeg nu fornam.* 


Berte Kanutte viser en slående evne til å forme rim i sine sanger. Hun 
tyr ikke til mange knep som bryter metret hun har valgt, selv om det 
kan forekomme enkelte unntakelser. Hun spiller på et stort og billedrikt 
ordvalg i sine salmer, og hun behersker den religiøse terminologi på en 
variert og bevegende måte. Fra hennes dikt og betraktninger stiger bildet 
av et fromt og jordnært kristenmenneske, med et brennende ønske om å 
hjelpe sine medmennesker på troens vei. Hun henter sin inspirasjon fra 
en dypt personlig troserfaring og tviler ikke på sitt kall til å være et tyde- 
lig vitne om livet med Gud i samtiden. Hun fremstår som en varsler, som 
kaller menneskene til omvendelse og ansvarlig livsutfoldelse. Slik blir 
hun historisk en forløper både for den kommende indremisjonsbevegelse 
og for den følgende kvinnebevegelse, som skaffet større syn for kvinnenes 
rettmessige plass i kirke og samfunnsliv. 


4 — Selvbiografien, s. 35. 

Berte Kanutte Aarflots livsløp 


Det finnes etter hvert mange biografiske fremstillinger av Berte Kanuttes 
liv og virksomhet. De fleste har nærmest skissemessig karakter og bygger 
i stor grad på hennes egne selvbiografiske opptegnelser. 

Men hun er viet en omtale i den siste utgaven av Norsk Biografisk Lek- 
sikon,* og er dermed med blant de nærmere 6000 personer som regnes 
å ha hatt en viss innflytelse på sin samtid og på historieforløpet i vårt 
land. En av de mest interessante fremstillingene av hennes livshistorie ble 
skrevet omkring 1890 av Bernt Støylen (1858-1937), som i 1889 hadde blitt 
med i redaksjonen for bladet Stille Stunder7 Det ble gitt ut i Volda av en 
håndfull ildsjeler som ville fremme en nynorsk profil i oppbyggelseslit- 
teraturen. Allerede i første årgang startet Støylen en serie med biogra- 
fiske skisser som omhandlet Berte Kanutte Aarflot. Den gikk gjennom 
6 nummer i første årgang og 12 nummer i andre årgang, og avslutter i 
nr.12 med noen vers fra hennes avskjedssalme ”Min Levedag hen mod 
sin Aften skrider”, som Støylen hadde gjengitt i klangfull nynorsk tekst. 
Støylens artikler ble i 1893 utgitt i en samlet form av Berte Kanuttes sønn, 
Knud Aarflot (1821-1896), og trykt i trykkeriet på Ekset, sammen med 
enda en omtale skrevet av klokker H. G. Heggtveit (1850-1924), og noen 
tidligere utrykte bidrag av Berte Kanutte.* Støylens livfulle presentasjon 


5 I 1928 ble to salmehistoriske avhandlinger, av Halkild Nilsen og Hermann Norendal, belønnet 
med Kongens gullmedalje for en undersøkelse av temaet ”Salmediktning og salmesamling i Norge 
i tiden fra 1814 til 1869 (bortsett fra Landstads og A. Hauges salmeboksarbeide”). Begge avhand- 
lingene ble offentliggjort i tidsskriftet ”Norvegia Sacra”. Halkild Nilsen sin avhandling kom i 
årgangen 1928, og Hermann Norendals kom i 1929. Begge har viet Berte Kanutte Aarflot en 
omtale på 5-6 sider, og understreker hennes rolle som den betydeligste kvinnelige salmedikter i 
sin samtid. 

6 Skrevet av Jostein Fet. 

7 Trykt på Ekset-trykkeriet fra starten i 1889. 

8 Berte Kanutte Aarflot. To Livsskildringer forfattede af Presten Bernt Støylen og Klokker G. H. 
(1) Heggtveit, tilligemed en Samling af hidtil utrykte Breve og Sange fra Forfatterindens Haand. 
Ekset, 1893. Siteres som To Livsskildringer. 

(”Birte Kanutte Aarflot og hennar samtid”) har han sikkert kunnet fakta- 
orientere ved samtaler med Berte Kanuttes sønn. Det som utmerker Støy- 
lens skildring, er at han har satt hennes liv og virke inn i en historisk 
kontekst, som også gir glimt fra vekkelsesmiljøet i Ørsta og Volda i Berte 
Kanuttes levetid. 

Berte Kanutte ble født 3. januar 1795 på den vesle gården Aarflot i 
Åmdalen i Ørsta, som ”ligger like ved storelvi eller aai, og difor heiter 
han Aarflot”, skriver Støylen, og bringer dermed til torvs en mulig ety- 
mologisk forklaring på hva gårds- og slektsnavnet kan bety. Faren, Sivert 
Knudsøn Aarflot (1759-1817), hadde vokst opp med foreldrene Knud 
Pedersen Aarflot, f. Fyldal (1726-1794) og Birte Akselsdatter Barstad 
(1728-1820). Begge kom fra enkle kår, men faren, som hadde kjøpt går- 
den i 1772, drev den frem til en bærekraftig inntekt. Sivert Aarflot var i 
1789 blitt gift med Gunhild Rasmusdatter Eikrem (1756-1836). Han hadde 
da vært omgangsskolelærer i Follestaddalen i Ørsta siden 1778. Det var 
sokneprest Hans Strøm (1726-1797) og hans kapellan, Claus Frimann 
(1746-1829), som hadde sett hans evner, og soknepresten satte ham inn i 
denne stillingen. Samtidig hadde Sivert gitt en hjelpende hånd på farsgår- 
den, og i 1793 tok han over som gårdbruker på Aarflot. Bare tre år etter 
Berte Kanuttes fødsel ble han utnevnt til lensmann for distriktet, og kjøpte 
gården Ekset i Volda, hvor han etablerte sine mange tiltak for å løfte sam- 
funnsnivået i bygden og bygdene omkring. Sivert Aarflot blir omtalt som 
en av de fremste representantene for den våknende bondefrigjøringen 
etter 1800. Som selvlært bondesønn søkte han kunnskaper og orientering 
i den rådende opplysningstidens skrifter, og med sine mange initiativ 
ble han på mange måter en parallell til Hans Nielsen Hauge. Begge var 
griindere med forankring i et verdensbilde preget av religiøse og ideelle 
verdier? Men Sivert Aarflot representerte også en overgangstype mellom 
den tradisjonelle bondestand og den fremvoksende embetsmannsklasse. 
Da han inntok lensmannsgården på Ekset i 1798, tok han med seg slekts- 
navnet fra farsgården, slik mange kondisjonerte personer gjorde, og han 
etablerte en slektstradisjon som ikke var bundet opp til navnet på gården 


9 — ”Sivert greidde å sameine kristendomen og dei nye naturvitenskapelege oppdagingane” J. Fet i 
Norsk Biografisk Leksikon, art. om Sivert Aarflot. 


14 


BERTE KANUTTE AARFLOTS LIVSLØP 


Ekset, slik det var vanlig blant bønder som overtok nye gårder, der gårds- 
navnet også ble familienavnet til dem som bodde der. Det kan også være 
at Sivert Aarflots nære forhold til presten Hans Strøm bidro til å styrke 
hans sosiale selvfølelse. Hos Strøm møtte han en markert overgangsskik- 
kelse mellom de nedarvede samfunnsstrukturer og opplysningstidens 
mer frigjorte og individualiserende livsfølelse. Strøm var preget både av 
sin respekt for bondekulturen og sin åpenhet for nye åndsstrømninger 
i samtiden, og hans allsidige interesse for praktiske forbedringer i folks 
hverdagsliv, og hans naturhistoriske innsikter kan ha smittet over på den 
driftige Sivert Aarflot, som i mange henseender fulgte i de samme spor. 
Strøms skrift ”Tilskueren paa Landet” fra 1775, med temaer om mange 
forhold som berørte folks dagligliv, kan ha vært et forbilde for Sivert Aar- 
flots ”Norsk Landboeblad”, som han begynte å utgi da trykkeriet på Ekset 
var kommet i gang. Det er også rimelig at Strøm med sin kombinasjon av 
tradisjonell ortodoksi og tanker fra opplysningstidens verdensbilde har 
virket inn på Sivert Aarflots religiøse forståelseshorisont. 

Da Berte Kanutte var 21 år gammel, giftet hun seg med Amund 
Knutsson Hovdenakk (1788-1860), som hadde overtatt Aarflot-gården, 
tok navn etter den, og drev den med flittig innsats. Bryllupet fant sted 7. 
juli 1816."* Hjemme på Aarflot-gården gikk livet sin gang med det travle 
gårdslivet, husarbeid og etter hvert syv barnefødsler, som kom med to til 
tre års mellomrom: Severine, f. 16. januar 1817; Gurine Marie, f. 2. januar 
1819; Knud Petter, f. 15. august 1821; Johannes, f. 29. oktober 1824; Sivert 
Martinus, f. 3. august 1827; Berte Kanutte, f. 15.juni 1830 — død 21. oktober 
s. år; Anna Berte (Ane), f. 15. februar 1833." 

Allerede i 1817 døde faren, etter et aktivt liv som satte dype spor. 
Kort tid før han døde fikk han se noen salmer og sanger som Berte 
Kanutte hadde skrevet gjennom ungdomsårene. Han så dem igjennom 


10 I sin selvbiografi skriver Berte Kanutte at hun giftet seg i sitt 22. år. Mange av de biografiske om- 
talene av henne sier derfor at hun var 22 år da hun giftet seg, mens datoen for giftermålet etter 
kirkeboken viser at hun var 21 % år. 

1 Som et kuriosum kan nevnes at Kirkeboken for Ørsta i dåpsregisteret for det første barnet, Seve- 
rine, har oppført som barnets mor Ane Sivertsdatter, og ikke Berte Kanutte. Det må bero på en 
feilerindring av den som førte registeret. Pikenavnet Ane var åpenbart svært populært i området 
på den tiden. I dåpsregisteret er omtrent en tredel av døpte piker oppført med dette navnet i 
løpet av de tre første månedene av 1817. 

og renskrev og ordnet dem og ga samlingen tittelen: En gudelskende 
Sjels opbyggelige Sange. 

Takket være selvbiografien, som Berte Kanutte skrev mot slutten av 
sitt liv, er det en felles forståelse av hvordan livet hennes artet seg helt fra 
hennes yngste år. Hun skriver mest om sin religiøse utvikling, som gikk i 
bølger og vekslet mellom tvil og tro. Men hun levde sine ungdomsår helt 
frem til gifteferdig alder i det stimulerende miljøet hos sin far, opplys- 
ningsmannen Sivert Aarflot, og med tre søsken, som også utmerket seg 
med gode evner og tiltakslyst.* Her fikk hun den første boklige opplæ- 
ring, med en omgangsskole som ikke kunne by henne noen utfordrin- 
ger, og med et aktivt egenopplæringsprogram i farens bibliotek. Mye av 
grunnlaget for hennes lese- og skriveinteresse ble lagt her. Men Berte 
Kanutte ble også båret av en allmenn bølge av interesse for lesing og 
ny kunnskap som viste seg i samtiden. Det var ikke lenger i hovedsak 
embetsmenn og driftige borgere som skaffet seg litteratur. Lesekunsten 
var i sterk fremmarsj også utover landsbygden. Og med utvidet kunnskap 
våknet også skrivetrangen.” En broket flora av leilighetsskrifter så dagens 
lys. Mange av disse hadde også religiøse temaer, og etter hvert så det ut til 
at de få trykkeriene som fantes, hadde nok å gjøre med å få trykt det som 
ble levert inn av småskrifter. Trykkeriet på Ekset bidro også til at stort og 
smått ble utgitt og spredt i befolkningen." De glimt Berte Kanutte Aarflot 
gir av sine tanker om tro og tvil i selvbiografien, vitner om at hun hadde 
evne til bevisst og selvstendig refleksjon, og var i stand til å sette ord på 
og sortere de tanker og erfaringer hun etter hvert fikk om livets og troens 


12 Broren Rasmus S. Aarflot, f. 1792 og søstrene Sesilie Helene, f. 1797, og Ottine Elisabet, f. 1800. 
Bernt Støylen skriver i sin biografi at Sivert og Gunhild Aarflot fikk fem barn. Men i ettertid 
er det bare snakk om de fire søsken som er nevnt her. I Kirkeboken er det likevel en innførsel 
som kan tyde på at paret hadde fått et barn, som enten må ha vært dødfødt eller døde like etter 
fødselen. Ved gudstjenesten 14. søndag etter Trinitatis i 1790 (5. september) er det nemlig anført 
at det ble tatt imot fem ”inngangskoner”, og den ene av disse omtales som ”Sjur Stølens qvinde”. 
Skikken å ta imot kvinner i kirken noen uker etter barnefødsel var ennå i bruk, og kirkeritualet 
hadde også formuleringer som kunne brukes om barnet var dødfødt. Sjur var den folkelige ver- 
sjonen av Sivert, og Stølen het gården på folkemunne (se note 31). 

13 ”Det er nett på slutten av 1700-tallet at ein litterær skriftkultur ved sida av eller under elitens 
litterære liv byrja vakne hos den norske allmugen ... eit varsel om at embets- og borgarstanden 
ikkje lenger skulle ha eineretten på litterær produksjon i samfunnet” J. Fet: Allmugens diktar. 
Niels Olsen Svee i norsk religiøs folkesong, Oslo 1987, s. 7. Se ellers Jostein Fets omfattende doku- 
mentararbeid i: Lesande bønder (1995) og Skrivande bønder (2003). 

14 Se Jostein Fet: Eksetiana. Aarflots prenteverk 1809-1935. Det Norske Samlaget, Oslo 2006. 

gjenvordigheter. De gir derfor inntrykk av en systematisk tankekraft og 
en litterær dannelse som ligger på et høyt nivå. Men biografien er sattinn 
i en ramme formet av hennes livslange tolkning av religiøse innsikter og 
erfaringer, og kan vel i enkelte avsnitt være preget av en viss stilisering av 
det forløpne. 

Viktige milepeler ble konfirmasjonen, 7. oktober 1810, og møtet med 
et blandet ungdomsmiljø på lensmannsgården, og etter hvert en tydelig 
dragning til det vekkelsesmiljøet som fantes i bygdene etter Hans Nielsen 
Hauges besøk ved århundreskiftet. Hennes mor, Gunhild, har etter hva 
vi forstår hatt tilknytning til dette miljøet, og hennes rolle i Berte Kanut- 
tes modning til en mer bevisst kristendom kan ha vært større enn det er 
beretninger om. Den nedarvede tradisjon med husandakter og kirkegang 
har vært en av faktorene som formet hennes utvikling. Men avgjørende 
ble møtet med representanter for annengenerasjonen av haugianere, som 
dels kom fra de samme traktene, og dels kom på prekenferd gjennom 
sunnmørsbygdene. Hans Nielsen Hauge (1771—1824) reiste gjennom Sunn- 
møre i 1799 og 1801, på vei fra Bergen til Trondheim. Han merket seg at 
folket var preget av opplysning og dannelse, og han følte seg vel tatt imot 
og vant venner der.” Det er lite kjent om virkningene av hans besøk disse 
gangene, men det er sannsynlig at han har bidratt til de første spor av den 
vekkelsen som skulle komme. I et brev som Hauge skrev ”Til vener”, sen- 
høstes i 1801, åpenbart på reise gjennom Romsdal, finner vi antakelig den 
eneste konkrete omtale av sunnmørstrakten i brevene fra Hauge: ”Her 
over paa Søndmør især som er mange Kirkesogner, er og Begjærlighed 
mange Steder efter at høre, og (det) seer ud til (at være) troværdige Folk 
iblandt, idet mindste legemlig ... (Det) haabes nogle bevarer Ordet til 
Frugt”.'* I 1802 var han på vei sydover fra Trondheim, under oppsyn av 
lensmennene underveis. Det er ikke kjent hvilken kontakt han fikk med 
vennene i Volda og Ørsta under denne reisen, men i Gloppen stanset han 
fire dager og holdt møter. 

Det var i tråd med Hauges strategi å få folk til å flytte til steder hvor 
det var behov for enten å starte vekkelsesarbeidet med forkynnelse og 


15 H.N. Hauge: Beskrivelse over Hans Nielsen Hauges Reiser, vigtige Hendelser og Tildragelser (1816). 
Hans Nielsen Hauges skrifter, bd. VI, Oslo 1952, $. 19. 
16 Brev frå Hans Nielsen Hauge, ved Ingolf Kvamen, Bd. III, Oslo, 1974, $. 125f. 

samtale, eller å styrke de vakte i miljøer som hadde utviklet seg til livs- 
kraftige sentre for virksomheten blant Hauges venner. Et senter for Hauge- 
vekkelsen i Ørsta var hjemmet til Vebjørn Svendsen (1753—0.1825). Han 
kom fra Hallingdal og var blitt vakt under et av Hauges besøk der. På 
oppfordring fra Hauge kjøpte han gården Ørstavik og flyttet til Ørsta. 
Han ble handelsmann og drev gjestgiveri, og skapte med sin familie et 
tyngdepunkt for haugianismen i den sydlige del av Sunnmøre.” Det kan 
være at Berte Kanuttes mor, Gunhild, sto i kontakt med miljøet rundt 
Vebjørn Svendsen. Senere kom andre Hauge-venner til bygdene, som 
Daniel Arnesen (1782-1866) og Lars Knudsen Kyllingen (1770-1826). 
De var fra Luster i Sogn, men hadde slått seg ned i Romsdal og arbeidet 
ivrig for å utbre evangeliet. Begge ble kjent som viktige medarbeidere for 
Hauge og reiste som forkynnere med store talegaver over store deler av 
det sørlige Norge. Deres besøk på Sunnmøre førte også til resultater, og 
vekkelsen blomstret opp igjen rundt 1820, etter en periode med stillstand 
mens Hauge satt fengslet. Fra vennesamfunnet i Romsdal kom også en 
pike ved navn Torborg,” som fikk tjeneste hos Vebjørn Svendsen. Hun 
skal ha blåst nytt liv i vekkelsen i Ørsta med sitt brennende vitnesbyrd og 
alvorlige fremferd.” Hjemmet til Vebjørn Svensen ble samlingsstedet for 
de vakte i Ørsta, og her vokste det etter hvert frem en mild, evangelisk 
utgave av haugianismen, med god ivaretakelse av de kirkelige tradisjoner 
knyttet til gudstjenesten og kirkens sakramenter. Dette kom også til å 
prege Berte Kanutte Aarflot i årene som fulgte. 

Men den som fikk mest avgjørende betydning for henne, var Amund 
Knudsen Brekke (1775-1835), som selv var sunnmøring og kjente miljøet og 
kulturen godt. Han besøkte Aarflot-gården i 1822, og førte åndelige samtaler 
med et par andre besøkende. Det var bruddstykker fra denne samtalen som 
åpnet Berte Kanuttes øyne for evangeliets frigjørende kraft, etter hennes 


17 Fet 2006 s. 79. 

18 Torborg Olsdatter Høyem (ca. 1778-1836) ble gift med Nils Rasmussen Furset, (f. 1788), etter råd 
fra Vebjørn Svendsen, og de fikk flytte inn på en av gårdene som Svendsen eide. J. Fet: Lesande 
bønder. Litterær kultur i norske allmugesamfunn før 1840, 1995, 8. 191. 

19 O. Handeland siterer fra visitasprotokollen for Volda etter biskopens besøk i 1822: ”I møtet blev 
andraget at den haugianske sekt i avvigte år har i Ørstens sogn meget tiltaget, hvortil især en 
aldrende pige Torbær fra Sogn, har bidraget meget”. Oscar Handeland: Vårløysing, Bd. II, Bergen 
1966, s. 61. 

egen beretning. Han sørget bl.a. for et opptrykk av Hauges Evangeliske 
Levnedsregler i 1820, trykt på Ekset, men bekostet av ham selv.” Amund 
Knudsen Brekke brukte samtaler og utdeling av oppbyggelige skrifter som 
sin viktigste vekkelsesstrategi, og hadde en betydelig korrespondanse med 
vennekretser rundt i landet. Han er kjent for å bidra til å dreie den haugi- 
anske bevegelse mer i en evangelisk retning, med vekt på Jesu rettferdig- 
gjørende nåde. Berte Kanuttes egen skildring av hvordan hun opplevde det 
hun oppfanget av samtalen med Amund Knudsen Brekke, lyder slik: 


Under Samtalen ytrede han sig da blandt andet saaledes: ”Eet skal jeg sige Eder, 
som jeg veed er Sandhed: Ingen lever saa vel og ulasteligt, at han ei behøver 
Omvendelse, og Ingen er saa forherdet, at han ei kan bekomme Naade ved en 
sand Omvendelse”. Det første Ord traf mit Hjerte, som om han mente mig der- 
med og skulde have sagt dem til mig. Ja, den Helligaand ligesom vidnede ind- 
vortes, at jeg havde trøstet mig og gjort mig Haab om Saligheden paa Grund af 
min ulastelige Vandel, som dog kun er en borgerlig Retfærdighed, hvormed vi 
aldeles ikke kunde bestaa for Gud, som ser til Hjertet. Saaledes bleve da disse 
Ord ved Guds medvirkende Naade Middel til min Opvækkelse og Omvendelse, 


og derfor ere de ogsaa blevne siddende i min Hukommelse.” 


Det gikk opp og ned for henne i den åndelige utvikling også i den nær- 
mest følgende tid, og hun skriver om sin tvil og sin tro, som lenge var 
som ”en skjælvende og bævende Haand, der knapt kunde tage fat paa 
Guds Naade.” Men omsider falt hun til ro med en fast forvissning om sine 
synders forlatelse.” 

Med en styrket tro og en dypere forståelse av Guds frelsende nåde slo 
diktertrangen hos Berte Kanutte ut i full blomst, og i 1830 kunne hun 
levere den første delen av sitt sangverk til trykken. Det var de 47 første 
salmene i samlingen Troens Frugt, trykt på Ekset. Senere fulgte nye opp- 
lag med tilvekst av nye salmer, utgaven 1833 har 57 salmer, og utgaven 
1836 hele 72. Etter hvert økte antallet til 99 salmer i denne samlingen. 
Det tyder på en periode med et avbalansert trosliv og en stadig sterkere 


20 Også et par andre oppbyggelige skrifter fikk han utgitt, deriblant En sand Christens Bøn til Gud, 
1834, med et par salmer og en betraktning, formodentlig av ham selv. Fet 2006, s. 99. 

21 — Selvbiografien, s. 31. 

22. Ibid., s. 33; 37. 


19 


KAPITTEL 2 


bevissthet om hennes kall til å nå mennesker med budskapet om Jesu 
stedfortredende frelsesverk. Det neste større bokprosjektet hennes var 
bønner og vers til den daglige husandakten i hjemmene, Sjælens Morgen- 
og Aftenoffer. Det ble levert til trykken 1. januar 1846. Dette året gjennom- 
gikk Berte Kanutte en alvorlig sykdomsperiode, og hun ventet selv å dø, 
og diktet sin vakre salme ”Min Levedag hen mod sin Aften skrider”. Hun 
var så svak at hun ikke kunne skrive selv, og dikterte salmen til sin eldste 
sønn Knud.” Men hun kom seg over sykdommen og fikk leve videre og 
levere nye vers og betraktninger. I denne perioden fortsatte også brev- 
skrivingen, som hun hadde benyttet seg av gjennom mange år, for å nå 
stadig nye mennesker med sine oppbyggelige tanker. 

Mot slutten av livet ble Berte Kanutte preget av svekket hørsel, men det 
var en forkjølelse og en hjerneblødning som rammet henne og førte til 
hennes død 29. oktober 1859. Til gravferden hadde to av hennes sønner, 
Johannes og Knud, diktet hver sin avskjedssang, som viser at den dikte- 
riske evnen også fantes hos hennes barn i noen grad. Johannes ga henne 
denne attesten: 


Om Kristi Kjærlighed du talte, 
Om Kristi Kjærlighed du sang, 
Og Kristi Kjærlighed afmalte 
Sig i dit Blik saa mangen Gang; 
Thi ”Luen fra Guds Kjærlighed” 
Var i dit Hjerte sænket ned.” 


Soknepresten Wraamanns tale ved gravferden søndag 13. november 1859 
vitner om den brede anerkjennelse som hun hadde vunnet i sitt knapt 
60-årige livsløp. Han minnet både ektefellen> og barna om den betyd- 
ning hun hadde hatt for deres kristelige liv. Og han berømmet henne for 
hennes gode innflytelse, både i lokalsamfunnet og blant leserne av hen- 
nes skrifter.” 


23 H.G. Heggtveit, i To livsskildringer, 1893, s. 36. 

24 Trykt i Før ikke udgivne Breve og Sange (1893), s. 72. Også fra ”gammelklokkeren” Anders Welle, 
og hans sønn og etterfølger, Hans Welle, forelå minnesanger, som ble tatt med i samme skrift. 

25 Ektefellen, Amund Knutsson Aarflot, var syk, og døde et snaut halvår etter henne, 23. mars 1860. 

26 ”Der er visseligen ingen Saadan iblandt os, som ikke har Aarsag til at takke Herren for mangt et 
vækkende Ord, mangen kjærlig Trøst, mangen kristelig Paamindelse og Advarsel, som gjennem 

Det er ikke lett å danne seg et dekkende bilde av personen Berte 
Kanutte Aarflot. Ut fra hennes salmer, og især brevene, får en inn- 
trykk av en moden og selvbevisst kvinne, som vet hva hun står for, og 
som ikke viker tilbake for å si sin mening. Men samtidig tyder alt på 
at hun i sin omgang med mennesker kunne vise mildhet og omsorg, 
slik at hennes åndelige budskap satte spor. I hjemmet kunne forhol- 
det til ektefellen by på utfordringer. Han skal ha vært noe hissig av 
gemytt, og streng i oppdragelsen, men morens mildhet dempet kon- 
fliktene. Sønnen Johannes skal ha fortalt på sine gamle dager at han 
opplevde at faren truet med ris når barna ikke opptrådte som de burde, 
mens Berte Kanutte søkte å roe ned situasjonen og heller snakke igjen- 
nom problemene med mildhet og søke løsninger i minnelighet.” Folk 
ellers mintes henne for hennes hjertevarme når noen kom i nød, og for 
hennes godgjørenhet og hjelpsomhet mot fattige og trengende. Bernt 
Støylen, som i sin biografi (1889/90) kan ha hentet informasjon både 
fra flere av barna, som ennå levde, og fra bygdefolk som kjente henne 
før hennes død 30 år tidligere, beskriver flere trekk som kjennetegnet 
henne: Omtanken for mennesker nært og fjernt viste seg i brev og san- 
ger som hun skrev til aktuelle begivenheter i sorg og glede. Hun viste 
stor personlig omsorg for syke og døende, som hun besøkte, selv når 
det var smittsomme sykdommer på ferde. Folk søkte heller til henne 
i sjelesorg enn til prestene, fordi hun opplevdes nær og lett å forstå. 
Støylen skriver: 


Denne djupe umsut for alle synte seg i all hennar ferd. Og Aarflot vart difyr ofta 
ein møtestad fyr dei syrgjande og kjempande sjæler, og dei var mange, som der 


fekk eit nytt livsmod, naar dei havde snakka med henne.” 


Også Inga Tusvik, som hadde vokst opp i det vekkelsespregede miljøet i 
sunnmørsbygdene, gir en livsnær beskrivelse av hennes ettermæle: 


hende er bleven dem til Del, ja for den velsignede Indflydelse af hendes stille, kristelige Van- 
drings tiltalende Exempel”. Før ikke udgivne Breve og Sange (1893), s. 69. 
27 Inga Tusvik, med hjemmel i etterretninger fra Johanne, datter av Johannes. Tusvik 1950, $. 12; 17. 
28 Knud d. 1896, Johannes d. 1891, Sivert, d. 1910, Severine, d. 1894, Gurine d. 1895. 
29 Før ikke udgivne Breve og Sange (1893), $. 37. 

Små og store, unge og eldre frå heimbygda og lenger ifrå ville gjerne syne henne 
den siste æra og takke for alt ho hadde vore for dei, og dei kjende det som ei god 


mor, ein trøystestad i naud og motgang og ein stor kristenførar var gått frå dei.” 


Hun fremsto med autoritet; med strenghet og mildhet styrte hun hjerter, 
slik at folk kom på nye tanker, tok troen på alvor og endret adferd. Et per- 
sonlig farget bilde finner vi hos prosten M. J. Wefring, som beretter om et 
besøk han avla i Aarflot-gården på en av sine reiser. Høsten 1834 hadde han 
lagt turen til Sunnmøre, og han skildrer møtet med Berte Kanutte slik: 


Jeg besøgte Berthe Canutte Aarflot, der var gift med Amund Stølen.” Jeg kjen- 
dte hendes religiøse Sange, som i høi Grad havde tiltalt mig. Da jeg kom ind 
paa Gaarden, spurgte jeg en Gut, der kom mig imøde, om Husbondsfolket var 
hjemme. ”Ja, sagde han, Far og Mor staar nu paa Laaven og tærsker” Jeg gik der- 
hen og fandt det ogsaa saaledes. Efter en liden Stund forlot Hustruen Arbeidet 
og bad mig at gaa ind i Dagligværelset. Den Dag jeg tilbragte i hendes Hjem, 
indtager en kjær Plads i mine Erindringer. Berthe Canutte var en i sjelden Grad 
fintfølende og med stor Takt begavet Kvinde. Hun var ikke meget snaksom; men 
naar hun talte om aandelige Ting, fik man en levende Fornemmelse af, at hun 
lagde sit Hjerte ind i Ordene, Hendes Tale og Omgjængelse bar Ydmyghedens og 
Stilhedens Præg. Det forekom mig, som om hun laa ved Jesu Fødder og lyttede 
til hans Tale, og at hun havde valgt sit Sted ved siden af Maria. Naar Talen gjaldt 
andre, var hun meget forsiktig i sine Ord og meget mildt dømmende. Vennerne 
saa altid op til hende med den største Tillid og Hengivenhed, og man kunde ikke 


nyde hendes Venskab uden at modtage aandelige og ethiske Impulser.” 


Det er verdt å merke seg at Berte Kanutte tok del i gårdsarbeidet, men også 
at hun snart viste den fremmede gjesten oppmerksomhet og ba ham inni 
hjemmet. Prost Wefring var en oppmerksom iakttaker av liv og hendelser 
under sine mange reiser i inn- og utland, og som et samtidsvitnesbyrd 
er hans omtale av Berte Kanutte antakelig det nærmeste en kan komme 
til en tidsriktig skildring av hennes karakter. Den svarer også godt til de 


30 — Tusvik 1950, s. 20 om oppslutningen ved gravferden. 

31 Gården var matrikkelført som Aarflot, men på folkemunne gikk gården ofte under omtalen 
”Stølen” eller ”Støylen”, fordi den i tidligere tider hadde vært brukt til stølsdrift. Maurits Aarflot: 
Sivert Aarflot og hans samtid, Volda 1951, s. 13. 

32 M.J. Wefring: Minder fra mit Reiseliv, Kra. 1897 $. 17. 

vitnesbyrd som er kjent fra hennes barn, og fra andre etterkommere og 
bekjente. 

Wefring forteller også at han deltok sammen med henne på en ”Opbyg- 
gelse”, på gården Barstad. Det viser at hun også var aktiv i samlinger uten- 
for hjemmet. Prostens beskrivelse av hennes bidrag i denne sammenheng 
gir et interessant øyeblikksbilde av hvordan hun virket på sine tilhørere: 


Der holdt hun en saa inderlig Bøn, der bevægede os alle, som hørte den. Men 
den samme Ydmyghedens og Sagtmodighedens Aand, der gav hendes øvrige 
Tale og Færd sit kristelige og opbyggelige Præg, udtalte sig ogsaa i hendes Bøn.” 


En beskrivelse av Berte Kanuttes personlighet, basert på inntrykk fra 
familie og omtalen i lokalmiljøet, har Inga Tusvik gitt i følgende ord: 


Det folk kanskje mest la merke til, var augo; for dei var milde og kjærlege, men 
såg ein nærare etter, var der ein loge i dei, noko brennande, som liksom såg 
gjennom den ytre maska dei hadde teke på seg, og dei kjende det ofte som ho 
skjøna kva som budde djupt inne i hugen deira. Ho var ein personlegdom med 
klare tankar og djup kristeleg idealisme, så ørstingane gjer rett når dei nevner 


henne med vyrdnad og age.” 


Hermann Norendal gir henne i sin salmehistoriske studie følgende 
karakteristikk: ”From, fintfølende, begavet og virksom som hun var, staar 
hun den dag i dag som haugianismens ypperste og mest innflytelsesrike 
kvinne.” 

Det er vanskelig å si hvilken betydning selve det haugianske miljø 
hadde for Berte Kanuttes utvikling. Det var vel et forhold av gjensidig 
påvirkning. Haugianernes vennesamfunn var fra én side sett et pro- 
dukt av den rådende tendens til sammenslutninger av personer i et fel- 
lesskap med sammenfallende interesser av forskjellig art. Man talte om 
”associationsaanden”, som ga seg utslag i dannelsen av foreninger for 
allmennyttige eller sosiale formål. En rekke bondeforeninger ble stiftet 
på begynnelsen av 1800-tallet. De første måteholdsforeninger ble stiftet 
i 1836, og i løpet av ni år ble det en landsomfattende organisasjon. På det 


33 Ibid. 
34 Tusvik 1950, s. 19. 
35 — Norendal, 1929, s. 23. 


23 


KAPITTEL 2 


borgerlige plan våknet interessen for forsikringsselskaper, banker og lik- 
nende. Det Kongelige Selskab for Norges Vel er sprunget frem av denne 
tendensen, og er i virkeligheten den eldste landsomfattende organisasjon 
i Norge (grunnlagt i 1809). Sivert Aarflot stiftet i 1811 ”Selskabet for Vol- 
den Præstegjælds Vel”, som etter hvert tok ansvar for flere allmennyttige 
oppgaver. Grunnloven i 1814 ga folk større frimodighet til å fremstå med 
egne meninger. Det ble større mulighet for grupper med felles oppfat- 
ninger til å kjempe for sine program. Folkepedagogisk fremmet de nye 
foreningene et demokratisk tenkesett. Folk lærte seg å diskutere proble- 
mer og spørsmål av felles interesse. De lærte å ta ansvar i styrer og komi- 
teer. Det økende kunnskapsnivå ga makt til å stå for egne saker. Jostein 
Fet peker på at Berte Kanutte og andre kjente fra haugianermiljøet i Ørsta 
og Volda var ”eksponentar for ein litterær kultur som batt trusbrør og 
-systrer saman i eit tett sosialt og åndeleg nettverk.”3 

Men også på det kristelige plan våknet trangen til fellesskap. Det var 
både en sosial og en religiøs drivkraft i denne utviklingen. Trangen til 
å søke støtte og fellesskap hos likesinnede ga seg utslag i uformelle fora 
som de haugianske vennesamfunn. Takket være Hans Nielsen Hauges 
landsomfattende virksomhet, og hans evne til å holde kontakt med sine 
tilhengere gjennom en utstrakt brevkommunikasjon, fikk i virkeligheten 
haugianismen karakter av en landsomfattende bevegelse med sine egne 
kjennetegn: vekkelse, alvorlig livsførsel, respekt for de åndelige ledere, lek- 
mannsforkynnelse og likestilling mellom kvinner og menn i venneflok- 
ken. I denne sammenheng fremsto Berte Kanutte både som mottakende 
og givende. Hun har åpenbart vært båret av fellesskapet, og har mottatt 
åndelige impulser fra kristne ”brødre” og ”søstre”, slik brevene hennes 
vitner om. Brev og samtaler ble brukt som et åndelig påvirkningsmiddel. 
Men samtidig har hun vært seg bevisst et eget kall til å forkynne og for- 
midle evangeliet, og dermed har hun fremstått med myndighet innenfor 
et område som ellers i den rådende kultur var forbeholdt prestene. Ikke 
minst på dette området ble hun en forløper både for lekmannsbevegelsen 
og for kvinnefrigjøringen som fulgte senere. 


36  Fet 1995, S. 193. 

På en måte fremstår Berte Kanutte Aarflot gjennom sin virksomhet 
med en dobbelt utfordring i forhold til det litterære miljøet. Som repre- 
sentant for lekfolket bryter hun det tradisjonelle mønster hvor geistlig- 
heten hadde monopol på å utlegge Guds ord, og som kvinne gir hun et 
tydelig varsel om at den tidligere mannsdominansen i forvaltningen av 
kultur- og åndslivet ville bli avløst av likestilling og respekt også for kvin- 
nenes bidrag. Den store utbredelsen av hennes skrifter viser at det jevne 
folk hadde en romsligere vurderingsskala enn den kulturelle eliten. På 
denne bakgrunn er det påfallende at hennes verker, som ble elsket av lek- 
folket, ikke satte større spor i den offisielle utformingen av salmeskatten. 

Berte Kanutte Aarflots skrifter 


De første sangene skrev hun som nevnt allerede i ungdomsårene, og de 
forelå ferdig utarbeidet før hun giftet seg i 1816. Samlingen besto opp- 
rinnelig av åtte sanger pluss et rimet ”Aftensuk”. Et par nye sanger ble 
føyet tili de to neste utgavene. En av hennes søstre viste dem til faren før 
han døde i 1817, og han ba sin sønn sørge for å få dem trykt på trykkeriet 
han hadde etablert på Ekset i Volda i 1809. Faren redigerte sangene og 
ga dem tittelen: En gudelskende Sjels opbyggelige Sange.” Første utgave 
kom ikke før i 1820, og den ble senere utgitt med tre tillegg fra trykkeriet 
på Ekset, og senere i flere opplag i Bergen. Sangene levde sitt liv som et 
eget skrift, til de ble tatt med i den første samlede utgaven av hennes 
skrifter i 1854. 


Det som må regnes som hennes hovedverk, og som la grunnlaget for 
hennes ry som salmedikter, var salmesamlingen Troens Frugt (Siteres 
som TF), som først kom i en utgave uten årstall, men som antakelig må 
være utgitt i 1830, også den fra trykkeriet på Ekset. Samlingen var delt 
i to avsnitt, Det første inneholdt ”En kjærlig Opmuntring til alle uom- 
vendte Mennesker at haste med at redde deres Sjæle og ikke forsømme 
Naadens dyrebare Tid, men ved Guds Ord og Aand lade sig indlede i 
Saliggjørelsens Orden” (nr. 1-15), og innholdet i salmene svarte i det hele 
til denne beskrivelsen. Det andre avsnittet hadde overskriften: ”Mest 
om Guds Førelse med Forfatterinden, hans utrættelige Naadearbeide og 


37 Farens forord til denne samlingen lyder slik: ”I 1817 under min Sygdom i Juni Maaned blev 
denne lille Samling af Sange mig forevist, som jeg fandt indeholde en Sjels Hengivenhed til Gud; 
dog at nogle Ord kunde forandres til et mere passende Udtryk, hvilket jeg dog ei ansaa nødigt, 
da jeg veed, at en enfoldig Sjels i Gudelighed fremsatte Tanker ofte virker mere, end en med 
kunstig Veltalenhed sammensat Prædiken, hvorfor jeg bad min Søn besørge Samlingen trykt i 
den Orden den forefandtes”. En gudelskende Sjels opbyggelige Sange, 1978, s. 4. 

Kald til Omvendelse, samt noget om hendes indvortes Strid og Arbeide” 
(Nr. 16—47). I dette avsnittet forekom noen karakteristiske salmer med 
selvbiografisk tilsnitt, (nr. 16, 20, 31) og en Julesang og en Nyttårssang, 
foruten vanlige salmer med beskrivelse av troens kamp og strid. To nye 
utgaver av salmene kom fra trykkeriet i Volda i 1833 og 1836, med et tillegg 
fra nr. 48-72. Her finnes leilighetssanger til konfirmasjon og gravferd, 
en morgensang og en nattverdssalme, og pasjonssalmen ”O Lam, jeg ser 
deg fuld af Saar”. Senere utgaver fikk enda et tillegg, (nr. 73-88), ”bestaa- 
ende af femten, dels nye og dels forhen særskilt aftrykte sange”, Dette 
var stort sett leilighetssanger, skrevet i førbindelse med dødsfall, ulykker 
eller begivenheter i familien, deriblant to sanger skrevet i 1830, da hennes 
sjette barn døde etter 17 uker og noen dager (nr. 78 og 79). Et tredje tillegg, 
bestående av leilighetssanger, avsluttet samlingen, deriblant en sang skre- 
vet i anledning broren, Rasmus sin død i 1845 (nr. 90), og en sørgesang i 
anledning storbrannen i 1844, som raserte Ekset-gårdens mange bygnin- 
ger, bortsett fra annekset der trykkeriet var plassert. Det samlede antall 
sanger var dermed kommet opp i 99. De seneste opplag av boken inntil 
det 9. opplag ble utgitt i Bergen. 


I likhet med mange andre forfattere av oppbyggelsesbøker i samtiden 
skrev Berte Kanutte også en samling bønner til den daglige morgen- og 
aftenandakt i hjemmet. På denne tid sto husandakten ennå sterkt, og det 
var et stort marked for materiale som kunne brukes ved slike anlednin- 
ger. I samlingen Sjælens Morgen — og Aftenoffer (siteres som SMA) leverer 
Berte Kanutte sitt bidrag til denne litteraturen. Her fulgte hun et nøye 
gjennomført skjema, og hun må ha arbeidet lenge og grundig med skrif- 
tet. Formen har hun funnet forbilder til bl.a. hos Thomas Kingo (1634- 
1703) og hos Samuel Olsen Bruun (0.1656-1694), men hun gjennomfører 
et fast mønster som hun selv har valgt for alle andaktene. 

Kingos salmebok inneholdt som tillegg til salmene et avsnitt med 
”Morgen og Aften-Bønner til hver Dag i Ugen”. Bønnene innledes med et 
rimet prosadikt (”Hjertesuk”), som kunne være ganske omfattende, f.eks. 
til Onsdag morgen, med 24 linjer, og Onsdag aften med 30 linjer? Der- 
etter følger bønnen for dagen, av varierende lengde. Hos Samuel Olsen 


38 Kingos Psalmebog., København, 1745, $. 542. 

Bruun finner vi i ukebønnene først et firelinjet vers, dernest noen punkter 
til ettertanke, og så selve bønnen for dagen. (Eksempel: Innledningen til 
”Søndags Morgen-Andagt” ”Op, min Sjæl, ey lenger hviile, / Hør Sabbat- 
hens hellig Bud, / Op, i Herrens Hus at iile, / Der forlyst dig i din GUD”). 

Hos Berte Kanutte finner vi først et rimet prosadikt (”Suk”), som vari- 
erer i lengde fra vel 30 til over 60 linjer. Deretter følger bønnen, som også 
ofte har sitater fra andre forfattere, og til slutt følger en sang eller salme 
i verseform med melodiangivelse. Forordet til dette skriftet er datert 1. 
januar 1846, og viser dermed at det er blitt ferdigstilt før den alvorlige 
sykdomsperiode som hun opplevde i 1846, og som hun tenkte hun ikke 
ville overleve. Også denne samlingen ble først trykt i Aarflots trykkeri 
(1846), men senere utgaver ble publisert i Bergen. Ved siden av bønnene 
til morgen og aften i ukedagene kom det også med en ”Betragtning” over 
Joh. 17:3, og en salme for hver av de fire årstider, samt salmen ”Min Leve- 
dag hen mod sin Aften skrider”, som hun skrev under sykdomsperioden i 
1846. Til sammen er det dermed 19 nye salmer som er trykt her, alle med 
melodianvisning. Den litterære kategorien oppbyggelige bønner eller 
betraktninger fantes i store mengder i den andaktslitteratur som frem- 
kom i samtiden. Det var mange varianter, både i form og innhold. De 
fleste bønner var nok beregnet på den private andakt, men mange ble 
lest høyt når flere var samlet. Også spontan bønn kunne forekomme, slik 
vi har sett at Berte Kanuttes bønn under møtet der prost Wefring del- 
tok, gjorde sterkt inntrykk. De rundt 35 bønnetekster som finnes spredt 
i Berte Kanuttes skrifter viser stor variasjon, men også noen felles trekk. 
Hun åpner som regel med en rekke tiltaleformer til Guddommen, både 
Faderen, Sønnen og Ånden.** Gjennom bønnene, som kan variere fra et 
par til vel tre sider, fører hun en frimodig samtale med Gud, ofte med 
bønn om hjelp i den åndelige strid eller takk for Guds omsorg og frelsens 
gaver, og i de fleste bønnene en alvorlig forbønn om omvendelse og uthol- 
denhet på troens vei for sine medborgere. 


39 Samuel Olsen Bruun: Den sjungende Tiids-Fordriv, eller Korsets Frugt, Kbh 1757, s. 2. 

40 For eksempel: ”O, al Naadens og Godheds Gud” (SMA s. 2); ”Al Barmhjertigheds Fader og Trøs- 
tens Gud” (SMA s. 39); O du evige, uendelige og godhedsfulde Gud og kjære Fader” (SMA s. 60); 
”Du almægtige, evige og uforanderlige Gud og Fader” (SÅH s. 33); og den personlig formede ”O 
du, mit Livs Herre og himmelske Fader” (SÅH s. 38). 

Etter at Berte Kanutte Aarflot kom seg igjen fra sykdomsperioden, skrev 
hun etter anmodning fra andre en ny samling med betraktninger og 
bønner, denne gang til de store høytidsdager i kirkeåret: Sjelens aandelige 
Høitidsglæde (Siteres som SÅH) 1. utg. Bergen, (1853). Også denne følger 
det redaksjonelle mønster med et rimet vers som innledning, men her 
bare med 6-12 linjer. Her finner vi oftere at hun siterer vers fra andre 
forfattere, som Thomas Kingo og Hans Adolph Brorson (1694-1764). Etter 
innledningsverset følger en bønn eller betraktning, med god innlevelse 
i høytidsdagens karakter, og det hele avsluttes med en sang/salme med 
melodiangivelse. Det store antall siterte vers (32) fra andre kilder, i til- 
legg til de 27 som innleder bønnene for hver av årets høytidsdager (med 
helgeaftener i forkant og annendager i etterkant), kan tyde på at Berte 
Kanutte i dette stadiet av sitt liv har kunnet sitte mer i ro, med lettere 
tilgang til den salmelitteratur og oppbyggelige skrifter som hun hadde 
samlet. Hennes egne betraktninger eller bønneformuleringer er også noe 
fyldigere og mer gjennomarbeidet enn i tidligere skrifter. Syv av bønnene 
omtales som ”betragtninger”, mens de resterende 20 beskrives som bøn- 
ner. Det er tydelig at Berte Kanutte har gudstjenesten og kirkeåret som 
den større åndelige ramme om sin fromhet, og mange av disse stykkene 
gir gode innspill til feiringen av kirkens store høytider. Til sammen er det 
i denne utgaven 27 sanger knyttet til høytidene, pluss et tillegg på tre sal- 
mer, deriblant salmen ”En aandelig Sang, indeholdende Bøn for de arme 
Hedninger”, som var diktet i 1851. 


Et betydelig bidrag til forståelsen av Berte Kanuttes rolle som åndelig 
veileder i samtiden finner vi i skriftet Religiøse Breve (siteres som RB), 
som er blitt til over lang tid og berører personer og begivenheter på for- 
skjellige stadier i hennes liv. Den første samlingen ble trykt i Bergen i 
1844 og inneholdt 27 brev, mens den neste samlingen fra 1853 hadde økt 
antallet til 53. Da 5. og siste opplag ble utgitt i samleutgaven i 1874, var 
tallet blitt 58. Disse brevene er stilet til enkeltpersoner eller en gruppe 
personer, og har karakteren av sjelesørgeriske betraktninger, enten som 
svar på henvendelser hun har mottatt, eller på initiativ fra henne selv. 
Bortsett fra noen få av brevene til medlemmer av hennes egen familie 
er adressatene anonymisert. I flere tilfeller er det tydelig at brevene er 

stilet til grupper som synes å svare til de haugianske vennesamfunn. Med 
et anhang av noen leilighetssanger (16) og en ny morgen- og aftenbønn, 
pluss 2 bordvers, i tillegg til de 163 sidene som brevene omfatter, er dette 
i virkeligheten det mest omfangsrike av hennes skrifter (192 sider). Men 
hertil skal bemerkes at hennes sønn, Knud Aarflot, i 1893 offentliggjorde 
11 tidligere utrykte brev, med samme preg som de tidligere, slik at samlin- 
gen av slike sjelesørgeriske brev kom opp i 69. 


Mot slutten av sitt liv skrev Berte Kanutte en omfattende selvbiografi, 
der hun skildrer sin egen livs- og troshistorie. Biografien ble trykt i 
Ekset-trykkeriet, som nå ble bestyrt av hennes brorsønn, Mauritz Aar- 
flot, men som utgiver figurerte hennes sønn, Johannes Aarflot." Her 
knytter hun sin egen selvopplevelse til en lang rekke sitater fra andres 
litterære frembringelser, som hun mener kaster lys over noen av hennes 
egne erfaringer. Litterært fremstår denne beretning som en særegen del 
av hennes forfatterskap, og med sin lengde blir den en viktig kilde til 
hennes livshistorie. 


En samlet utgave av Berte Kanutte Aarflots skrifter ble utgitt i Bergen i 
1854, med tittelen Smuler til Næring for Livet i Gud.” De enkelte skriftene 
hadde kommet i en rekke opplag gjennom årene, og fortsatt ble enkelte 
hefter trykt og utgitt separat. Det var nå boktrykkerfirmaet Beyer i Ber- 
gen som sto for utgivelsene. Samleutgaven har 628 sider tekst, og viser 
omfanget av Berte Kanuttes litterære produksjon. En utgave fra 1874 ser 
ut til å ha fått stor utbredelse. Denne utgaven angir opplagsår for de senest 
brukte utgaver av enkeltskriftene. Til sammen viser den til 33 opplag. Det 
er denne utgaven som er benyttet her i undersøkelsen som følger.” 


41 Originalen utgitt i 1860, sammen med presten Wraamanns tale ved gravferden og noen min- 
nedikt. Utgitt på nytt i 1978 sammen med noen sanger og et opptrykk av ungdomsskriftet En 
gudelskende Sjæls opbyggelige Sange. Utgiver: Ragnar Ørstavik og Vebjørn Aarflot, trykt i Volda 
Trykkeri — Selvbiografien: s. 21-38. Det er denne utgaven som blir benyttet i det følgende. 

42 Det har tidligere vært anført at samleutgaven først var utgitt i perioden 1856-62, men et 
eksemplar som finnes i Nasjonalbiblioteket (digitalisert utgave gjennom Menighetsfakultetets 
bibliotek), viser ved tittelsiden og innholdsfortegnelsen at utgiveråret var 1854 (trykt hos Beyer 
i Bergen). 

43 Et eksemplar av førsteutgaven er bevart med en hilsen i vakker og tydelig håndskrift fra Berte 
Kanutte til sokneprest Wraamann: ”Til den tro og nidkjære Herrens Tjener Herr, Pastor H. N. 

I 1893 utga en av Berte Kanuttes sønner, Knud Aarflot, noen tidligere 
utrykte brev og sanger etter moren, som et tillegg til to livsskildringer om 
henne, skrevet av henholdsvis Bernt Støylen og H. G. Heggtveit.”” Sam- 
lingen inneholdt som nevnt 11 brev, hovedsakelig stilet til medlemmer 
av familien. I tillegg kom fem sanger med vanlig oppbyggelig innhold, 
deriblant en ”Foraarssang”, og fire sørgesanger, knyttet til dødsfall i nær- 
miljøet — ett av dem forfattet så sent som i 1858, året før Berte Kanutte 
døde. Endelig finner vi også en salme med selvbiografisk innhold: ”En i 
Modgangs Skole prøvet Kvindes Tilbageblik paa det forsvundne Liv”. Til 
sammen finner vi dermed 186 selvstendige salmer fra hennes hånd, spredt 
gjennom alle skriftene, alle med melodihenvisninger. To av de trykte sal- 
mene er dubletter. I dette skriftet finnes også presten Wraamanns tale 
ved graven, og en avskjedssang fra hver av sønnene, Johannes og Knud.” 

Det kunne være naturlig å anlegge en litterær betraktning om hva som 
konstituerer en salme, til forskjell fra en sang eller et stemningsfullt dikt. 
Det er ikke nok at det dikteriske motiv er interessant og taler om bestemte 
sider ved den religiøse følelse eller den subjektive kristne virkelighetsfor- 
ståelse. Salmen skal ha bibelsk substans, gjenspeile den kristne frelsesfor- 
ståelse og være uttrykk for det almenngyldige i den kristne tro. I arbeidet 
med revisjon av kirkens salmebok gjennom flere omganger har det helt 
siden det omfattende og banebrytende arbeid av Magnus Brostrup Land- 
stad (1802-1880) vært hensynet til salmens bruksverdi som et kollektivt 
uttrykk for menighetens samlede troserfaring som har vært et hovedkri- 
terium. Med sin fine, folkelige språkfølelse, oppøvd under innsamlingen 
av norske folketoner, og med sin dype poetiske skaperevne, hadde Land- 
stad utrettet et mesterverk i sitt salmearbeid. Men da salmeboken forelå 
med departementets godkjenning i 1869 (første trykte utgave 1870), hadde 
han ikke funnet plass til noen av Berte Kanuttes bidrag, enda de forelå i 


Wraamann, med særdeles Høiagtelse og Hengivenhed fra Forfatterinden”. Wraamann kom til 
Volda og Ørsta som sokneprest i 1855. 

44 Senote 8, Tillegget har egen forside og sidetall: ”Før ikke udgivne Breve og Sange af Berte Kanut- 
te Aarflot”. Egsæt 1893. Siteres som Før ikke udgivne Breve og Sange. 

45 Ragnar Ørstavik har i Tidsskrift for Sunnmøre Historielag offentliggjort en oversikt over Berte 
Kanutte Aarflots salmer. Her gir han en grundig, samlet oversikt, både over salmenes plassering 
i Berte Kanuttes skrifter, og over meloditilfanget. ”Berte Canutte Aarflot, Register over salmar og 
songar”, Tidsskrift for Sunnmøre Historielag, 1971-1972. 

mange opplag og var mye i bruk blant det vakte lekfolket. Det er likevel 
interessant at Andreas Hauge, i sitt utkast til en Psalmebog til Kirke- og 
Huus-Andagt (1863), hadde tatt med en av Berte Kanuttes salmer: ”I Ver- 
dens Lyst at dvæle”.** Kan hende har Hans Nielsen Hauges sønn ønsket 
å vise respekt for en anerkjent haugianerkvinnes litterære produksjon. 
Til spørsmålet om hva som karakteriserer en ekte salme, kan det være 
interessant her å anføre noen linjer fra den utførlige motivasjon som ”Sal- 
meboknemnda” fra 1954 ga uttrykk for, da den etter fjorten års arbeid la 
frem sin innstilling til en Felles salmebok for Den norske kirke i 1968: 


1. Dogmatisk må salmeboken gi et mest mulig klart og fyldig uttrykk for kristen 
tro og kristent liv, i samsvar med Den hellige skrift og vår kirkes bekjennelse. 

2. Det er viktig å bevare ”den historisk saklige sammenheng” som kirken står i, 
dvs. først og fremst til reformasjonsarven, slik den er formidlet gjennom 
salmehistorien. 

3. Salmebokens plass er prinsipielt i gudstjenesten, og dens liturgiske funksjon 
er å gi uttrykk for menighetens bekjennelse, lovprisning og takk. Salmen er et 
svar på det som Gud taler til hjertene og virker i dem og i fellesskapet. Derfor 


må salmen unngå det ensidig subjektiverende.” 


Berte Kanuttes salmer og sanger befinner seg nok i hovedsak innenfor de 
to første kriteriene som her er nevnt, gjennomsyret som de er av bibelsk 
substans og reformatorisk tro. Men de fleste av Berte Kanuttes salmer 
fremstår nærmest som sanger, med et individuelt preg, og de egner seg 
derfor i liten grad som salmer, beregnet på kollektiv avsyngelse i en guds- 
tjenstlig ramme. Det er rimelig å anta at den mest omfattende bruk av 
hennes salmer har vært ved den daglige husandakt i hjemmene, og da vel 
så ofte lest som sunget. Inga Tusvik skriver om salmen ”O Lam, jeg ser 
dig fuld af Saar” (TF nr. 70) at ”denne salmen er ein av dei mest sungne 
på Sunnmøre i dag. Det går ikkje ei påskehelg utan ein kan høyre han på 
møte eller i heimane”.** Oluf Holck gir denne generelle bedømmelse av 
salmediktningen ved overgangen mellom ortodoksien og pietismen, og 


46 nr. 575 hos Hauge, nr. 34 i TF. 
47 Se NOU 1981:40 ”Norsk Salmebok”. Forslag til felles salmebok for Den norske kirke, s. 8. 
48 —Tusvik 1950, S. 51. 

han treffer med denne kommentaren også ganske godt det bidrag som 
Berte Kanutte Aarflot senere leverte til norsk salmesang: 


Man merker en hjertenes grepethet som ikke i ringe grad modifiserer det al- 
mindelige bilde av det 17. aarhundres lutherske ortodoksi. Allerede rent ytre 
sett er de norske salmesamlinger fra denne tid et utslag av den voksende sub- 
jektive og aktive tilslutning til religionen ... De aller fleste av de norske salmer 
synes aa være beregnet paa privatandaktens gudstjeneste. De har mere karak- 
teren av aa være lønnkammerets hjerteutgydelser enn aa være kirkelige menig- 
hetssalmer. Mange av salmesamlingene kan forsaavidt nærmest karakteriseres 


som bønnebøker paa vers.” 


En utpreget litteraturhistorisk betraktning finner vi hos Fredrik Paas- 
che, som omtaler Berte Kanutte Aarflot i sin omfattende fremstilling av 
Norges litteratur. Han kommenterer først hennes brev på denne måten: 
”I Religiøse Breve taler hun som den der har myndighet, og samtidig i 
varm fellesskapsfølelse”. Om hennes åndelige sanger har han mer kritiske 
kommentarer. Han sier at de mangler selvstendighet, og er avhengige 
av arven fra andre diktere, som Dorothe Engelbretsdatter, Brorson og 
Kingo. ”Hun holder seg til det alminnelige, de slitte uttrykk, hun mestrer 
ikke det som har særpreg. Men midt i det tilvante hun gjentar, kommer 
ord som stor inderlighet har gjort til sine egne, vi hører bare henne, det 
gamle er blitt nytt.” 

I denne undersøkelsen er det ikke gjort noe forsøk på en omfattende 
litterær bedømmelse av hennes sangkunst. Hovedanlegget er å søke etter 
de bærende teologiske og oppbyggelige tanker i hennes produksjon, og 
dermed lytte til den åndelige og sjelesørgeriske tone i Berte Kanutte Aar- 
flots budskap. Men det er likevel et påfallende trekk ved både hennes sal- 
mer og hennes bønner og brev at de er preget av en sterk understreking 
av de objektive kriterier for en luthersk frelsesforståelse som preger store 
deler av den øvrige salmelitteraturen i denne perioden. 


49 Oluf Holck: Norsk salmediktning i 2. halvdel av det 17. aarhundre. Norvegia Sacra, 1925, 8. 93 f. 
50 Fredrik Paasche: Norges Litteratur. Bd. 3: Fra 1814 til 1850-årene. Ny utgave ved Paulus Svendsen, 
Oslo 1959. s. 376. 

Berte Kanutte Aarflots motiver for å skrive 


Det kan synes påfallende at en alminnelig bondekone, uten videregående 
utdannelse, tar fatt på et så omfattende litterært prosjekt som det Berte 
Kanutte Aarflot faktisk leverte. Skrivingen fant sted i ledige stunder, 
innimellom arbeidet med de huslige sysler som fulgte med et beskjedent 
gårdsbruk, og med de daglige avbrudd som fødsel og oppdragelse av syv 
barn medførte. Hennes selvbiografi gir noen momenter til forståelse av 
hennes livsutvikling, selv om den gjennomgående linje her er den ånde- 
lige prosess som hun gjennomlevet. Det ser ut som om hun hadde en 
forholdsvis jevn profil gjennom årene i sin skriveaktivitet, når først for- 
fattertalentet løsnet, og det kom nye skrifter med jevne mellomrom, ofte 
slik at nye opptrykk fikk nye tillegg som var blitt til siden forrige utgave. 
Det er påfallende at hun fortsatte å skrive sanger og brev i samme tempo, 
også etter den alvorlige sykdomsperioden i 1846, og like til de siste par- 
tre årene av hennes levetid frem mot dødsåret 1859. Hva var det som drev 
henne til denne virksomheten og ga henne frimodighet til å gripe til pen- 
nen gjennom en så lang periode av sitt liv? 

En enkel grunn kan være hennes oppdagelse av at hun fikk det så godt 
til. Tross hennes stadige forsikringer om at hun var lite skikket til å fore- 
stå en så stor tjeneste for Vårherre og sine medmennesker, må det ha vært 
en stor tilfredsstillelse å se at det falt lett å omsette tanker og erfaringer 
til ofte flytende rim og sanger. Hun hadde tydelig også gode leseevner 
og var vel bevandret i samtidens oppbyggelige litteratur. Hun hadde fått 
med seg en religiøs impuls fra moren, Gunhild, som var knyttet til det 
kristelige miljø som vokste frem etter Hans Nielsen Hauges første besøk. 
Og hun hadde også arvet noe av den skrivekultur som hennes far, opp- 
lysningsmannen, representerte. Det hjalp vel også på skrivetempoet at 
barna etter hvert ble større og krevde mindre oppfølging hjemme. Det 

kan forklare at den dikteriske impuls og den litterære aktiviteten holdt 
seg også i hennes eldre år. 

Men selv har hun gitt mange vitnesbyrd om at hun så på skrivearbeidet 
som et kall fra Gud, og at hun så det som en gudgitt oppgave og en kris- 
tenplikt å bruke de evnene hun hadde, til å vitne for sine medmennsker 
gjennom sine sanger og brev og oppbyggelige tanker og formaninger. I 
flere av sine skrifter kommer hun inn på dette. Allerede i den første utga- 
ven av salmer i Troens Frugt (TF) gjør hun i innledningen rede for sine 
motiver til å bringe dette materiale frem for lyset: 


Nu følte jeg undertiden en inderlig Lyst og Kjærlighedens Dragelse til at gjøre 
andre opmerksomme paa det samme, thi Sandheden af vor Frelsers Ord vidnede 
tydeligen i mit Hjerte. ... Under slige Betragtninger med sammenføiet aandeligt 
og timeligt Arbeide, ere disse enfoldige Sange Tid efter anden kommet mig i 
Tankerne. Herren, den Algode, fra hvem de ere udgangne, han velsigne dem 
med sin Aands kraftige Virkning paa Hjerterne, at de maatte blive en Livsens 


Lugt til Livet for de Sjæle, som dem enten høre eller selv betragte. (TF s. 15) 


Mot slutten i forordet vender hun sine tanker i en lang bønn til Faderen, 
”som er den som virker i os baade at ville og udrette efter sin Behage- 
lighed” (Fil 2,13) - ”O, saa antag dog af Naade denne lille Troens Frugt, 
som her bringes frem for Lyset, og som du selv ved din Aand har virket. 
Velsign for din Kjærligheds Skyld de Ord som den indeholder, at de ikke 
maatte blive Nogen til Forargelse, men i hvad Forfatning Sjælene befindes 
at være, de dog maa drage en sand og salig Nytte deraf.” Hun er opptatt av 
at de sikre må vekkes, de som har vært vakt, men holder på å falle i søvn, 
må oppvekkes på nytt (”ryk dem som Brande ud af Ilden”), og de som er 
kommet lenger på veien må grunnfestes (TF s. 17f.). 

Også i innledningen til Religiøse Breve (RB) skriver Berte Kanutte gan- 
ske utførlig om hvordan hun ser på sin skrivevirksomhet og hva den skal 
tjene til: 


Og da Guds Ord lærer os, at Hjertets Tro og Mundens Bekjendelse skal følges 
ad og være Et, saa har det vært bevæggrunden til, at jeg skrev disse Breve, at jeg 
ikke vilde skjule Sandheden, men tilkjendegive mine Medmennesker, hvad jeg 


ved Guds blotte uforskyldte Naade og Kjærlighed havde følt, erfaret og troede i 

mit Hjerte. ... Og dette hans Kjærligheds Lys og Liv, som han af Naade lod mig 
vederfares, virkede da en indre Lyst og Længsel i min Sjæl til at tale om Guds 
Vilje. (RB, s. VII) 


Med et lettfattelig bilde for bondefolk som strevet for å få et lønnsomt 
jordbruk, skriver hun: 


Gjennemfur du selv Hjerterne med din Aandsplog, og lad din Aand og med- 
virkende Naade selv rydde Hindringerne af Veien, saa at ikke Alt maatte falde 
blandt Torner og kvæles, eller paa Klippegrund, saa det skulde visne, fordi det 
ikke fandt Vædske; men gjør det, o Herre! At dog Noget deraf maatte falde i god 
Jord og bære Frugter, dig, o Gud! Til Lov. Pris og Ære — og om ikke mer end 
en eneste Sjæl kunde derved komme til Sandheds Erkjendelse og bevæges til at 
forsage Syndens Vei og søge Renselse, Lægedom og Retfærdighed i Jesu Blod 
og Saar, saa den blev frelst fra evig Død og Fordærvelse, da var det en Vinding 
større end den gandske Verden, og min Møie var da overmaade vel belønnet. 
(RB s. VII) 


Liknende begrunnelser fremkommer også i de to samlingene hun forfat- 
tet med bønner og salmer til morgenandakten i hjemmet og til de kirke- 
lige høytidsdager i kirkeåret. Først skildrer hun sitt anliggende i forordet 
til Sjælens Morgen-og Aftenoffer (SMA) i en henvendelse til Gud, som har 
gitt henne både evnen og oppdraget til å skrive: 


Saa se da og, o Gud, med Naade og Velbehag ned til denne lille og ringe Skjærv, 
som her føres til Lyset, og læg din guddommelige Kraft og Velsignelse til de faa 
og enfoldige Ord, som dette lille Morgen- og Aftenoffer indeholder. Ja, lad din 
Aands Kraft og din Naades Virkning ledsage dette lille Skrift, saa at de, som i 
en redelig Hensigt gjennemlæse disse Blade, ei maa have spildt Tiden unyttig. 
… Med dette inderlige og hjertelige Ønske opofrer jeg da dette lille Skrift til 
dig, min kjære himmelske Fader, og giver dig hermed din egen Gave tilbage. 
(SMA s. III-IV) 


Mot slutten av livet må hun gå enda en omgang med seg selv for å få 
frimodighet til å ta fatt på et nytt skrift. Vi blir innviet i hennes tanker i 
innledningen til Sjælens aandelige Høitidsglæde (SÅH): 

I et par av de selvbiografiske salmene skinner det igjennom at hun gir 
Gud æren for det hun har blitt inspirert til å skrive, som f.eks. i denne 


PITTEL 4 


Efterat jeg ved at føle at mine Kræfter, dels af tiltagende Alder og dels af adskil- 
lige Prøvelser og Gjenvordigheder, ere meget svækkede havde besluttet ikke at 
forfatte flere Bøger, blev jeg af en kjær Ven og Broder i Kristo anmodet om at 
forfatte Bønner og Sanger paa Kirkeaarets Høitider,. ... (og) da der nu i vore 
Dage er saa rigeligt af Guds Ords rene og saliggjørende Sandheder, som … næst 
hans egen Søn, som han hengav for os, er det dyrebareste Klenodie, der os er 
givet, hvorfor han ogsaa vil, at vi, som Luther siger, skulle holde det høit og i 
Ære, det gjerne baade høre af Andre og lære Andre.” … saa tænkte jeg da, at 
jeg kan gjøre ligesom Betleren, der sætter sig for den Riges Dør og venter paa en 
Almisse. Vil han lade sin Kraft fuldkommes i Skrøbelighed og af sin Naades Fyl- 
de meddele mig noget, da vil jeg gjøre hvad jeg kan, og naar han med sin Naade 
styrker mig, da vil jeg paatage mig den Møie, som dermed er forbunden, da han 


selv er den der maa virke i mig og os alle baade at ville og udrette. (SÅH s.V f.) 


salmen, fra Sjælens aandelige Høytidsoffer: 


O naadefulde Gud, 

Som mig saa elsket haver, 
Du gav mig Naadens Lys, 
Du gav mig Aandens gaver, 
Lad mig sligt Gode ei 

I Glemmebogen slaa, 

Men vandre Troens Vei, 


Saa Herren æres maa. (SÅH s. 124) 


51 

Denne feilaktige oversettelse av Luthers katekisme til dette sted stammer fra Pontoppidan, som 
i stedet for Luthers mening at vi skulle både høre og lære Guds ord (intransitivt, ”lernen”), tol- 
ket det som om det sto transitivt, ”lehren”, dvs ”lærer andre” Også H. N. Hauge bruker denne 
tolkning hos Pontoppidan som en av begrunnelsene for sitt forkynnerkall. Cf. A. Aarflot: Tro og 
lydighet, Hans Nielsen Hauges kristendomsforståelse. Oslo 1969, s. 414. 

Berte Kanutte Aarflots rimteknikk, 
stil og litterære forbilder 


Som nevnt oppga Berte Kanutte melodier til alle sine salmer. Det viser 
at hun har hatt kjennskap til de salmene hun henviser til, og at disse 
vel også i noen grad gjennom sitt innhold har gitt impulser til hennes 
egen diktning, Men det viser i alle fall at hun har kjent til versemålene 
som er brukt i de mange kilder hun hadde tilgang til. En hovedkilde 
har vært kirkesalmeboken. På denne tid var Kingos salmebok (Den 
forordnede nye Kirke-Psalmebog, 1699) den mest brukte i Norge, og 
især utbredt på Vestlandet og Sørlandet. I Ørsta og Volda kirkesokn 
var det likevel i 1824 besluttet å ta i bruk Guldbergs salmebok (Ludvig 
Harboe og Ove Høegh Guldberg: ”Psalmebog>, 1778), og i 1836 gikk 
trykkeriet på Ekset til det dristige skritt å trykke 2500 eksemplarer av 
denne store boken på mer enn 800 sider.” Alle melodivalgene viser 
at Berte Kanutte ikke har kviet seg for å gi seg i kast med noen av 
de vanskeligste versemålene som fantes i salmelitteraturen. Og hun 
består rimprøven i all hovedsak med glans. Totalt finnes det henvis- 
ning til 44 melodier, hentet fra forskjellige kilder, i hennes egne sal- 
mer og sanger, Noen melodier tyr hun til oftere enn andre. Den mest 
brukte er tonen til salmen ”O kjære Sjæl, frygt aldrig mer”, som hun 
har brukt til 33 av sine salmer. Originalen er av Kingo, beregnet til 
bruk på allehelgensdag, og var å finne både i Kingos salmebok (K), 
Pontoppidans salmebok fra 1740 (P) og Guldbergs salmebok (G). Et 
vers fra hennes salme Her udi Verdens Vandringsland viser hvordan 


metret faller: 


52 Fet 2006, S. 124. 

Han strækker sine Hænder ud 
Den ganske Dag, den kjære Gud, 
Og vil os imodtage. 

O, lad os løbe ham imod 

Og bede, han for Jesu Blod 

En naadig Gud vil blive 

Og os vor Synd tilgive. (TF 57, 4) 


Vi finner at versemålet inneholder rim i linje a og b, og linje d og e og linje 
f og g. Men Berte Kanutte tar seg den frihet at linje c flyter fritt, mens 
Kingo sørger for at den også rimer på de to siste linjene: 


O kjære Sjæl! frygt aldrig meer, 

Naar alting suurt i Verden seer, 

Og Herrens store Domme 

For Syndens Skyld vil falde ind, 

Vær dog frimodig udi Sind, 

Lad hvad der vil kun komme, 

Gud kjender dog de Fromme. (Kingo, s. 288) 


Ellers er det å merke at begge salmene er preget av pilegrimsmotivet og 
lengselen etter å slippe fra denne verdens trengsler til saligheten hos Gud. 
Dette er et gjennomgangstema i Berte Kanuttes skrifter. Det kan hende at 
dette er grunnen til at denne melodien anføres ikke mindre enn 21 gan- 
ger til leilighetssalmer som knytter seg til dødsfall og ulykker eller andre 
begivenheter i nærmiljøet. Men Berte Kanutte gir seg også i kast med mer 
krevende versemål. Hele åtte ganger bruker hun melodien fra salmen ”Af 
Høiheden oprunden er” av Philip Nicolai, som hun kjente fra Kingos sal- 
mebok. Den utfordrer oppfinnsomheten, ikke minst i de korte verselinjene 
mot slutten. Ikke alle vers er vellykkede i disse salmene, men et vers fra 
første del av Troens Frugt kan gi en pekepinn om hvordan hun klarer seg: 


Jeg ved, du Frelser, villig er 

Og gjerne hjælpe vil enhver, 
Som vil dit Kors paatage; 

Men min medfødte syndig” Rod, 


Den staar din gode Aand imod 

Og vil ei Alt forsage. 

Bøi du/ Min Hu, 

Giv mig Kræfter, /At herefter 
Aanden vinder 


Og jeg Naade for dig finder. (TF 35,5) 


Et eksempel på en mer avansert rimkunst finner vi i sangen som er knyt- 
tet til morgenbønnen på påskedag, der versene er formet med først to 
linjer som rimer innbyrdes i hver halvlinje, og deretter tre linjer med inn- 


byrdes rim og rimord i slutten av verselinjen: 


Op, op at møde/ Din Sjele-Brudgom kjær, 
Som for dig døde,/ Men nu opstanden er 
Skynd dig at træde/ Fra Verdens Væsen ud! 
Og søg din Glæde,/ Alene i din Gud, 

Hans pris du kvæde/ Med hellig Andagt ud. 


Saa kom at tage/ Mit Hjerte i din Haand, 

Mig til dig drage/ Med Kjærlighedens Baand, 

Min Lyst og Længsel/ Du stedse være skal 

Min Trøst i Trængsel/ I denne Grædedal; 

Løs snart mit Fængsel,/ Hent mig til Frydens Sal. (SÅH, s. 75, v. 1 og 5)” 


Noen få steder ser det ut til at den metriske rammen ikke strekker til for 
å få en naturlig versdeling, slik at tankerekken fortsetter uten avbrudd fra 
en strofe til en annen (omtalt i verslæren som ”enjambement”): I salmen 
”Min Hjertens Attraa er/ At have Jesum kjær” (TF 20), slutter v. 3 med 
rimparet ”At jeg fordærvet var/ Og var et Vredens Kar, Der kunde ei … (og 
fortsettelsen kommer i v. 4): Guds søde Rige se; Forandring først maa ske” 
Også v. 8 og 9 knyttes sammen med en delt setning: v. 8 avsluttes slik:”- 
Ved Igjenfødelsen/ Bekommes kan igjen/ Ny Lyst og Kraft … v. 9: ”Til at 


53 Et liknende kunstnerisk flettverk av rim finner vi i Brorsons salme: ”La mig, søde JEsu, møde! I 
din Pines Natte- Vagt/ Dig at skue, Livets Drue, / I Guds Vredes Perse lagt, / Andre hvile. Dødens 
Pile/ Alle ile paa dig ind./ JEsus blegner, skjelver, segner/ I Guds Vredes Hvirvel- Vind/ Gid jeg 
kunde nogenlunde/ Dog begrunde denne Storm, / Hvor det svier, da du vrier/ Dig i Støvet, som 
en Orm!” (Svanesang, nr. VIII). 

arbeide paa/ Den Mad som kan bestaa”>* En liknende overgang finner vi 
også i sangen ved et barns død, forfattet som barnets ord, hvor hun leg- 
ger inn en påminnelse til foreldrene om at de må skynde seg å fornye sin 
dåpspakt, ”som de selv har gjentatt” (ved konfirmasjonen) (TF 87), med 
løpende overgang mellom v. 4 og 5.5 Ellers er det verdt å merke seg at Berte 
Kanuttes språk i liten grad er preget av inversjoner og kunstige ordstillin- 
ger. Hun skriver enkelt og lettfattelig, og er dermed nærmere det folkelige 
uttrykkssettet enn mange av sine kolleger i oppbyggelseslitteraturen fra 
samtiden og den nære fortid. 

Det er påfallende at hun i sine prosastykker trekker inn sitater fra 
mange kilder med betydelig dårligere rimsans. I denne sammenheng 
er det innholdet i versene som er det viktigste, og hun bruker dem til å 
belyse det anliggende hun har i de aktuelle tekstene. Men det er betydelig 
kvalitetsforskjell i litterær henseende mellom hennes egne vers og mange 
av de litt hjelpeløse sitatene hun finner for godt å bruke. Det kan gi en 
indikasjon på at hun har hatt tilgang til en rekke leilighetsskrifter som 
ellers ikke har satt særlige spor i den religiøse litteratur i samtiden. Det er 
ikke lett å gjøre rede for alle de rundt 120 sitatene som hun har benyttet 
i sine forskjellige skrifter. Men den som står for de aller fleste av dem, er 
Brorson. Han er representert med minst 25 bidrag som lar seg klart iden- 
tifisere. I tillegg er minst 15 av tidens mer kjente forfattere referert med 
bidrag. Noen av dem har Berte Kanutte henvist til ved navn eller skrifter 
som er referert til, som Samuel Olsen Bruun, Iver Brinch, Chr. Scriver. Det 
er interessant at hun i ett av sine senere brev (Brev 6, 11/5 1853) også siterer 
to vers (v. 7 og 10) fra Johan Nordahl Bruns pinsesalme, ”Du fødes må på 
ny”, som ennå ikke hadde fått noen plass i kirkens salmebøker>* Men det 


54 Denne salmen er skrevet til en melodi som er hentet fra Marcus Volqvartz: Sjælens Luth, hvor 
inngangsordene er: ”Mariae bedste Valg, mit Valg og være skal” (Med henvisning til Luk 10,12 
om Jesu besøk hos Marta og Maria, hvor Jesus sier at ”Maria har valgt den beste del”). Metret 
var nok ikke det letteste, og det dukker bare opp en gang til hos Berte Kanutte - M. Volqvartz: 
Sjælens Luth, København, 1750, s. 14. 

55 Den litterære vri å dikte en sørgesang ved å gjøre den avdøde til subjekt, benytter Berte Kanutte 
noen få ganger, helst ved minnedikt over barns død. Den ene av to sanger som hun diktet da 
hennes eget barn, Berte Kanutte, døde i 1830, er skrevet som barnets ord (TF nr. 78). I tillegg 
finnes skrivemåten fire ganger i Troens Frugt, (nr. 75, 80, 87 og 98), og to ganger i tillegget til 
Religiøse Breve (s. 179 og 185). 

56 Ble først tatt opp av Lammers i hans tillegg til Evangelisk-Christelig Psalmebog, 1849 — bare i 
bruk i Skien — J. N. Skaar: Norsk Salmehistorie II, 1880, s. 164. 

viser seg at Bruns Evangeliske Sange også ble trykt i Aarflots trykkeri på 
Ekset, i 1834, og dermed sikkert var en del av Berte Kanuttes boksamling.” 
Til det formelle mønster i sangene hører også spørsmålet om hva eller 
hvem hun retter oppmerksomheten mot. Det er påfallende at drøyt 20 av 
sangene i Troens Frugt har vers som tydelig er adressert til ”Medmennes- 
ker” eller generelt til ”Menneske”, noen også til ”Venner”. Det gir versene 
karakter av å være brev, mer enn salmer, og bidrar til inntrykket av at 
sangene ofte er mer beregnet til bruk i andakten i hjemmet, enn som 
salmer i en forsamling. De fleste salmer ellers er rettet til Gud eller Jesus 
Kristus, eller er uttrykk for erfaringer fra hennes eget åndelige liv, eller også 
direkte kommentarer til aktuelle begivenheter, som i leilighetssangene. 
Hun skriver ellers leilighetssanger til begivenheter i familien. Et par 
sanger er skrevet i anledning konfirmasjon. I 1815 skrev hun en sang til 
søsteren Ottines konfirmasjon, som ble trykt i hennes ungdomsskrift. 
Også den andre konfirmasjonssalmen, uten spesiell adresse, som ble lagt 
til i annen utgave av dette skriftet, var opprinnelig skrevet tidlig. Den 
ble senere tatt med i salmesamlingen Troens Frugt (TF 66) og er derfor 
en dublett her.” Berte Kanutte skriver også salmer til bryllup, bl.a. til 
fire av barna.* I salmene både til konfirmasjon og bryllup er formanin- 
gene til å leve et liv i tro og tillit til Gud det viktigste anliggende, også 
i de salmer som har adresse til den nærmeste familie. Ellers finnes om 
lag 30 sanger i anledning dødsfall, deriblant en som er uten aktuell til- 
knytning, og derfor kan være tenkt til alminnelig bruk ved gravferd (TF 
69 ”Gravsang”)." I tillegg er det et par særskilte morgen- og aftensan- 
ger,” foruten sangene til de daglige morgen- og aftenbønner i samlingen 
Sjælens Morgen- og Aftenoffer. En særskilt samling er sangene til alle 


57 Fet 2006, s. 114. 

58 Eksempel kan være ”O, Menneske, som gaar saa tryg paa Livets Bane” (TF 2,1). Samme tiltale 
i TF 4,1 og 10; ”O, kjære Menneske, vend om i tide” (TF 6,1); ”O, Venner, lader os betænke” 
(TF 11,2); ”Kjære Medmennesker, lader jer raade” (TF 18,10). 

59 Salmen til søsteren Ottine var nr. 7 i En gudelskende sjels oppbyggelige sange, og den generelle 
salmen ”I anledning ungdommens konfirmasjon” var nr. 8. 

60 Gurine Marie 15/6 1845 (TF 94, med dublett RB s. 167); Severine, 15/6 1846 (RB s. 168 med 
dublett uten navnereferanse TF 93); Knud Peder, 25/12 1850 (RB s. 164); Sivert Martinus 1/7 1855 
(RB s. 165). 

61 Også i tillegget med sanger i skriftet som ble utgitt i 1893, finnes en tilsvarende ”Gravsang” med 
generell tekst. Før ikke udgivne Breve og Sange, (1893). 

62 TF14, 15, 64 og i tillegget til RB, 17 og 18. Også et par bordvers hører hjemme her: RB 19 og 20. 

kirkeårets høytidsdager, som inkluderer høytidsaftener og annendager. 
Tydelig beveget er tonen i en sang til et av hennes barn som forlater 
hjemmet (TF 91) og i sangen etter den ødeleggende brannen på Ekset i 
1844, som heldigvis ikke førte til noe dødsfall (TF 89). I 1839 skrev hun 
med rørende omsorg ”Nogle Vers ved en af mine Søstres Død, tilegnet 
hendes tre gjenlevende Børn” (TF 92). Den yngste søsteren Ottine døde 
dette året, 39 år gammel. 

Et trekk ved den formelle side av hennes litterære produksjon er også 
at hun har en konsekvent ortografi og en korrekt anvendelse av tegnset- 
ting i alt hun skriver. I tråd med skrivemåten på hennes tid bruker hun 
stor forbokstav i substantiver og andre ord med uthevet betydning.” Det 
kan vel tenkes at mange av disse formelle kvaliteter skyldes setterne som 
fikk hennes skrifter til trykking, og selv sørget for nødvendig korrektur 
av hennes manuskripter. Hun unngår bruken av dialektord, selv om ett 
og annet ord har stavelsestrykk som svarer til Ørsta-målet, for å passe til 
rytmen i verselinjen. (TF nr. 18, v. 11). Se ellers formuleringen i ”Religi- 
øse Breve”, VIII: ”Gjennemfur du Sjælene med din Aands-Plog”, og verbet 
”aatte” (eide), som forekommer en gang, riktig nok i et lånt vers (RB s. 18): 
”Vor Dyd og gode Gjerninger,/ Om noget sligt vi aatte”; i salmene til årsti- 
dene kan hun også veksle mellom det danske ”foraar” og det norske ”vår” 
(SMA s. 83). Hun kan også tale om en ”kvægsom” hvilestund (SMA s. 37). 

Et stilistisk virkemiddel som forekommer innimellom, er bruken av 
en såkalt ”stige”, der et poeng utdypes med tre beslektede begreper for å 
forsterke den effekt fremstillingen søker å oppnå.” I bønnen på søndag 
morgen takker hun Gud for at han ”leder, fører og driver os efter sin gode 
og velbehagelige Villie” (SMA, s. 3), og i bønnen søndag aften ber hun 
om at Guds ord ved Åndens hjelp må ”knuse og bøie vore haarde Hjer- 
ter, rense vore urene Hjerter, og med sin Kjærligheds Glød opvarme vore 
lunkne og ligegyldige Hjerter” (ibid.s. 8). Også i en sang på fredag morgen 
fletter hun sammen ord som forsterker meningen. Hun ber om å få være 


63 138. opplag av En gudelskende sjels opbyggelige sange (Bergen 1880) er likevel alle substantiver 
skrevet med liten bokstav. 

64 Ref. Inga Tusvik ”Skyldskapen mellom Berte Canutta Årflot og dei gamle salmediktarane våre” i 
Tidskrift for Sunnmøre historiske lag, 1950, $. 9. 

65 Dette var ganske vanlig hos Johan Nordahl Brun. 


44 


BERTE KANUTTE AARFLOTS RIMTEKNIKK, STIL OG LITTERÆRE FORBILDER 


rede når Gud en gang kaller henne hjem, og ønsker ”at jeg vaagen findes 
maa, / med Længsel, Bøn og Sjæls Attraa/ Hans Komme daglig vente” 
(ibid. s. 52). I samlingen med høytidsbønner ber hun på juledags aften om 
at mennesker må vekkes opp av sin ”Sikkerheds Dvale”, så de tyr hen til 
Frelseren, ”for at i hans Blod og Død, Saar og Vunder søge Renselse, Liv 
og Lægedom for deres syge og saarede Sjæle” (SÅH, s. 30), og på skjær- 
torsdags morgen ber hun igjen om at Guds kjærlighet må ”smelte, bøie og 
drage Menneskenes Hjerter” (ibid., s. 52). Det samme motiv kommer igjen 
også senere, i aftenbønnen på 2. pinsedag: (Måtte Guds) ”søde Kjærlighed 
vinde og indtage mit Hjerte, bøie og blødgjøre mit haarde Hjerte, lutre og 
rense mit urene Hjerte” (ibid. s. 116). Hun ber også om at Gud ved sitt Ord, 
sin Ånd og sine tjenere må dra menneskenes hjerter til seg (ibid. s. 89). 


Pietismens brudemystikk 


Det er tydelig at Berte Kanutte er påvirket av den ofte forekommende 
brudemystikken, som preger mye av diktningen i denne perioden. Fore- 
stillingen om sjelens forening med frelseren under mønster av brudens 
hengivelse til brudgommen var et fremtredende trekk i Brorsons religiøse 
diktning og hos flere andre salmediktere i barokken. Her forekommer til 
dels utpreget sanselige metaforer som virker fremmede for vår tid. Det 
synes å være Brorsons salmer som er den mest tydelige påvirkningsfak- 
toren i Berte Kanuttes diktning, og hennes egen bruk av brudemotivet 
kan minne om tilsvarende forekomster hos Brorson. En sammenlikning 
mellom de to og forekomsten av denne billedbruken kan likevel tyde på at 
Berte Kanutte ikke går like langt i detaljert skildring av kjærlighetspak- 
ten mellom brud og brudgom som Brorson. 

Det synes åpenbart at Berte Kanutte har kjent og vært fortrolig med 
Brorsons salmer, både fra hans Troens rare Klenodie (1739) (siteres som 
TRK) og den senere Svanesang (1765). Den siste ble trykt separat i Aarflots 
trykkeri på Ekset i 1836 og gjenopptrykt samme sted 1860,% men ellers 
fantes det mange utgaver hvor begge utgavene var trykt sammen. Mauritz 


66 Fet 2006 s. 123 og 218. 

Aarflot agiterte i 1843 for salg av en ny utgave fra København av Troens 
rare Klenodie, med tillagt Svanesang.” 

En sammenlikning mellom bruken av brudemotivet hos Brorson og 
Berte Kanutte Aarflot viser at Brorson har anvendt betegnelsen i 103 sal- 
mer i Troens rare Klenodie og 13 i Svanesang, dvs omtrent i en tredel av de 
353 sangene som finnes i disse samlingene. Berte Kanutte bruker ordene i 
25 av salmene i Troens Frugt (1/4); 13 ganger i Sjælens Morgen — og Aften- 
Offer; 16 ganger i Sjælens aandelige Høytids-Offer; 19 ganger i Religiøse 
Breve og 2 ganger i ungdomsskriftet En gudelskende Sjels opbyggelige sange, 
til sammen 75 ganger i alle skriftene. Men denne oppregningen omfatter 
for begges vedkommende alle steder hvor ordene ”brud”, ”brudgom” eller 
beslektede ord forekommer, uten hensyn til den nærmere sammenheng de 
illustrerer. Det er mange henvisninger til Jesu liknelse om de ”kloke” og 
”dårlige” brudepiker og deres forhold til brudgommen i kapittel 25 i Mat- 
teusevangeliet. Men det er salmene som utbroderer bryllupsmotivet med 
sanselige, eller nesten erotiske, karakteristikker, som virker påfallende. 
Det må tas i betraktning at dette ikke var så uvanlig i den tidens religiøse 
diktning, og det kan tenkes at tidens sjargong var slik at folk i alminne- 
lighet ikke tok anstøt av det. Uttrykk som ”sød” og ”deilig” er karakteris- 
tikker som neppe vakte sanselige assosiasjoner, selv om de ble brukt som 
adjektiver til beskrivelse av Jesus som brudgommen. 

Det er også grunn til å peke på at mange av Brorsons mest utbroderte 
sanger med kjærlighetsmotiv var oversettelser, deriblant noen fra mystik- 
kens representanter, som ofte gikk lenger enn andre i å skildre forholdet 
mellom Kristus og sjelen med svulmende uttrykk. Noen av dem grenser 
til en nærmest fysisk beskrivelse av foreningen mellom brud og brudgom. 
Hos Brorson finner vi om lag 30 salmer som dveler sterkere ved kjærlig- 
hetsmotivet enn vanlig, derav i alle fall 20 som er oversettelser, bl.a. av 
mystikeren Johannes Scheffler. Selv om bare omtrent en tredel av disse 
salmene altså er originale fra Brorsons hånd, tyder utvalget han gjorde, 
da han satte sammen sin salmekodeks, på at han må ha funnet et åndelig 
slektskap med de salmer han valgte. 


67 Fet 2006 s. 148. 

Brorson slår an tonen allerede i den første salmen i Troens rare Klenodie 
(TRK), i adventssalmen ”Fryd dig, du Jesu bruud”:* 


Fryd dig, du Jesu bruud, 

Hør budet nøye ud, 

Hand siger: Vær fornøyet, 

Gud har dig høyt ophøyet, 

Guds Søn vil selv dig tage 

Til hustrue, bruud og mage. (TRK 1,2) 


Og den mest sungne julesalmen ”Mitt hjerte altid vanker” har en avslutning 
i siste vers, som senere revisjoner har funnet god grunn til å endre: ”Jeg vil 
med palme-grene/ Dit hvilested bestrøe, / Min brudgom, dig allene/ Jeg 
leve vil og døe. / Kom! Lad min sjel erlange/ Sin rette qvæge-stund, / At 
kysse tusind” gange/ Din søde rosenmund” (TRK 7, 11). Også den originale 
julesalmen ”Her kommer dine arme smaa” har tilsvarende erotiske toner: 
”Vi kysse dig med suk og bøn/ Du himmel-søde Jomfru-Søn;/ Din søde 
mund og rosen-kind/ Har taget siel og hierte ind” (TRK 11,7). 

Riktig intimt blir det når Brorson oversetter en salme fra den tyske 
mystikeren Johannes Scheffler (Angelus Silesius): ”Dig min søde/ Skat at 
møde/ Med mit kys og favnetag;/ Og at skue/ Dig, min drue/ Er min 
længsel nat og dag” (TRK 20,1). Også en annen salme fra tysk pietis- 
metradisjon har Brorson hentet brudemotivet fra: 


Din sødhed blusser op i mig 
Indtager alle sinde, 

Jeg synger, springer, frydelig, 

Saa tit jeg dig kan finde 

I troens favnetag saa sød, 

Og hvile i din arm og skiød, 

O, der er himlen inde. (TRK 95, 2)? 


68 Brorson er sitert etter den danske utgaven ”Hans Adolph Brorson Samlede skrifter” i 3 bind, 1951- 
56, med gjennomgående nummerering av alle salmene. Henvisningene er til salmenes nummer. 
Troens rare klenodie (TRK), bd. 1-2 og Svanesang, bd. 3. 

69 Originalen av Johan Chr. Lange. 

Et av de mest ytterliggående eksempler er oversettelsen av J. Rist sin 
salme: ”Jesu, du min deel i livet”, som lovpriser brudgommen med høys- 
temte ord: ”Kom. Min brudgom, lad mig skue/ Din livsalige gestalt, / Sød 
og liflig som en drue, / Rosen-yndig over alt” (TRK, 96,4). Og videre: 


Her er paradisets glæde 

I min Jesu vunders læ, 

Her er sommer-frugt at æde 

Af mit skjønne livets træ; 

O! hvor sød hans frugt mig smager, 
O! hvor liflig er den stund, 

Naar hand rekker mig sin mund, 
Og saa heftig favnetager, 

Kys mig, søde siele-ven, 


Saa er sielen sund igien. (v. 7) 


En annen salme skildrer brudgommens kjærlighetslengsel: ”Hans hjerte 
staar i længsels brand, / Hans øyne vinker hvad de kand/ Hans arme 
favner efter dig/ Og munden raaber: kom til mig” (TRK 149,9). Og i en 
dialogsalme mellom Jesus og sjelen lar han Jesus uttale: 


Kom, min søster! Lad mig smage 

Tusen kys af hjertens grund, 

Sød som melk og honning-kage 

Er din søde rosen-mund. 

Dine klæder, du har paa, 

Alle farver overgaae, 

Ja, med lugten huset fylder, 

Og med deres glands forgylder. (TRK 237,7) 


Det er Salomos Høysang som reflekteres her, som i mye av den øvrige 
brudemystikk i barokkens diktning, med sine sensuelle skildringer av 
forelskelse og av brudens møte med sin brudgom. Det ovenstående vers 
beveger seg i samme begrepsverden som innledningen til Høysangen: ”Å, 
om han ville kysse meg, med kyss av sin munn! Dine kjærtegn er bedre 
enn vin. Liflig er duften av dine salver, ditt navn er den fineste olje; derfor 
holder de unge pikene av deg”. (Høys 1, v. 2-3). 

Berte Kanutte Aarflot er kjent med denne tradisjonen, og hun kan 
anvende en terminologi som er beslektet med den. Men hun viker tilbake 
for de mest sanselige uttrykk for sjelens tilknytning til brudgommen. I hen- 
nes begrepsverden er det også tydelig at brudemetaforen brukes individu- 
elt, med tanke på sjelens forhold til ”Brudgommen”, mens vi ikke finner den 
tolkning som knytter bryllupsmotivet til forholdet mellom Kristus og kir- 
ken, slik den til dels forekommer i andre eksempler fra tidens salmeskatt7 

I Berte Kanuttes skrifter er det blant 75 forekomster av brudemotivet 
bare 5-6 som går lenger i sine antydninger om et nært forhold mellom 
Kristus og bruden enn ellers. Det er eksempler på at hun fant denne bil- 
ledtalen dekkende for det dypeste forhold mellom Kristus og den troende. 
Det er viktig for henne å få frem at Jesu kjærlighet til syndere overstiger 
alle begrensninger. Det kan gå fra enkle og likefremme uttrykk som: ”Gid 
du hans kjærlighed kun kjente,/ Du skulle Naaden ei forsmaa” (TF 11,5), 
til en mer utbrodert formulering: 


Han døde, at vi Liv hos hannem skulde hente, 

Han, som af Kjærlighed paa Korset for os brændte; 

Det samme Hjerte end i heftig Lue staar 

Og brænder længselsfuldt for de forladte Faar. (TF 12,8) 


Hun opplever Kristi kjærlighet som en dragende makt: ”Jeg af din Kjær- 
lighed en Forsmag haver havt,/ Den drager mig til dig som en magne- 
tisk Kraft” (TF 43,1)” Det er også en viss balanse i symbolikken når hun 
skriver: 


70 Sml Brorson, (TRK), nr. 12, v. 2: ”Din elskelige kirke-bruud/ Af alle Kræfter bryder ud, /At du. 
vor længsel, endelig/ Saa sød og mild indfinder dig. / Halleluja”; tydelig også i den oversatte 
salmen nr. 254, hvor bruden fremstår som menigheten: ”Hun smager livets strømmes hav, / Her 
tørres hendes taare af, / Gud selv vil bo hos hende. / Hun er hans folk, hand hendes Gud,/ Hand 
gaar med dennem ind og ud”, (v. 4). 

71 Motivet med kjærligheten som en magnetisk kraft var kjent fra andre forfattere i oppbyggel- 
seslitteraturen. Brorson spiller på det i salmen ”Det koster meer, end man for først betænker” 
(TRK 221): ”De første kys har ret forandrings sager, / Og hjertet ind til JEsum gandske drager, 
/ Paa verden da engang ey bliver seet, / Man følger alt kun op ad sin magnet” (v. 4). Og fra 
Heinrich Miller i Peder Møllers danske versjon henter Laila Akslen et sitat som beskriver Jesu 
forhold til kvinnen som vasket Jesu føtter med sine tårer i fariseeren Simons hus (Luk 7,36ff): 
”Derfor drog hand ved sin Kjærligheds Magnet hende efter sig i sit Hus hvor hand sad til Bords”. 
L. Akslen: Barokke figurar, Artiklar om tekstar av Dorothe Engelbretsdatter og Petter Dass (eget 
forlag), Sofiemyr 2008, s. 49. 


49 


KAPITTEL 5 


Sin Brud han dyrt har vundet 
Med blodig Kamp og Sved, 
Som for os er udrundet, 

Vor Sjæl til Salighed; 

Saa la os da antage 

Den blodig Brudgom kjær 

Og give ham tilbage 

Det, som hans eget er. (TF 51.7) 


Hun bruker brudemotivet som regel i en større ramme, ofte knyttet til 
tanken om at det er Kristi rettferdighet som er brudeklærne som sjelen 
må ha, når den skal møte sin brudgom. I en aftenbønn på Nyttårsdagen 
ber hun om ”at vi da maa være smykkede til Lammets Bryllup og findes 
iført de rette Brudeklæder, som er Frelserens eviggjældende Retfærdig- 
hed” (SÅH, s. 43f). Motivet går igjen i Religiøse Breve: (”maatte det) altid 
være vor største Omsorg at faa vor Sjæl iført den rette Brudeklædning, 
nemlig Jesu Retfærdighed, med hvilken vi alene kunne bestaa for Gud” 
(RB, s. 16). Det er en nøktern tone i brudemotivet når hun i et ”sukk” før 
bønnen på torsdag aften skriver: ”Jesu! Gjør mig reisefærdig,/ Giv mig 
Bryllupsklæder paa,/ Gjør mig ved din Naade værdig/ Snart for Tronen 
Brud at staa!” (SMA, s. 44). Tanken om å møte for Guds trone med bryl- 
lupsklær på er den mest vanlige i bruken av bryllupsmetaforen: 


Naar Gud vil kaste verden om 
Og hver skal kalles frem til Dom 
For Gjerning, Ord og Tanke, 

O, vel da den, som kan bestaa 
Og har den Brudeklædning paa, 
Hvori han kan fremtræde 


For Dommeren med Glæde. (TF 5,5) 


I samme retning peker formuleringen i en av hennes senere salmer: ”Mit 
Pynt og Brudesmykke/ Er Troens Gyldenstykke, / Som Jesus til mig 
vandt” (TF 98,4). I en betraktning på langfredag priser Berte Kanutte 
Jesus for hans lidelser til beste for menneskene: ”Med din Nøgenhed, Saar 
og Blod tilveiebringer du mig den skjønneste Retfærdigheds Kjortel, … 
saa at, naar min Sjel i en sand Tro ifører sig denne: ”Da har jeg de klæder, 

der smykker mig ud/ At prange for Tronen som deiligste Brud” (SÅH, 
s. 60). Et tilløp til en mer sanselig beskrivelse finner vi i bønnen på pin- 
sedags morgen, som innledes med følgende vers: 


Almægtige Lue! Fald dog ned 

Og tænd mig an i Kjærlighed! 

I Jesu Tro jeg til dig gaar, 

Og dig i Bøn mit Hjerte faar, 

O! læg mig til din Guddoms Barm, 

Og gjør mig med din Naade varm. (SÅH. s. 104) 


Et par steder bruker hun uttrykk som hører hjemme i den naturlige kjær- 
lighet mellom mann og kvinne.: ”Min Nød svandt bort som Dug for Solen, 
I Jeg fandt min Frelsers søde favn,/ Jeg kvægedes af Naadesolen,/ Jeg læd- 
skedes af Livets Vand” (TF 36,1). I en annen av salmene skriver hun: ”O 
Salighed, o Sjælelyst,/ At lægge sig op til dit Bryst;/ I Troen her at nyde dig, 
/ Det Forsmag er paa Himmerig” (TF 63,6. Sml. TF 53,8). Hun taler ofte om 
at sjelen ved troen favner Jesus, og at det er godt å hvile i Frelserens favn, 
men uten å legge noen utpreget sanselige formuleringer inn i billedbruken. 
”Med Bøn og Troens Favnetag/ Imod vor Sjæles Brudgom tag,/ Saa skal 
I med mig smage/ De rette Bryllups-Dage” (TF 87,7). I bønnen på skjær- 
torsdags aften reflekterer hun over hvordan Jesus, som ”det rette og sande 
Paaskelam” blir slaktet på korsets tre og ”ofret for vore Synder og til vor 
Salighed”, og hun ber om at Den hellige ånd må gjøre disse betraktninger 
levende i hjertet, slik ”at vi maa forelske os i dig, vor Sjæls deilige Brud- 
gom” (SÅH, s. 46). Det er betegnende at et av de mest vidtgående uttrykk 
for denne brude-metaforen hos Berte Kanutte er det sitatet hun anfører fra 
Brorsons julesalme ”Mitt hjerte alltid vanker”: ”Kom lad min Sjel erlange/ 
Sin rette Kvægestund/ At kysse tusind Gange/ Din søde Rosenmund” 
(SÅH s. 17). Et nøkternt brudemotiv forekommer også i hennes mest kjente 
salme, som med sin dype frelsesforståelse har vært en del av den lavkirke- 
lige sangtradisjonen i de frivillige kristelige organisasjoner i Norge: 


O Lam, jeg ser deg fuld af Saar; 


Taalmodig du min Straf udstaar; 


72 Sml. RB s. 53; 125; 141. 

Hver Draabe Blod tilraaber mig: 
Se her, hvor høit jeg elsker dig! 


Mig arme orm, at faa til Brud, 
Derfor korsfæstes Himlens Gud. 
Ufattelige Kjærlighed, 


Som Englene selv glædes ved! 


Du gik for mig den blodig” Sti, 
Og jeg, som syndig var, slap fri. 
Guds Vredes Kalk du tømte ud; 
Saa saare dyrt er kjøbt din Brud. 


Hav Tak, min søde Frelsermand! 
Jeg aldrig nok dig takke kan. 
Hvert møisomt Trin, som du har gjort, 


Er mig et Trin til Naadens Port. (TF 70, 1-3 +5) 


Det er, samlet sett, tydelig at det mer utbroderte kjærlighetsmotivet i for- 
holdet mellom den troende og Kristus ikke er noe fremstående trekk i 
Berte Kanutte Aarflots begrepsverden, og at hun slik skiller seg tydelig fra 
Brorson, hvor slike beskrivelser ofte har en fremtredende plass. 


Andre beslektede kilder 


Det har også vært fremsatt teorier om at Berte Kanutte skulle være 
påvirket av det foregående århundres lovpriste kvinnelige dikter, 
Dorothe Engelbretsdatter (1634-1716). Det er neppe tvil om at hun har 
kjent til sangmaterialet fra denne forfatteren. Hun har hentet to av sine 
melodihenvisninger fra hennes salmesamling Sjælens Sang-Offer:3 Men 
ellers er det vanskelig å spore noen direkte innflytelse fra den bergen- 
ske poet. Laila Akslen har registrert ett eksempel som kan tyde på at 
Berte Kanutte har lånt direkte en linje fra en av Dorothe Engelbretsdat- 
ters salmer.” Det gjelder salmen ”I Verden er vort Levned ickun Møye”, 


73 ”Naar Tiden sagte skrider ud ad Enden” (BK ”ad Døren”), (s. 64 hos D.E.), og ”Dagen viger og 
gaar bort” (s. 74 hos D.E.). Sjælens Sang-Offer, Kbh. 1724. 
74 —Akslen 2008, s. 90. 

(Sjælens Sang — Offer, s. 166), som Akslen analyserer under overskriften 
”En sang om døden” og peker på tekstens drastiske utmaling av dødens 
krefter. Berte Kanutte har nøyaktig samme ordlyden i første linje av sin 
salme; ”I verden er vort levned ikkun møie”, som er en av hennes ung- 
domssalmer fra den første samlingen som faren sørget for å få trykt. 
Det kan være at Berte Kanutte i sine tidlige litterære forsøk har hatt 
Dorothe Engelbretsdatters skrifter for øye, men det er ellers tydelig at 
hennes egen salme dreier seg mer om sjelens lengsel etter å slippe bort 
fra denne verden og oppnå saligheten hos Gud, enn om en skildring 
av dødens herredømme i vår verden og menneskenes liv. Også salmens 
metrum faller forskjellig, og Berte Kanutte har anført en melodi fra en 
ellers ukjent salme,” som hun kan ha fått i hende nettopp i sin ungdom. 
Mens Dorothe Engelbretsdatter gjennomfører en saklig gjennomarbei- 
det utlegning av sitt tema, døden, er Berte Kanuttes salme en konsentra- 
sjon om pilegrimsmotivet. Det er neppe grunnlag for å snakke om noe 
plagiat, på grunn av denne ene lånte linjen. 

Hermann Norendal finner at det kan spores en viss likhet mellom de 
to ”i det ytre, i valg av emner, versemål, uttrykk og vendinger, men også 
i det indre, i selve livssynet er der fellesskap, uten at det er berettiget aa 
tale om nogen egentlig etterligning”. Men han føyer til: ”Paa den annen 
side har B.C. Aarflot som en Hauges disippel til like blikket mere ret- 
tet mot jordlivets oppgaver, at man skal være virksom i gode gjerninger, 
og tonen er freidigere, gladere og frimodigere enn i D. Engelbretsdatters 
taareblendede sanger”.”” Dorothe Engelbretsdatter ble æret i samtiden for 
sin rimkunst, men hennes diktning bærer mer preg av kunstferdighet 
enn av folkelighet. I likhet med andre av barokkens diktere er siktemå- 
let ofte rettet mot lesernes intellektuelle forestillingsverden, og ikke mot 
følelser og stemninger’ Det er karakteristisk at både Dorothe Engelbe- 
tsdatter og Brorson ordner sine sanger i saklige grupper, gjerne ordnet 


75 En Gudelskende Sjels oppbyggelige sange, nr. 7. 

76 Mel: ”På jorden ei et sikkert sted jeg finder” Trolig av Peder Brekke (Ørsta), i særtrykk fra Ekset- 
trykkeriet, 1810. Sml. Fet 2006, s. 48. 

77 Norendal 1929, s. 26. 

78 ”I stor monn ville dei klargjere, belære og formidle rasjonale opplevingar, åndelege realitetar og 
allmenne lærdomar, tankar og røynsler”. Laila Akslen Kvalbein: Feminin barokk. Dorothe Engel- 
bretsdatters liv og diktning, 1970, 8. 25. 

etter dogmatiske kriterier”? mens Berte Kanuttes salmer mer fremstår 
som refleksjoner over sjelelige erfaringer, uten noen tydelig sammenheng. 

Det er også interessant å merke forskjellen i begrunnelsen for dikter- 
kallet mellom Dorothe Engelbretsdatter og Berte Kanutte Aarflot. Mens 
Berte Kanutte, som vi har sett, taler med stor ydmykhet om sine moti- 
ver for å vitne om Guds gjerninger i sine skrifter, og dypest sett begrun- 
ner det ut fra en bibelsk forankret nådegavebetraktning, synes Dorothe 
Engelbretsdatter mer å være opptatt av sin identitet som kvinnelig dikter 
i et mannssamfunn, slik det fremgår av forordet til hennes hovedverk 
Sjælens Sang-Offer (1678). 


Et lidet Pund han til mig stak, det ingen Sjæle sviger, 
dog var det stort nok, Gud ske Tak, for mig og mine Liger. 
Mon jeg det, uden hans Forlov i Jorden skulde grave? 


O nei, hvad gjøres det behov at skjule denne Gave. 


Var mine Hænder bar og blot, var hans dog ikke tomme, 
Hør: I som ofte spør hvad Godt af Nasareth kan komme: 
Mon Jakobs Stjerne just gaar op i Mandfolks sterke Hjerne, 


Forbi hin svage Kvindetrop? Nei, nei, det feiler gjerne.” 


Hos Berte Kanutte er tonen mer dempet og ydmyk, når hun beskriver sitt 
kall til å vitne om Guds velgjerninger: 


O, gid det da maa være/ Min hele Sjels Attraa 

At brede ud din Ære/ Den Stund jeg leve maa. 

Jeg gjerne vil kundgjøre/ Guds store Gjerninger, 
Men kan det ei udføre/ Som, Gud, du er det værd. 


Min Salighed tilskrives/Dig ene, Gud og Mand, 
Naar noget Godt skal drives,/ Det virke maa din Aand; 


79 Brorsons Troens rare Klenodie rommer først en rekke salmer til Kirkeårets høytider, under over- 
skriften ”Troens Fryde-Fest”, og dernest en stor hoveddel ordnet som en gjennomgang av en 
rekke dogmatiske loci, fra ”Troens Grund” til ”Troens Ende”, mens Dorothe Engelbretsdatter har 
tematiske overskrifter på de fleste av salmene sine. 

80 Se Gracia Grindal: Preaching from Home. The Stories of Seven Lutheran Women Hymn Writers, 
W. B. Eerdmans Publishing Company, Grand Rapids, Michigan 2011, s. 42f. 

81 Sjælens Sang-Offer, Kbh. 1681, ”Til Læseren”. 

Lad det da altid være/ Mit Maal og Øiemed, 
At du maa faa din Ære/ I Tid og Evighed. (TF 54, 7-8) 


Gracia Grindal peker på at Dorothe Engelbretsdatter så sin oppgave som 
forkynner og ofte utformet sine sanger etter mønster av den rådende pre- 
kenmetode.” For henne ble diktningen etter hvert et innbringende yrke, 
som hun administerte fra embetshjemmet i Bergen hvor hun levde med 
sin mann, sokneprest Ambrosius Hardenbeck til hans død i 1683. Hun 
var preget av sitt sosiale miljø i den livlige vestlandsbyen. Berte Kanutte, 
derimot, var bondekvinne fra landsbygden og så på sin skrivevirksomhet 
mer som et vitnesbyrd ut fra egne erfaringer. 

Det synes åpenbart at Berte Kanutte også har hatt kjennskap til noen 
av Hans Nielsen Hauges skrifter. Hun siterer vers fra hans salmesamling 
De sande Christnes udvalgte Psalmebog (1799), og fra hans tidlige skrift 
Evangeliske Levnedsregler, som også kom i et opptrykk fra Ekset-trykke- 
riet. Hun siterer også, med tydelig henvisning fra Chr. Scriver (1629-1693), 
som særlig var kjent for sin oppbyggelige bok Sjæle-Skat. I brev til en av 
sine sønner ”erindrer” Berte Kanutte til trøst og oppmuntring ”hvad den 
salige Skriver (Scriver) siger; Han ligner den svage Troes sukke med Ærte- 
og Humleranker, som nødvendig maa have en Støtte at holde sig til og sno 
sig om, hvis ikke, saa falde de til Jorden” (RB s. 157). Også Johann Arndt 
(1555—1621) synes å ha vært en del av hennes lesning, med sine fire bøker 
om Den sande Christendom (1690). En annen yndet forfatter var Heinrich 
Müller (1631-1675), som med sin oppbyggelsesbok Naade og Sandhed eller 
kristelig Skatkiste var meget lest i vekkelseskretser på denne tiden. Boken 
besto av korte betraktninger for hver dag i uken, med tilføyede salmer 
eller sanger med variert innhold, tydelig samlet fra forskjellige forfattere, 
men også etter alt å dømme en del originale. 

Det er vanskelig å si noe om hvordan melodivalget til salmene og san- 
gene virket inn på det budskap sangene tok sikte på å formidle. Det har 
vært antydet at det ofte var melodiene som kom først når hun utformet 
sine sanger. Hun gikk da og nynnet på en melodi, og så kom teksten 
for henne mens tanker og bønner føyde seg sammen til vers som passet 


82 Grindal 2011, s. 47. 
83 Sml. Chr. Scriver: Sjæle-Skat bd. I, Christiania 1858, s. 224. 

melodien. Så skrev hun det ned ved første leilighet hjemme.* Men det er 
grunn til å regne med at de fleste av salmene hun hentet melodiene fra, 
også var kjent for henne med sitt innhold, og i noen tilfeller kunne reflek- 
teres i teksten slik den fremsto ferdig fra hennes hånd. I alle fall ser vi at de 
fleste av de lånte vers som hun bruker i sine bønner og betraktninger, har 
en klar sammenheng med det budskap hun ønsker å få frem. Til sammen 
er det 44 melodihenvisninger i sangene hos Berte Kanutte Aarflot. Over- 
sikten viser at hun som regel henviser til melodier hun kan ha funnet i 
flere av de tilgjengelige salmebøkene, selv om Guldbergs salmebok, som 
var i bruk i Ørsta og Volda til gudstjenestene fra 1824, dominerer. Men 
det finnes også melodier som hun bare har funnet i en av de nevnte kil- 
dene. (Se oversikten i vedlegg 1.) Med tanke på tilgjengelig salmestoff kan 
det slås fast at Berte Kanutte må ha hatt kjennskap til i alle fall følgende 
samlinger: Kingos salmebok; Guldbergs salmebok; Uddrag av Pontop- 
pidan; Evangelisk-Christelig Psalmebog, Brorsons Troens rare Klenodie 
med Svanesang; H. N. Hauges salmebok. J. N. Brun Evangeliske Sange, 
Dorothe Engelbretsdatter: Sjælens Sang-Offer; Marcus Volqvartz: Sjælens 
Luth; Samuel Olsen Bruun: Den sjungende Tiids-Fordriv; Iver Brinch: En 
Christens Tanke-Tøyle. Det er rimelig at hun også har kjent Petter Dass 
sine katekismesanger, som hadde stor utbredelse i hjemtraktene hennes. I 
tillegg synes hun å ha benyttet seg av en rekke småskrifter med åndelige 
sanger som det fantes mange utgaver av på hennes tid. 

Det er påfallende at den omfattende sangskatten fra Berte Kanutte 
Aarflot nesten ikke har funnet nedslag i det store materiale av folketoner 
som er registrert fra denne tiden og denne landsdelen.” Men Jostein Fet 
har funnet mange folketoner til de melodiangivelser Berte Kanutte anfø- 
rer til sine salmer og sanger. (Se vedlegg 2.) Det er da rimelig å anta at det 
ofte er de anførte sangene, med sitt preg og innhold, som har trukket til 
seg folketoner, mens Berte Kanuttes egne tekster ikke i samme grad har 
vært sunget med disse toner. 


84 ”Naar ho gjekk i sitt daglege stræv elder sat attmed rokjen og spann, so sat ho og sullad og smaa- 
song paa dei kjære, gamle lundarne, og tankarne ringad seg kringom tonarne og vart til rim og 
vers nett som av seg sjølv. Naar ho so hadde eit lite raaderøme, skreiv ho upp det, som ho kunde 
minnast”. Bernt Støylen i To Livsskildringer, s. 28. Sml. A. F. W. J. Prytz: Et Trekløver fra Norges 
Kirke. Livsbilleder af Gjertrud Egede, Berte Kanutte Aarflot, og Henriette Gislesen. Kra 1884, $. 47. 

85 Jostein Fet, Den gløymde litteraturen. Gamle bøker og skrifter i privat eige på Sunnmøre. Oslo 
2015, S. 66. 

Bibelbruk 


Når en leser igjennom Berte Kanutte Aarflots skrifter, er det tydelig at hun 
er vel fortrolig med sin bibel. Dette gjelder særlig i de bønner og betrakt- 
ninger som hun skriver i prosa. Men også i noen av salmene finnes det 
tydelige allusjoner til bestemte bibelvers. En gjennomgang av alle skriftene 
viser at hun har til sammen omkring 250 klare henvisninger til bestemte 
bibeltekster eller fortellinger. Noen av disse benytter hun flere ganger. 

25 skriftsteder henter hun fra Det gamle testamente. Oftest finner vi at 
hun siterer fra Salmenes bok, hvor hun finner ord som understreker hen- 
nes budskap og egen troserfaring, som for eksempel: ”Skap i meg et rent 
hjerte, og forny en stadig ånd inni meg”.* Men hun har også flere hen- 
visninger som taler om hennes viktigste anliggende, kallet til omvendelse 
mens det ennå er tid: ”Søk Herren, mens han finnes. Kall på ham den 
stund han er nær”;” ”Lær oss å telle våre dager, så vi kan få visdom i hjer- 
tet”: ”Tenk på din skaper i din ungdoms dager”.* Tre ganger henviser 
hun til Jakobs kamp med Gud for å få velsignelsen, for å vise at det gjelder 
å holde ut i troens kamp og strid.” Og i sine sjelesørgeriske brev søker 
hun etter ord som kan bringe trøst og frimodighet: ”Han vil ikke forlate 
deg, eller slippe deg”;” ”Kan vel en kvinne glemme sitt diende barn? … 
Og selv om en mor kan glemme, så vil jeg aldri glemme deg”.” 

Ser vi til Det nye testamente, henter hun bibelsk belegg for sine tanker 
fra de fleste skrifter, både evangeliene og brevlitteraturen. 


86 Sal. 51,12, i alt 5 ganger: RB s. 25, 48, 92, 116, 129. 

87 Jes. 55,6, Før ikke udgivne Breve og Sange, 1893, $. 31. 
88 Sal9o,12, Ibid., s. 56. 

89 Fork. 12,1. RB s. 128. 

90 1 Mos 32, 26, RB s. 106, 134, 144. 

91 1 Krøn 28,20, RB s. 70. 

92 Jes 49,15, RB s. 69. 78. 

Eksempelvis har hun henvisninger til 26 ord eller avsnitt i Matteu- 
sevangeliet, mange av dem er brukt flere ganger, til sammen 56 steder. 
Med tanke på hennes overordnede siktepunkt å formane til vekkelse og 
omvendelse er det forståelig at Jesu ord om å gå inn gjennom den trange 
port (Mt. 7,13) benyttes i mange sammenhenger (7 g.). Likeså er utsagnet 
”Hva gagner det et menneske om han vinner den hele verden, men tar 
skade på sin sjel” (Mt. 16,26), brukt hele ti ganger. Hun vender også sta- 
dig tilbake til liknelsen om de kloke og de uforstandige brudepiker som 
ventet på brudgommen, hvor poenget var å holde beredskapen oppe, med 
olje i lampene, og være våkne, slik at en kan være klar når brudgommen 
kommer.” Til bruk i sjelesorgen som hun utøver i sine brev, kommer også 
Mt. 9, 12-13 til anvendelse, hvor hun minner om at Jesus ikke er kommet 
for å kalle rettferdige, men syndere, og at det ikke er de friske som trenger 
til lege, men de syke.** 

Fra Lukasevangeliet henter hun inn fortellingen om den bortkomne 
sauen og den fortapte sønn, fra kapittel 15, for å underbygge tanken om at 
Jesu vilje til å berge og ta imot den som har gått seg bort i verden, alltid er 
til stede.” Hun har henvisning til 13 steder i Lukasevangeliet, og benytter 
tekster herfra 19 ganger. Simeons lovsang til Jesusbarnet i templet (Luk 
2, 29f) blir et bilde på hennes egen lengsel etter å slippe fra dette liv og 
oppnå salighet hos Gud: 


O lad mig da i Dødens Nat 

Faa favne dig, min Sjæleskat, 

Med mine Troes-Arme; 

Som Simeon jeg farer da 

Med Hjertens Lyst og Fryd herfra, 
Min Jesu Død og Seier 

Gjør at jeg Himlen eier. (TF 48,14) 


Også fra Johannesevangeliet finner vi sentrale bibelord som Berte Kanutte 
viser til i skriftene sine. Til sammen er det 21 henvisninger til i alt 14 ste- 
der. Jesu samtale med Nikodemus (Joh 3, 1ff) spiller igjennom i mange 


93 Mt. 25, 1-13; Det er ni henvisninger til denne teksten. 
94 RBs.17; 110. 
95 SÅHSs. 86, 113. 

sammenhenger. Allerede i en av hennes tidligste salmer slår hun fast 
nødvendigheten av å bli gjenfødt, for å kunne oppnå frelsen. 


Betænk dog Jesu Ord, han klarlig monne sige: 
”Du fødes maa paany, om Du vil se Guds Rige”. 
En Sindsforandring maa nødvendig foregaa 


Og Kristi Billede igjen i os opstaa. (TF 2, 2; Sml. 48,4) 


En særlig omtale fortjener hennes lange ”Betragtning” over Jesu ord i 
Johannesevangeliet kapittel 17, vers 3; ” Dette er det evige liv, at de kjenner 
deg, den eneste sanne Gud, og ham du utsendte, Jesus Kristus”.** Her 
utfolder Berte Kanutte en klar, evangelisk tankerekke som viser veien til 
frelse, både ved å peke på Jesu enestående gjerning gjennom lidelse og 
død for menneskenes synder, og ved å peke på den vei mennesket må 
gå gjennom anger og bot for å oppnå tilgivelse og få del i Kristi rettfer- 
dighet. Men det er også i Johannesevangeliet hun finner dekning for sin 
sterke betoning av Den hellige ånds gjerning, i tilknytning til Jesu løfte 
om Ånden i kapittel 14.” 

Det er ingen henvisning til Markusevangeliet i Berte Kanuttes skrif- 
ter. Vi merker oss ellers at hun har en henvisning til Siraks bok: ”Betænk 
Enden, saa skal Du ikke saa let synde” (RB s. 56). Sitatet viser til kapittel 
7, V. 36 (37) i Siraks bok: ”Tenk på din siste stund i alt det du gjør, så vil 
du aldri synde”* Boken Jesu Siraks sønns visdom, som hører med blant 
Det gamle testamentes apokryfiske skrifter, var med i alle de bibelutgaver 
som var i bruk på Berte Kanuttes tid. En utgave av både Det gamle og 
Det nye testamentes apokryfiske skrifter ble for øvrig trykt og utgitt fra 
trykkeriet på Ekset i 1850. 

Det er særlig i sine religiøse brev at Berte Kanutte Aarflot siterer bibel- 
teksten. Til sammen 130 av henvisningene finnes i brevene, ofte med 2-3 
skriftord i samme brev. En kan få inntrykk av at hun sitter med Bibelen 
foran seg, mens hun former sine tanker og sjelesørgeriske råd til motta- 
kerne. Hun finner sine belegg fra de fleste av skriftene, men det er noen 


96 SMA, s. 70 ff. 

97  SÅH s. 102. 

98 Sitert etter Bibelselskapets utgave 2018: Apokryfene. Bibelens deuterokanoniske bøker. 
99 Et eksemplar i forfatterens eie. 

ord som særlig hentes frem. Hun vender ofte tilbake til Paulus” utsagn 
i Fil. 1,23, hvor han uttrykker sin lengsel etter å komme bort fra denne 
verden og bli forenet med Kristus. Det svarer til hennes eget, ofte tilbake- 
vendende ønske om å få flytte fra strid og trengsel i dette liv til den him- 
melske ro og salighet.'** Det samme motivet finner hun også i Fil 3,20, 
hvor Paulus taler om at ”vi har vår borgerrett i himmelen”,'” og i Hebre- 
erbrevet, som taler om at de troende er som ”fremmede og utlendinger 
på jorden” som søker et fedreland." Hun er også opptatt av motivet hvor 
Paulus skriver om kampen for å nå seiersprisen: Han har ikke ennå gre- 
pet det fullkomne, men han jager etter det og glemmer det som er bak og 
strekker seg ut etter det som er foran.” Berte Kanutte kjenner seg igjen 
i denne beskrivelsen og mener den uttrykker en holdning som enhver 
kristen bør strebe etter.'** 


100 RB s. 43; 75; 88. 

101 SÅH s. 96. 

102 Hebr. 11,13f.; RB, s. 55; 75. 
103 Fil3,12-14. 

104 RB, s. 36; 68. 

"Den kjære Pontoppidan" 


Ved siden av Bibelen og salmeboken er det ingenting som har preget 
generasjoners forståelse av kristendommen i Norge så mye som den auto- 
riserte lærebok fra pietismens tid, Sandhed til Gudfrygtighed (1737) av 
Erik Pontoppidan (1698-1764). Dette var den stort anlagte forklaring 
til Luthers lille katekisme som ble innført til bruk i undervisningen av 
konfirmantene, etter at konfirmasjonen var innført ved lov i 1736, og som 
også ble pensum i skolene etter at den første folkeskoleloven ble vedtatt i 
1739. Boken, med sine 759 spørsmål og svar, ble et middel til å innprente 
sentrale kristne begreper i den oppvoksende generasjon, men også en 
kilde til frustrasjon og fortvilelse for mange som syntes det var vanskelig 
å lære de ofte innviklede forklaringene. Selv beretter Berte Kanutte fra sin 
konfirmasjon om det spørsmålet hun fikk og om prestens anerkjennende 
ord da hun hadde fremført svaret: 


Den Dag, da de, der havde de fornødne Kundskaber til Konfirmasjonen, bleve 
udtagne, kan jeg ikke erindre, at han spurgte mig meer end eet Spørgsmaal, 
nemlig dette: ”Hvad er det at prøve sig selv?” Da jeg havde læst Stykket til 
Ende, sagde han: Ja, du har lært vel. Vor Herre hjælpe dig at leve derefter. 
(Selvbiografien, s. 27)" 


105 Herer benyttet en utgave fra Indremisjonsforlaget, Oslo 1948. 

106 Presten som eksaminerte henne, var sokneprest Jørgen Peter Meldal (1751-1815), og spørsmålet 
var nr. 746 hos Pontoppidan, med et temmelig langt svar å huske: ”Det er å samle sitt spredte 
sinn. Det er å gå inn i sitt eget hjerte i stillhet, under bønn og betraktning. Og så for Guds ansikt 
nøye å undersøke sin sjels tilstand, hele sitt liv og sin kristendom både innvortes og utvortes 
etter Guds ord alene, loven og evangeliet. Under en slik undersøkelse må en vokte seg vel for 
bedragerisk egenkjærlighet som grunnløst lett gir seg til å dømme vel om ens egen åndelige til- 
stand. Men like sikkert må anfektede og tungsindige sjeler vokte seg for all ugrunnet og unødig 
engstelse. For like vel som kjødet kan snike seg inn ved falsk sikkerhet, kan det også snike seg 
inn på dette vis med vantro”. 

Berte Kanutte har et tyvetalls henvisninger til Pontoppidans forklaring, 
men tallet er så lite at det egentlig viser hvor selvstendig hun er i sine 
teologiske resonnementer. Hun refererer noen ganger til de klassiske 
åpningsordene hos Pontoppidan: ”Kjære barn, vil du ikke gjerne blive 
lykkelig på jorden og salig i himmelen?”, hvor svaret var: ”Jo, kunne jeg 
ikkun blive det”. Men hun understreker at ”først da kunne vi siges at være 
lykkelige paa Jorden og salige i Himmelen, naar vor kjære Frelser er og 
bliver vort Hjertes Skat og Del”. I et senere brev skriver hun ”thi at være 
forenet med ham (Kristus) i den sande, saliggjørende Tro og med Tro 
og Kjærlighed at hænge fast ved ham som en Gren ved Vintræet, ... da 
er man, som den kjære Pontoppidan siger ”lykkelig paa Jorden og salig 
i Himmelen”. Hun tyr til Pontoppidan for å forklare forskjellen mel- 
lom en død og levende tro: ”Pontoppidan siger, at den Tro, som skal fatte 
Kristum, maa opvækkes i vor syndige Jammers Følelse, og at den døde 
Tro er en falsk Indbildning, som ubodfærdige Syndere gjør sig selv om at 
faa Naade, endskjønt de ikke ville omvende sig og søge Naade”. Ellers 
argumenterer hun med Pontoppidan i et belærende brev til ”Elskede og 
kjære Venner” og tilsvarende til ”Kjære Sødskende” om ”Gjenfødelsens 
Nødvendighed” og forholdet mellom dåpen og Guds ord som formidlere 
av Guds rettferdighet og frelse." 


107 RBs.108; sml. s. 143; også SMA s. 55. 

108 RBs.162. 

109 RBs. 48; sml. s. 17, 28, 95. Temaet er hentet fra spm. 681 hos Pontoppidan. 
110 RBs. 47ff og s. 62ff; Pontoppidan, spm. 489. 

Med pietismen som klangbunn 


Berte Kanutte Aarflot fremstår som en typisk representant for den kriste- 
lige grunnforståelse som kjennetegner den rådende, statsstøttede pietisme 
i samtiden. Denne retning var innvarslet allerede ved den såkalte refor- 
mortodoksi fra slutten av 1600-tallet, og mange av de mest leste oppbyg- 
gelsesskriftene i vekkelsesmiljøet som Berte Kanutte hørte til, ble utgitt i 
generasjonen før pietismen vant frem. Menn som Heinrich Miller, Chr. 
Scriver og Johann Arndt fra den senere fase av ortodoksien preget i stor 
grad fromhetslivet i den religiøst aktive del av befolkningen, og husan- 
dakten med postillelesning og fast utformede bønner var ofte en viktigere 
kilde til formingen av den enkeltes trosunivers enn gudstjenestene. Jos- 
tein Fet har i sine studier av boksamlinger i privat eie i sunnmørsregionen 
påvist at senortodoksiens oppbyggelige skrifter utgjorde hovedtyngden 
av det folk leste helt frem til 1840-tallet. Salmeboken spilte også en vik- 
tig rolle når det gjaldt tolkningen av de viktigste elementene i den for- 
ståelse av kristendommen som den lutherske reformasjon førte med seg. 
Også her dominerte eldre salmer utvalget helt til Erik Pontoppidan for 
alvor åpnet for Brorsons og andre pietisters salmer gjennom sin salmebok 
i 1740. 

Men de innarbeidede viktige troserkjennelsene fra ortodoksiens over- 
gangsskikkelser fikk en ny og mer personlig farge med fremveksten av 
den pietistiske retning i undervisning og fromhetsliv. De objektive sann- 
hetene som ortodoksien fremhevet, ble støpt inn i en mer individualistisk 
erkjennelse som gjorde troen til en mer integrert del av livet. Philip Jacob 
Spener (1635-1705) og August Hermann Francke (1663-1727) ble banebry- 
tere for denne retning på tysk jord, men i den dansk-norske kirke ble det 
Erik Pontoppidan med sine skrifter, og biskop Peder Hersleb (1689-1757), 


111 Fet 2015 s. 75f. 

som pådriver for praktiske ordninger og kongelige påbud, som bidro ster- 
kest til at pietismen fikk gjennomslag som den rådende teologiske retning 
i landet.” 

I tillegg kom Hans Adolph Brorson og sang den pietistiske fromhet inn 
i menneskesinnet med sine bevegende sanger. Også Hans Nielsen Hauges 
salmesamling De sande Christnes udvalgte Psalmebog (1799) bidro til at 
pietismens salmer kom mer i bruk. 

Det som var karakteristisk for pietismen, var kravet om en person- 
lig omvendelse, levende tro, kamp mot synden, en streng livsførsel og en 
understreking av evangeliets kraft til å frigjøre mennesket fra egenrett- 
ferdighet og likegyldighet i troens saker. Det var også en understreking 
av fellesskapet mellom de troende, gjerne synliggjort i vennesamfunn 
som tjente til å styrke bevisstheten om det ene nødvendige. Her ble også 
tanken om ”de troendes alminnelige prestedømme” utviklet, og lekfolk 
ble frigjort til vitnesbyrd og forkynnelse og deling av erfaringer i kris- 
tenlivet. Denne individualisering av fromhetslivet hadde også den gun- 
stige virkning at husandakten og den enkeltes private bønneliv fikk en ny 
dimensjon. 

Men ved siden av den religiøse og kirkelige betydning som pietismen 
hadde, ble den også en del av den alminnelige frigjøring av åndslivet og 
den kulturelle bevissthet som våknet i Europa i tiden fra begynnelsen av 
1700-tallet. Det skjedde en begynnende sekularisering av politikk, ånds- 
liv og moral, en selvstendiggjøring av individet i forhold til kirkens ned- 
arvede formynderskap på disse områder. Den nye tid stilte mennesket i 
sentrum på en annen måte enn før. Den tiden som fødte pietismen, bar 
også spiren til opplysningstiden i sitt skjød. 

Og i dette skjæringspunktet sto også Berte Kanutte Aarflot. På samme 
måte som Hans Nielsen Hauge representerte hun på en og samme gang 
den dype og inderlige fromhet med forankring i en helhjertet troshold- 
ning, og den djerve overbevisning om at hun hadde et kall til å vise sine 
medmennesker veien til frelsen og det kristne liv i verden. Det må ha 
vært denne trygge selvbevissthet som gjorde at hun vant innpass og ble 


12 Kombinasjonen av Konfirmasjonsforordningen (1736) Pontoppidans Forklaring (1737) og Folke- 
skoleloven (1739) førte til en ensretting av den kristelige undervisning etter pietistisk mønster i 
nærmere et århundre i Den norske kirke. 

respektert i et bredt miljø i samtiden. Slik Hauge løftet frem og ga ansvar 
til flere kvinner i hans følge, vant Berte Kanutte på egen hånd autoritet og 
innflytelse gjennom sin virksomhet som selvstendig forfatter og etterspurt 
sjelesørger for liten og stor i sitt lokalmiljø og videre ut over store deler av 
landet. Den anerkjennelse hun vant, viste seg ved deltakelsen i hennes 
begravelse, og i mange vitnesbyrd fra mennesker som hadde opplevd hen- 
nes uegennyttige medfølelse og omsorg, og ved den sjeldne omtale som 
ble viet henne i hovedstadspressen gjennom Bjørnstjerne Bjørnsons inn- 
legg i Aftenbladet i anledning hennes død. Den store utbredelse av hennes 
skrifter sier også meget om rekkevidden av hennes virke. Ikke uten grunn 
omtales hun som en av pionerene som pekte frem mot den kommende 
frigjøring og verdsetting av kvinnene i det norske samfunn. 

Noen teologiske hovedtemaer i Berte 
Kanutte Aarflots skrifter 


Pilegrimsmotivet 


Et gjennomgangstema hos Berte Kanutte Aarflot, i både salmer, bønner 
og brev, er pilegrimsmotivet. Hun er opptatt av at livet i denne verden er 
en reise gjennom livets og tidens gjenvordigheter til det lovede land, hvor 
Gud har lovet forløsning fra alle plager. 


Hvad er vort Liv i Verden her 

Vel andet end en Reisefærd, 

Da vore Vandringsdage 

De skride uformærkt afsted, 

Og ingen af os er, som ved 

Hvad Tid han har tilbage." (SÅH, s. 111) 


Hele Guds folk er et folk på vandring. Det gjelder derfor å vise varsomhet 
under den felles vandring, slik at ingen faller utenfor fellesskapet: 


Og mens vi er” til sammen her 
Paa denne Livets Reisefærd, 
O lad os varsomm være, 

At ei de Svage rives ned 

Af vores Uforsigtighed. 

Lad med aarvaagent Øie 


Vor Vandel prøves nøie. (TF 4, 11) 


Saa lad os det til Hjertet tage, 


At uvis Tiden for os er, 


113 Sang til Aftenbøn paa Pintsedag, v. 4. 

Snart svinder vore Levedage; 

Vi Vandringsmænd kun ere her, 

Vort Liv er kun en Reisefærd, 

Vort Blivested er ikke her. (TF 96, 2)"" 


I samme salme følger formaningen: ”Gaar Naadens Tid unyttet hen,/ 
Den hentes aldrig ind igjen” (v. 7). Tanken på døden som overgang fra 
et strevsomt liv til en himmelsk glede preger Berte Kanutte gjennom alt 
hun skriver. Mange av aftenbønnnene og salmene nøyer seg ikke med 
en takk for dagen som har gått, men vender blikket fort mot det usikre 
livsperspektivet. Slik uttrykker hun sine tanker mot natten i et ”Suk” til 
”Mandags Aften-Offer”: 


Natten sig igjen indfinder, 

Dagens Lys nu tager af; 

Derved mig i Tanke rinder 

Dødens Mørke og min Grav. (SMA s. 15) 


Men hun kan også prise Gud for hans omsorg gjennom dagen. 


Vær velkommen, Hvilestund! 

Nu mit Legem, træt af Møie, 

Lukke vil sit matte Øie 

Ved en sød og sagte Blund. 

Lovet være dig, o Fader! 

Som saa vel og viselig 

Alt for os anordnet haver: 

Evig Lov og Tak ske dig. (SMA s. 36) 


I morgenbønnene som hun skriver, er ofte tonen lettere og peker på at 
nattens hvile gjør legemet beredt for hverdagens praktiske utfordringer: 
”Du har ladet os karske og sunde opvaagne, saa at vi med Glæde kunne 
skue den kommende Dags Lys. Saa lad da, o Herre! Denne Dag blive en 
velsignet Dag for os, og giv os Naade til at begynde og ende den i din sande 
Frygt” (SMA s. 39). Men gjennomgangstonen er preget av tanken på dette 
livs forgjengelighet og nødvendigheten av å kjempe for å bli bevart i troen 


114 Skrevet i anledning en slektnings død i desember 1854. 

slik at en kan møte med frimodighet på dommens dag. Allerede i den 
første samlingen, med sanger fra ungdomstiden, spiller dette motivet inn: 


Min seng mig minder om min grav, 
Min søvn er dødens broder. 

Snart livets tråd kan skjæres af, 

Før nogen det formoder. 

Når jeg i Jesu samfund står, 

Mig død og grav ei skrækker, 

Min sjel til bedre liv hengår, 


Mit legem Jesus vækker." 


Men den mest gjennomførte betraktning omkring pilegrimsmotivet fin- 
ner vi i salmen ”Min Levedag hen mod sin Aften skrider”, som kom med 
ved utgivelsen av ”Sjælens Morgen- og Aftenoffer” i 1846, og antakelig er 
preget av forvarsler til den alvorlige sykdom som hun gjennomgikk dette 
året. Noen vers fortjener å siteres: 


Min Levedag hen mod sin Aften skrider, 
Og Livets Sol hen til sin Nedgang glider, 
Al Naadens Gud, gjør Livets Aften sød; 
Min Sjæl indtaget er af Himmel-Længsel, 
Den haster bort fra dette Verdens Fængsel, 
Fra Synd og Død. 


Farvel, du Jord, med al den Del du eier, 

For Jesu Døds Skyld vinner jeg nu Seier, 
Mit Reisepas er skrevet med hans Blod; 

Thi kan jeg glad ved Dødens Komme smile, 
Jeg længes til den søde Sabbats-Hvile, 


Som er saa god. 


Kom da, min Jesu, naar det dig behager! 
Med Glæde jeg fra Verden Afsked tager, 
Naar du ved Døden bringer mig dit Bud; 
Jeg glæder mig i Haab og Himmel-Længsel, 


15 En gudelskende Sjels opbyggelige sange, s. 16 

At snart du hente vil fra Nød og Trængsel, 
Din kjøbte Brud. (SMA, s. 85f v. 1—2 og 13) 


I samme kategori er også dødsberedelsessalmen hun skrev mot livets 
slutt, som ble offentliggjort av hennes sønn året atter at hun døde, og som 
i Bernt Støylens gjendiktning er den eneste av hennes salmer som har fått 
plass i Den norske kirkes salmebok:”? 


Til Reisen jeg nu mig I Jesu Navn bereder, 
Snart aabner sig for mig De lyse Evigheder. 
Hav tak, min kjære Gud! For hver en Naadens Stund! 


Tak for, du gav mig Kraft At aagre med mit Pund.” 


Natur og folkeliv 


Det har vært pekt på at Berte Kanutte Aarflots diktning i liten grad 
beskjeftiger seg med natur og folkeliv. Dette skyldes nok at hennes alt- 
overskyggende interesse er å formidle troserfaringer og kallet til frelse. 
Heller ikke hos de øvrige store salmediktere i tiden er det noe domine- 
rende antall salmer med slike temaer, selv om noen av dem står frem 
som det ypperste innen naturlyrikk."* Motivene er likevel oftest knyttet 
til morgen- og aftensanger eller sanger til årstidene. Men også hos Berte 
Kanutte finnes en del sanger som knytter an til naturen og skaperverket. 
Vi finner dem i sanger om årstidene, og i morgen- og aftensangene. I 
sangen til ”Foraaret”, med melodi fra salmen ”Den prægtig” Sol, som hele 
Verden glæder” skriver hun: 


Giv Agt, min Sjæl Se, hvor du dig henvender, 
Guds Almagts Spor saa tydelig du kjender, 

I hvor du end dit Øie vender hen. 

Det skjønne Foraar atter nu indtræder. 

Sig al Naturen i det Grønne klæder 


Paany igjen. 


16 ”I Jesu namn eg no! Til siste reis meg reider”, Norsk Salmebok 2013, nr. 862. 

17 Selvbiografien, (1978) s. 39ft. 

118 For eksempel: P. Gerhard: ”I denne fagre sumarstid”; Thomas Kingo: ”Nu rinner solen op av 
østerlide” H. A. Brorson: ”Opp all den ting som Gud har gjort”. 

Naturens Skjønhed dig imøde smiler, 

Naar du opmærksom den igjennemiler, 
Dit Sind og Sands derved forlyster sig. 
Sødt synger Nattergal i Nattens Stille, 

Ved Solens komme Duggens Draaber spille 
Saa yndelig. (SMA s. 76 ff)” 


Enkelte kritikere har pekt på det upassende bilde av nattergalen som 
synger i de ”Søndmørske skove”. Men et slikt poetisk bilde er ikke mer 
malplassert enn når Kingo ser solen ”forgylle Klippens Top og Biergets 
Side” fra det flate landskap på Fyn.”* Han hadde kanskje sett eller hørt 
skildringen av fjellene i Sunndal, hvor hans norskfødte første hustru, 
prestedatteren Sille Blankenborg, kom fra, men i alle fall er slike poetiske 
klisjeer noe som mange diktere tyr til for å løfte stemningen i sine dikt. 
Det er heller ikke uvanlig at salmedikterne vender blikket mot den nye 
skapelsens morgen som skal åpenbares i all sin skjønnhet når jorden blir 
født på ny. Slik også Berte Kanutte gjør i det fjerde verset av forårssalmen 
ovenfor: 


O gode Gud! O hvad skal jeg dog sige; 
Er du saa stor udi Naturens Rige, 
Langt mere Godt har du for oss bered 
Udi dit frydefulde Himmerige, 

Som er saa stort, at Ingen kan udsige 


Den Herlighed. (SMA s. 76)!" 


Også i en enkeltstående ”Foraarssang”, som ble tatt med blant tidligere 
utrykte sanger, utgitt av sønnen Knud i 1893, finner vi både realistisk 
naturskildring og åndelig utnyttelse av skapermotivet: 


119 ”De fire Aarstider”, Foraaret, v. 1 og 3. 

120 Fra salmen ”Nu rinder solen op,/ Af Østerlide”, den sjette morgensang fra Kingos Aandelig 
Sjunge-Koor, første part (1674). 

121 Sml. P. Gerhard i salmen ”I denne fagre sumarstid; i Bernt Støylens gjendoktning, v. 5: ”Å, ten- 
kjer eg, er her so stor/ Ein fagerdom på falne jord/ For syndarar å finna, / Kor stor skal gleda 
verta då/ Når me den herlegdom fær sjå/ Som me hjå Gud skal vinna?” (Norsk salmebok 2013, 
nr. 840). 

O du yndig Foraarstid! 

Hvor kan du os meget lære; 
Hvor kan du dog Vidne bære 
Om vor Fader mild og blid. 
Skjønt og herlig du fremtræder, 
Visende den Skabers Magt, 
Som Naturen saa iklæder 


Med en yndig Sommerdragt. 


Solens Straaler mildelig, 
Vinterkulden nu bortjager, 
Sne og Is fra os borttager; 
Se, de smelte hastelig. 

Hvor vi Øiet end henvende, 
Skue vi Guds Almagts Spor, 
Saa vi klarligen kan kjende: 


Skaberen er vis og stor.!?? 


Den samme vending mot en åndelig tolkning av naturen finner vi i sal- 
men til sommeren: 


Se Marken staar saa yndefuld, 
Dens Prydelse er skjøn som Guld, 
Ja kan langt mer fornøie; 

Hvert Blomster som tilraaber dig: 
”Kom Menneske, og lær af mig, 
Vend Tanken til det Høie”. 


Mod Himlen staa de rettet op 
Og med sin pynted* Blomstertop 
Opvise til det Høie; 

Mod Solen de sig vende smukt 
Og med sin angeneme Lugt 


Vort Sind og Sands fornøie. 


122 Før ikke udgivne Breve og Sange (1893), s. 43. 

Sin Skabers Visdom, Godhed, Magt 
Forkynde de med deres Pragt 

Og brede ud hans Ære; 

Giv Agt derpaa, o kjære Sjæl, 

Betænk, du fik den bedste Del, 

Thi bør du stum ei være. (SMA s. 78 v. 1—3) 


I salmen til høsten tales det om å gi Gud ære for grøden og alt som har 


vokst til næring for menneskene: 


Han lader Sæden trives, 

Som vi i Jorden saa, 

Og Regn og Solskin gives, 

Saa den kan Fremgang faa 

Og modnes, Gud til Ære, 

Og os til Godt og Gavn! 

O, giver vor Gud Ære, 

Lovsynger Herrens Navn. (SMA s. 80, v. 5) 


Men salmen ser også sammenhengen mellom menneskets strev og Guds 


velsignelse: 


Han vil os aldrig glemme, 

Men tænker paa vor Trang, 

Thi burde vi istemme 

Af Hjertet Takkesang, 

For han saa rigt belønned” 

Vort Arbeid” og vor Sved, 

O, at vi ret paaskjønned” 

Hans store Kjærlighed. (Ibid. v. 4) 


Også vinteren har sitt budskap: 


Se Alt forkynder Herrens Magt, 
Selv Vinterens den hvide Dragt 
Hans Miskund kan kundgjøre 
Ham al Naturen lyde maa, 

Og paa hans Vink den færdig staar 
Hans Villie at udføre. 

Betragt den klare Himmel blaa 

Med de utallig Stjerner paa, 

Som venlig mod os blinker; 

De vidne klart, at Gud er stor 

Og med vort Sind fra denne Jord 

Mod Himlen op os vinker. (SMA s. 82f. v. 1, 3) 


I salmeboken Troens Frugt finner vi en salme som slår på mange strenger 
i beskrivelsen av det jordiske liv og fedrelandets velferd: 


Herre, lad din Miskundhed, 

Over hele Landet hvile, 

Lad fra Himlen til os smile 

Held og Lykke, Fryd og Fred; 

Lad enhver i Hjem og Bolig, 

I hvad Stand Gud har ham sat 
Leve glad, tilfreds og rolig 

Under Herrens Varetægt! (TF 81,1) 


Så følger bønn for kongen om gode dager og en salig død når tiden kom- 
mer, og et par vers om ”Kongens mænd” og andre øvrighetspersoner. Et 
vers handler om ”dei Lærestanden staa”: ”Naadig Gud dem Naade give, / 
At med Troskab og med Flid/ Herrens Gjerning vel de drive/ Og ei gjøre 
den med Svig” (v. 6). I bønneboken for ukens dager kommer hun også 
inn på tanken om livet som et kall, som det gjelder å vise troskap i. ”Ja, 
velsign, o Gud! Alle og Enhver, i hvad Stand og Stilling de end ere satte 
udi Verden, fra den Høieste til den Laveste, den Rigeste og den fattigste; 
se o Gud! I Naade til Alle, og hjelp Enhver efter deres Trang og Omstæn- 
digheder” (SMA s. 50). I bønnen for lørdag morgen takker hun Gud, som 
har ”fornyet vore udvortes Kræfter og gjort os muntre og fyrige til vort 
Kalds Forretning”. Hun er opptatt av at kristenlivet skal gi gjenskinn i det 
jordiske kall, og at det gjelder å ta vare på det legemet som Gud har gitt 
den enkelte: 


123 Prestene ble omtalt som ”lærere”. Sml. Kingos omtale av prestetjenesten: ”Og at vi skal hans nåde 
se,/ Han lærere oss sender./ Guds ord og sakramentene/ De har i munn og hender,/ Og med 
formaning til enhver/ De byder frem hvad Herrens er -/ Vel den som dette kjenner” Landstads 
Reviderte Salmebok, nr. 658, v. 2. 

Det Legeme, som Gud mig gav, 
Jeg ikke bør fordæreve, 

Men, til det lægges i min Grav, 
Nødtørftig Brød forhverve, 

At det opholdes kan derved, 
Saa Sjælen blive kan bered 

Til evigt Liv og Ære. (TF 31,1) 


Tanken på at vi skal avlegge regnskap for våre liv, går igjennom mange av 
hennes betraktninger: 


Derfor vi ere at anse 

Alene som Forvaltere, 

Der Regnskab jo skal gjøre 

For hvad han os betroet har 

Den Stund vi her paa Jorden var. 
Gud os sin Naade skjænke 

Til ret det at betænke! (TF 76,5) 


Salmen minner også om at alt vi har i livet er ”kun et Laan, man haver” 
(v. 4). I bønnen for torsdag aften ber hun om Guds velsignelse over dag- 
liglivet for alle, for ”Kongen og det ganske Land, hvad Stand og Vilkaar 
de er udi, — enten de ere i høi eller lav Stand her i Verden, saa ere de dog 
alle dine Hænders Gjerning og din dyrekjøbte Eiendom” (SMA, s. 46). 
Det finnes mange bilder fra dagliglivet i Berte Kanuttes skrifter. De 
fleste er naturlig nok hentet fra bondens hverdag. Hun omtaler Jesus som 
”Livets Træ”, som får menneskene som grener til å bære frukt, ”naar du 
kun faar Hjerterne/ Med din Naadesaft bedugge/ Og du Syndens onde 
Rod/ Ved din Naades Tugt faa luge, / Hjertet rense med dit Blod” (TF 
26,5). Hun snakker om at troens ranke må bære frukt, så Kristi rike kan 
blomstre som en vingård, (SÅH s. 55, v. 9). Hun skriver om ”Naadens søde 
Himmelkake” og ”Sjælens Himmelbrød” i en sang til pinsedags morgen 
(SÅH s. 18, v. 5). I en pinsesalme ber hun om ”At Hjertets Have prydet 
maa/ Som Foraarsblomsten deilig staa” (SÅH s. 104, v. 6), og i aftenbøn- 
nen på pinsedag former hun følgende bønn: ”Du har lovet, o Herre, at 
udgyde Vand paa det Tørre og Strømme paa det Tørstige, saa lad da din 
Naades Dug, som med rette kan kaldes en frugtbringende Vædske, falde 

paa vort Hjertes tørre Jord og lædske og oplive den, saa at alle Aandens 
Frugter maa fremspire deraf” (SÅH, s. 110). 

Men med havet like utenfor stuedøren, og fisket som en viktig til- 
leggsnæring i bygdene, henter hun også bilder fra det utrygge livet på 
havsdypet og lengselen etter å komme velberget i havn. ”Ja betænk, kjære 
Sjel, at du er endnu ikke i Havnen, men paa Havet; du er endnu paa Rei- 
sen og stunder og stræber til dit rette Fædreneland heroventil, hvor varig 
Fred og Frihed først er at finde” (SMA s. 73). 


Gudstjenesten 


Det skinner igjennom hele Berte Knuttes litterære produksjon at hun er 
fast forankret i en kirkelig tradisjon som innebar regelmessig deltakelse i 
gudstjenestene og de kirkelige seremonier, med nattverdgang etter tidens 
skikk, og med stor respekt for det arbeid prestene utførte i preken og sje- 
lesorg. Dåp og konfirmasjon ble ennå betraktet som en borgerplikt, i tråd 
med de kongelige forordninger, men disse anledninger var også høytids- 
dager som var preget av et underliggende alvor med utgangspunkt i kate- 
kismens belæring om dåpen som det grunnleggende gjenfødelsesmiddel, 
og konfirmasjonen som en personlig bekreftelse av dåpsløftet, fra kon- 
firmantens side. Ikke minst i samlingen av høytidsbønner og vers til de 
kirkelige festdagene (SÅH) viser Berte Kanutte at hennes trosunivers er 
vevet sammen med kirkeårets rytme og preg. Hun ber i bønnen på Nytt- 
årsaften om at ”vi maa lære at benytte baade Naadens Midler og Naadens 
Tid” (SÅH, s. 35). Og på påskedags morgen takker hun Gud: ”Du arbeider 
stedse paa vore Hjerter og søger ved dit Ord, din Aand og dine Tjenere at 
drage os ud af Syndens og Vantroens Mørke og ind i dit Naades søde og 
salige Samfund” (SÅH, s. 80). I bønnen på bededags morgen ber hun om at 
preken og skriftlesning må nå inn i hjertene: ”Ja lad dit saliggjørende Ord, 
o Herre, som ogsaa i dag skal forkyndes, virke kraftigt hertil. Lad din gode 
Aand bane Vei til Hjerterne, og ledsag Ordet med Kraft og Velsignelse, saa 
det maa føles og fornemmes, at det er Liv og Aand” (SÅH, s. 88). Enda mer 
konkret former hun bønnen for gudstjenesten på nyttårsdags morgen: 


Men for alting, o Herre, velsign deres Flid og kron deres Møie med rige Frugter, 


som gaa i dit Ærinde og som Guds Medarbeidere søge at samle Sjæle til Guds 

Rige. Ak Herre! Arbeid selv med dem, naar de arbeide for dig, og lad din Aa- 
nds og Naades Virkninger ledsage Ordet med sin forborgne Kraft, saa det maa 
trænge ind paa Tilhørernes Hjerter og der faa virke, hvad dig, o Gud, er beha- 
geligt og dem selv gavnligt og saligt. (SÅH, s. 39 f.) 


Hun har mer på hjertet når det gjelder prestenes gjerning: 


Salv dem med din Helligaand 

At det Livets Ord de lære, 

Maa af dig velsignet være, 

Salv du Hjerte, Mund og Haand, 

Giv dem Naade at uddele 

Ordet baade ret og vel, 

Sørgende i Zion lede 

Hen til Naadens Kildevæld. (TF, 81,7) 


På pinsedag ber hun om at Den hellige ånd må la sine kraftige nådes virk- 
ninger berede rom i hjertene: 


Og lad Kraften af dit saliggjørende Ord, som i dag skal forkyndes, føles og for- 
nemmes i mit og manges Hjerter, baade hos Lærere og Tilhørere. Ja, gjør dine 
Tjenere i dag til lykkelige Fiskere, at naar de paa dine Vegne udkaste Ordets 
Garn, det da ikke maa komme tomt tilbage, men at mange Sjæle maa vindes og 
lægges til Jesu Menighed, saa at de Troendes Tal maa formeres, de Ugudeliges 
Tal formindskes, og saaledes Christi Rige og Pintsefestens Velsignelse blomstre 
og udbrede sig. (SÅH, s. 106) 


I pinsehøytiden er hun særlig opptatt av Åndens virkninger i formidlin- 
gen av Guds frelse, men også av de midler som Ånden virker gjennom, 
og her favner hun både gudstjenestene i kirkene og oppbyggelsesmøtene 
i hjemmene: 


Vær ogsaa i dag allevegne tilstede med din Aand og Naade der, hvor dit salig- 
gjørende Ord blir forkyndt, enten det saa er i Kirkens Forsamling eller hjemme i 
Huset. Ak! Lad dit Ord aldrig vende tomt tilbage, men lad det ogsaa i dag bevise 
sin levendegjørende Kraft til mange Sjæles Opvækkelse og Omvendelse” ... ”Ja, 
vær du, o Gud, med din Aand og din Naade kraftigen tilstede baade hos læg og 
lærd, Høie og Lave. (SÅH, s. 113) 


77 


KAPITTEL 9 


Allerede i de tidlige utgavene av sangene hun skrev i sin ungdom, har hun 
tatt inn et lite vers med overskriften ”Kristelige tanker ved indtræden i 
kirken”, som viser hennes forventning til, og innlevelse i, gudstjenesten, 
men også at hun ennå søker en plass for dyden i sitt trosmønster: 


Jesus! lad mit hjertes ager 

Blive til en frugtbar jord, 

Der med glæde imodtager 
Himlens sæd og livets Ord; 
Bøy min vilje til det gode, 
Frem mig stedse udi dyd, 

At jeg som Guds vingårds pode 


Modnes må til himlens fryd.” 


Men selv om Berte Kanutte er særlig opptatt av Ordets virkning i arbeidet 
for sjelenes frelse, er hun også opptatt av å understreke den betydning 
nattverden har for den kristnes liv. I sin ”Betragtning” på skjærtorsdags 
morgen dveler hun ved Jesu kjærlighet, som fikk sitt sterke uttrykk den 
siste kvelden som Jesus var sammen med sine disipler og holdt nattverd- 
måltidet med dem: 


Da samlede han sine kjære Disiple om sig og rakte dem under Brød og Vin sit 
eget allerhelligste Legeme og Blod til deres Troes Bestyrkelse, og hvad Hjertet 
var fuldt af, det give hans Ord tilkjende, da han udtalte sin Sjæls Følelse i dis- 
se inderlige og hjerterørende Ord: ”Jeg har hjertelig længtes efter at æde dette 
Paaskelam med Eder, før jeg lider.” Og ligeledes i Indstiftelsesordene, hvor 
fulde af Liv og Aand, af Kraft og Saft ere de ikke for enhver naadehungrig Sjæl, 
der længes efter at delagtiggjøres i ham og hans dyre Forsoning. (SÅH, s. 51) 


Den dogmatiske forståelsen av at Kristi legeme og blod blir mottatt "under 
Brød og Vin” kjente hun fra Pontoppidans forklaring,” I betraktningen 
på Skjærtorsdag aften vender hun seg i bønn til Frelseren og takker ham 
for at det ikke var nok at han hadde ofret liv og blod for våre synder: 


124 En gudelskende Sjels opbyggelige sange, s. 16. Se også avsnittet ”Troens eller dydens vei, s. 95. 
125 Luk 22,15. 
126 Spm. 702. 

men du vilde tillige testamentere os dig selv, idet du vilde give os dit Kjød og 
Blod til vore Sjæles Spise og Drikke, og saaledes paa det nøieste forene dig med 
os, paa det dine Troende skulde være Et med dig ligesom du er Et med Faderen. 
(SÅH s. 58) 


Men Berte Kanutte gir også uttrykk for samtidens oppfatning at det gjaldt 
å vokte seg for å komme uverdig til Herrens bord: 


Ja, sødeste Frelser og Saliggjører! Bliv ikke kjed af os, men mind os ofte, ja altid, 
og dog især naar vi indfinde os ved dit Bord og gaa til den hellige Nadvere, læg 
os da paa Hjerte vigtigheden af denne Pauli Formaning: ”Hvert Menneske prø- 
ve sig selv og æde saa af Brødet og drikke af Kalken.” (SÅH, s. 57) 


I den sang som følger aftenbetraktningen på skjærtorsdag aften, har hun 
funnet enkle og klare strofer for å uttrykke hva nattverden består i: 


Jeg længselsfuld nu nærmer mig, 
Mit Paaskelam, at nyde dig, 

Dit sande Legem udi Brød, 

Og udi Vin dit Blod saa rød. 


Nu faar jeg Pant, at du er min, 
Jeg faar dig selv i Brød og Vin. 
Giv at jeg din forblive maa, 


Til Lammets Bryllup hist skal staa. (SÅH, s. 59, v. 1 og 7) 


I et langt dikt uten versinndeling i slutten av dette skriftet kommer Berte 
Kanutte igjen tilbake til betraktningen av nattverden. Det er 64 linjer, 
som rimer i mønsteret a-c, b-d, og har fått overskriften ”En kjærlig Paa- 
minnelse om at undersøge sin Sjæls Tilstand, førend man gaar til Herrens 
Bord”. Tonen i diktet slås an i de fire første linjene: 


Den, som til Herrens Bord vil gaa 
Og vil en Christen hede, 
Han sig ret vel betænke maa 


Og verdelig berede. 


127 1. Kor 11,28. 

Men det er likevel innbydelsen til måltidet som understrekes tidlig, med 
disse linjer: 


Han byder kjærligen til Gjæst 
De Halte og de Blinde, 
Ja den, som Synden trykker mest, 


Han kan sig frit indfinde. 


Naar du i Aandens Fattigdom 
Den Sjælespise nyder, 
Da er din Frelsermand saa from, 


Han aldrig dig forskyder. 


Nei, i en ydmyg, ringe Aand 

Der vil han Bolig tage, 

Med Kjærlighedens stærke Baand 
Vil han os til sig drage. (SÅH s. 128) 


"Frelsens orden" 


Hovedtemaet i Berte Kanutte Aarflots skrifter, som går igjennom alt hun 
skriver, er menneskers frelse. I tråd med den pietistiske tradisjon hun står 
i, er det veien til salighet gjennom en foreskreven ”Frelsens Orden” som 
dominerer fremstillingen. Det vil si at utviklingen går gjennom erkjen- 
nelse av egen syndighet, med etterfølgende ”Pønitentse”, eller anger og 
oppgjør med synden, og videre til forståelsen av at frelsen hviler helt og 
fullt på Kristi forsoningsverk. Hun kjenner nok Pontoppidans fremstil- 
ling av stadiene i frelsesprosessen i et strengt skjema i læreboken Sandhed 
til Gudfrygtighed,”* og kan av og til referere til denne for å underbygge 
sine argumenter. Men det er samtidig klart at hun selv ikke velger sine 


128 Pontoppidans skjema hadde 6 stadier; 1) Kallet, 2) Opplysningen, 3) Gjenfødelsen, 4) Rettferdig- 
gjørelsen, 5) Fornyelsen og 6) Oppholdelsen, Se Torleiv Austad: ”Sandhed til Gudfrygtighed, En 
analyse av Pontoppidans katekismeforklaring”, i Brynjar Haraldsø (Red.): Konfirmasjonen i går 
og i dag, Verbum, Oslo 1986, s. 173ff. 

temaer ut fra en fasttømret struktur av en såkalt ”saliggjørelsens orden”, 
selv om hun ofte oppfordrer sine lesere til å vurdere hvor de står i troens 
løp mot saligheten. I sangen som følger hennes ”Morgenbøn” på onsdag 
morgen, skriver hun: ”Søde Jesu! Lær du mig,/ Medens jeg er her paa Jor- 
den/ Udi Naadens Stand og Orden,/ At forenes ret med dig”. I motsetning 
til Brorson, som ordner sine salmer etter bestemte dogmatiske kriterier, 
ser vi at Berte Kanutte tar opp sine temaer etter hvert som de faller henne 
inn. Hun har selv pekt på at salmene kunne komme til henne gjennom 
dagens gang, i hjemmet eller ute på marken, og trolig også mens hun 
sang eller nynnet på salmer som hun kjente. Det er ikke et litterært bygg- 
verk vi finner i salmesamlingen ”Troens Frugt”, men en serie av fromme 
betraktninger på vers over forskjellige sider ved troens liv. Som en lede- 
tråd til de første 15 salmene i det hun benevner som ”Første Afsnit”, skri- 
ver hun at dette avsnitt skal oppmuntre mennesker til ved Guds Ord og 
Ånd å ”lade sig indlede i Saliggjørelsens Orden”. (TF s. 20) Allerede i den 
første salmen tar hun opp temaet, men hun springer like fra boten til 
rettferdiggjørelsen og viser allerede her at hun ikke kjenner seg bundet av 
skjemaet hos Pontoppidan: 


Derfor maa vi Sjælen rense 
Ved en daglig Hjertens Bod; 
Vi maa gjøre Pønitentse, 


Saa er Gud os mild og god 


”Gud vil hjertet udelt have, 

Sjælen kjendes han ei ved, 

Uden den til Brudegave 

Faar hans Søns Retfærdighed. (TF, 1,3 og 7) 


Mange steder kommer hun inn på at det gjelder å komme fra ”Syndestan- 
den” til ”Naadestanden” (SMA, s. 55). Men for å komme dit gjelder det å 
slippe sitt eget og innse at frelsen helt ut avhenger av Jesu forsoningsverk, 
og hans stedfortredende lidelse og død for våre synder. Hun forholder seg 
likevel fritt til rekkefølgen i Guds handlinger med mennesket og peker 
på at ikke alle passer inn i samme skjema. I aftenbønnen på 2. påskedag 
legger hun seg trygt til hvile: 

Se ikke til mine Synder, men se til det Guds Lam, som har baaret — ikke ale- 
ne mine, men den ganske Verdens Synder. For hans Skyld vær mig naadig, 
min Gud og kjære Fader! Og lad mig nu ogsaa i denne Aftenstund som dit 
benaadede Barn sødt og rolig indslumre i dine Naades og Kjærligheds Arme. 
(SÅH s. 84) 


Noen ganger ser det ut som om hun tillegger menneskets bot en selvsten- 
dig kraft, som bevirker Guds nådige svar: ”Ved Bedringsgraad og Sukke/ 
Guds Hjerte vi oplukke” (TF 57, 3). En salme i bønneboken peker i samme 


retning: 


Du har mit svage Mod saa tit oprettet, 

I Prøvens tunge Tid mit Hjerte lettet, 

Dit Ord var mig en Trøstekilde sød, 

Din Aand fremvirked” Bøn og dybe Sukke, 
Det Nøglen er: Guds Hjerte at oplukke 

I all slags Nød.” (SÅH, s. 119) 


Menneskenaturen er bortvendt fra Gud 


Selv er Berte Kanutte ofte opptatt av å beskrive den medfødte syndig- 
het, som bakgrunn for kallet til omvendelse. Hun kan gi ganske dystre 
uttrykk for fordervelsen i den menneskelige natur. Tidlig i første del av 
salmesamlingen skriver hun: 


O, hvo kan vel det Afgrundsdyb beskrive, 
Hvori vi alle af Naturen ligge; 

O, gid enhver sin Sjælefare saa! 

Gid Naadens Aand maa Hjerterne faa vække, 
Da vil vor egen Tilstand os forskrække 

Og dybt nedslaa. (TF, 7,3) 


Hun klager over at hver blodsdråpe er forgiftet (TF 54,7 og 65,2), og 
peker på at ”Syndens Gift er dødelig,/ Derfor maatte Lægen være/ 


129 Aftenbøn paa anden Pintsedag. 

Himlens Gud og Jordens Herre” (TF 50,4). Bildet av Jesus som legen, 
som har den eneste kur som hjelper mot synden, forkommer ofte. I 
aftenbønnen på pinsedag innleder hun med noen rimede linjer: ”Kom, 
dyre Balsom, gjør mig sund,/ Fra Syndens Gift i Hjertets Grund” (SÅH 
s. 108). Det er menneskets skrøpelighet som gjør at det trenger lege- 
dom: ”For Saarede og Svage/ En Læge Jesus er” (TF 54,1). Menneske- 
naturen arter seg på mange måter, og Guds medisinskrin har mange 


midler: 


Ei alle passer samme Kur, 

Den ene sød, den anden sur 

Sin Lægedrik behøver; 

Gud mange Midler bruge maa, 
Før han sin Hensigt kan opnaa; 
Hver Sjæl ved han at pleie 

Paa visdomsfulde Veie. (TF 48,7) 


I Bededagsbønnen minner hun om ordene til den bortkomne sønnen da 
han vendte hjem til sin far (Luk 15,21): ”Jeg har syndet imod Himmelen 
og imod dig, og er ikke værd at kaldes dit Barn. Ja, fra Hovedisse til 
Fodsaale er der intet sundt paa os for vore Synders Skyld” (SÅH s. 86). I 
det første brevet i brevsamlingen, stilet til ”Elskelige Venner i Herren”, 


skriver hun: 


lad oss ikke dysse Samvittigheden i Søvn ved nogen falsk Fred, men lad os gra- 
ve vel i vore Hjerter, og vi skulle finde, at Kilden til det Onde er dyb, og at der 
inden i os vrimler som et Ormerede af onde Tanker. Lyster og Begjæringer, 
og at det altså ikke er nok at aflægge udvortes grove Laster, men vi behøve en 
fuldkommen Renselse i Jesu Blod, før vi kunne aflægge det gamle Menneske og 
iføre os det nye, som er skabt efter Gud i Retfærdighed og Sandheds Hellighed. 
(RB s. 10) 


Dette minner hun om i en nyttårssalme, hvor hun reflekterer over hvor 
fort tiden svinner, og hvor nødvendig det er å få sin sak med Gud i orden; 
”Se, Tiden haver Vinger/ Og hastig gaar forbi,/ Snart Døden sig indfin- 
der,/ Da er ei mere Tid”. Og lærdommen er denne: 

I Kristo ene gjælder 

Det nye Kreatur; 

Af vor Natur opvælder 

En Kilde bedsk og sur; 

Skal Naaden den faa rense, 
Maa Sindsforandring ske 

Ved Bøn og Pønitentse 

Af Hjertets Inderste. (TF 38, 4) 


I en av sine tidligste salmer sammenfatter hun på en enkel og treffende 
måte hva det her dreier seg om: 


Vi maa i Hjertet grave 

Og rydde Synden ud, 

Ved Herrens Naade have 

Et Hjerte rent for Gud. (TF 9, 4) 


I dette perspektivet ser vi at Berte Kanutte også vender seg mot de prak- 
tiske utslag av synden. Hun er streng i sine formaninger og gir generelle 
advarsler mot lettlivet adferd og drikk og dans. I brev til sønnene ber hun 
dem om å sky 


ikke alene de grove Synder og Lyster, men ogsaa de, som den sikre Verden ikke 
vil agte for Synder … Vogter Eder derfor ikke alene for de grove og vederstyg- 
gelige Eder og Forbandelser, men ogsaa for al uhøvisk Tale, gjækkelig Snak og 
letfærdig Skjemt, hvorved Guds Navn vanhelliges, Naadens Aand bedrøves og 
Eders Sjæl og Samvittighed saares. (RB s. 126) 


Og i en julesang advarer hun mot utskeielser i feiringen av høytiden: 


Den usle Verdens Glæde 

Bestaar i Dans og Drik; 

Man burde billig græde 

For denne syndig” Skik. 

Gid hver betænke vilde, 

Hvad tjener til hans Fred 

Og Naadens Tid ei spilde 

Med saadan Daarlighed. (TF 37,6) 

Rettferdiggjort ved tro 


Men selv om Berte Kanutte stadig minner om at vi må ta et oppgjør 
med synden, er det enda viktigere å understreke Guds nåde som frelsens 
egentlige grunnvoll. Det er Jesu frelsende gjerning gjennom lidelse, død 
og oppstandelse som er grunnlaget for at mennesket kan bli tatt imot av 
nåde og få del i den rettferdighet som er en gave og bare kan mottas i tro. 

Det blir en gjennomgangstone at det avgjørende utgangspunkt for frel- 
sen er det som skjedde da Jesus hang på korset. Jesu sår og blod fremhol- 
des som det eneste middel som kan åpne nådens dør for menneskene. 
Derfor kan Berte Kanutte tale i de mest drastiske vendinger om å ”skjule 
sig i Jesu Vunder” og liknende. 

Her kan det også forekomme at sår- og blodsmystikken blir utbrodert 
på en måte som er fremmed for en senere tids lesere. Den mest ytterliggå- 
ende bruk av denne terminologien finner vi i et par salmer som først ble 
trykt etter hennes død, og utgitt av hennes sønn Knud. Det kan kanskje 
tyde på at Berte Kanutte selv var noe tilbakeholdende med å slippe fra seg 
disse sangene mens hun levde: 


Her vil jeg dig udi Troen beskue 
Mens jeg skal vandre i Taarernes Dal; 
Af dine Vunder jeg Honning vil sue, 
Som skal forsøde min Angest og Kval. 
Intet saa sødelig lindrer min Smerte 
Som min velsignede Frelseres Blod; 
Intet saa kraftelig styrker mit Hjerte 


Som denne Naadens livsalige Flod." 


I samme samling finner vi også dette verset som er lagt i munnen på Jesus: 
”Betragt mig i min Korsgestalt, / Du ser mig blodig overalt,/ Betragt min 
aabne Side./ Der flyder baade Vand og Blod,/ Kom rens din Sjæl i denne 
Flod,/ Her kan du bedst aftvætte/ Din” Saar og Syndeplette.”> 

Når Berte Kanutte taler om ”Troens Favnetag”, (TF 48,14; 87,7), er det mer 
for å få frem det evangeliske anliggende at frelsen gripes i tro, enn å senke 


130 Før ikke udgivne Breve og Sange 1893, $. 38. 
131 Ibid. s. 39. 

seg i en sanselig brudemystikk. Det er også iøynefallende at dette motivet 
kan blandes sammen med den kjærlighetsfulle forening mellom den eng- 
stelige sjel og brudgommen: Ett av de mest markerte uttrykene for denne 
typologi hos Berte Kanutte finner vi i salmen ”Mig lyster nu at træde”: 


Mig lyster nu at træde 

Hen til min Frelsere, 

Det er mit Hjertes Glæde 

I Troen ham at se; 

Hans aabne Vunders Huler, 
Er mine Synders Grav, 
Deri min Sjæl sig skjuler 
Til Vreden lader af. 


Naar Satan monne true 
Med Helvedkval og Nød 
Og Hjertet maatte grue 

For evig Dom og Død, 
Hvor kan min Sjæl da finde 
En bedre Hvilehavn 

End naar den er derinde 


Udi sin Brudgoms Favn. (TF 49,1—2) 


Men salmen nøyer seg ikke med å dvele ved metaforen i en ”skuen”, slik 
mystikeren gjør. Berte Kanutte peker på hva dette betyr for frelsen: 


Han rense vil dit Hjerte, 
Hans Aand vil i dig bo, 
Og dagligen dig lære 

På Frelseren at tro; 

I Kristo du da bliver 

Et nyfødt Kreatur; 

Vel den, saaledes giver 


Sig under Naadens Kur. (v. 6) 


Det er tydelig at Berte Kanutte ikke bare er opptatt av troen som en egen- 
skap eller sjelelig holdning, men først og fremst av det som er troens objekt. 

Det er når troen griper om den virkelige frelseshandling på korset, at 
mennesket får del i rettferdiggjørelsen og blir en ny skapning. I denne for- 
stand skiller hun seg fra Pontoppidans beskrivelse av rettferdiggjørelsen 
som ”Gjenfødelsens Frugt” (spm. 503), hvor utgangspunktet synes å være 
at gjenfødelsen langt på vei oppfattes som en forvandlingsprosess, som 
mennesket i noen grad medvirker til selv. Her er hun nærmere den genu- 
int lutherske forståelse av rettferdiggjørelse ved troen alene. Slik beskriver 
hun på en måte ”snarveien” til rettferdiggjørelsen i følgende vers: 


Nu er da aabnet Naadens Dør, 
Min Jesu Blod og Død det gjør 

At Naaden er at finde. 

Ved Troen uforskyldt vi faar 
Retfærdighed af Jesu Saar; 

Den Strøm af Jesu Side, 

Gjør Synderne snehvide. (TF 53,5) 


Denne direkte linje til frelsens gave finner også uttrykk i mange av hen- 
nes øvrige formuleringer. I en av salmene hvor hun følger en tankerekke 
nokså tydelig gjennom alle versene, skriver hun på nytt om sine erfarin- 
ger med egen utilstrekkelighet og med Guds vennlighet og veiledende 
hånd på troens vei: ”Dit Venskab, o min Gud, jeg hjertelig begjærer, / Det 
ene trøste kan, naar Synden mig besnærer” (TF 42,1). I salmen uttrykker 
hun sin erfaring av spenningen mellom synd og nåde: 


Jeg ved, jeg skyldig var til evig Helved-Vaade, 

Og frelstes jeg, da er det af din blotte Naade; 

Jeg Intet har fortjent, men beder dig, o Gud, 

For Jesu Blod og Død min Synd at slette ud. (TF 42,4) 


Og i et ”Rim-Suk” mot slutten av det første tillegget til salmeboken for- 
mer hun sine tanker på denne måten: 


Ingen Ting jeg her attraar 
Uden, at min Jesu Saar 
Og at hans Retfærdighed 


Skjule maa min Synd saa led, 

Saa jeg med den Klædning paa 
Kan for Gud frimodig gaa, 


Naar jeg skal for Dommen staa.!> 


Det er et viktig anliggende for Berte Kanutte å understreke at menneskets 
lengsel og strev for å gjøre opp med synden og vende seg til Gud, blir 
møtt av den lengsel Gud kjenner etter å få ta imot den angrende synder. 
Hun fremstiller ikke Gud først og fremst som den strenge dommer, eller 
en krevende oppsynsmann, selv om dette også er et motiv når hun kaller 
mennesket til omvendelse mens det ennå er tid. Hun omtaler Gud som 
en venn, som søker det beste for sine skapninger. Han lokker og kaller og 
innbyr til nådens samfunn: 


Den kjære Frelser altid staar 

Med Naadens aabne Arme 

Og over de fortabte Faar 

Sig gjerne vil forbarme. 

Saa vend da om i Jesu Navn 

Og fly ind i hans aabne Favn, 
Han vil dig saliggjøre. (SÅH s. 92) 


Det er som en refleks av den lutherske lære om rettferdiggjørelsen når 
Berte Kanutte i den siste utgaven av salmeboken bekjenner sin tro i enkle 
strofer, formet i et ”Hjertesuk”: 


Naar jeg i sand Bodfærdighed 
Mig til min Frelser vender, 

Han for sin Død og blodig Sved 
Af Naade mig frikjender. 

Han udstod Straffen i mit Sted 
Og bar min Syndebyrde, 

Der han for mig paa Korset led 


Og lod sig villig myrde. 


Det er mig nok til Salighed, 
At jeg kan tro og vide, 


132 ”Rim.Sukke” (TF 71), s. 132. 

At han til min Retfærdighed 
Udstod den haarde Kvide. (TF, 72, 4,5,6) 


Og hun peker i enkle, lettfattelige vers på hvorden det hele er å forstå: 


Giv ham kun Hjertet som det er 
Og lad ham ene raade. 
Naar det kun angergivent er 


Og længes efter Naade, 


Læg intet andet Plaster paa 
End Jesu Saar og Vunder/ 
Det er det Ene, som bestaar, 


Naar anden Trøst gaar under. (TF 13,6 og 10) 


I en oppsummerende sammenfatning av hva frelsen består i, skriver hun: 
”Tak, Frelser for den Salighed,/ Du mig tilveiebragte,/ Da du paa Korset 
for mig led/ Og Døden for mig smagte” (SMA, s. 24). 

I denne sammenheng hører også hennes mest brukte salme hjemme, 
som er omtalt ovenfor, hvor hun i enkle, meislede formuleringer gir 
uttrykk for hva som er frelsens grunn, og hva den betyr for den troende i 
håpet om det evige liv: 


O Lam, jeg ser deg fuld af Saar;/ Taalmodig du min Straf udstaar; 
Hver Draabe Blod tilraaber mig:/ Se her, hvor høit jeg elsker dig! 


Mig arme orm, at faa til Brud, / Derfor korsfæstes Himlens Gud. 


Ufattelige Kjærlighed, / Som Englene selv glædes ved! 


Du gik for mig den blodig Sti, / Og jeg, som syndig var, slap fri. 
Guds Vredes Kalk du tømte ud;/ Saa saare dyrt er kjøbt din Brud. 


Hav Tak, min søde Frelsermand! / Jeg aldrig nok dig takke kan. 
Hvert møisomt Trin, som du har gjort, / Er mig et Trin til Naadens Port. 
(TF 70, 1-3, 5)! 


133 Om denne salmen skriver Inga Tusvik:”Personlig tykkjer eg ho når høgst i diktinga si i salmen: 
”O Lam, jeg ser dig fuld af Saar”. Her går ho gjennom dei få skildrande orda om Jesu liding og 

I en forholdsvis fersk masteroppgave fra Diakonhjemmets Høgskole har 
Gunvor Aarseth Dirdal gjort forståelsen av rettferdiggjørelsen til en nøk- 
kel for å forstå et hovedmotiv i Berte Kanuttes sjelesørgeriske anliggende 
i hennes religiøse brev.” Hun avgrenser materialet for undersøkelsen 
til første og siste del av brevene, men dette synes tilstrekkelig til å få et 
sakssvarende bilde av hovedtendensen i brevene. Fremstillingen setter 
søkelyset på sammenhengen mellom aktuelle teorier om sjelesorg og for- 
skjellige aspekter ved forståelsen av den lutherske lære om rettferdiggjø- 


» » 


relsen, sammenfattet i kategorier som ”Rettferdighet i Kristus”, ”Heilag 


» » 


tru, 


» » ”» » » » 


Heilag gjerning”, ” Intellektuell tru”, ”Moralisme”, ”Emosjonell tru” 
og ”Lovløyse og likesæle” (s. 14). Hun støtter seg her i stor grad til den 
amerikanske teologen C. E. Braatens fremstilling av rettferdiggjørelsen, 
i en bok fra 1990. Drøftingen kan føre til en viss skjematisering av sita- 
tene, men avhandlingen gir et solid og tankevekkende innblikk i et viktig 
hovedanliggende i Berte Kanutte Aarflots brevmateriale."» 


Gudsbilledet 


Et gjennomgående motiv hos Berte Kanutte er at vi må bli likedannet etter 
Kristi bilde (TF 41,9). Dette kan minne om beskrivelsen av det siste trinn 
i mystikkens tale om veien til Gud. Hun har trolig vært kjent med frem- 
stillingen hos Johann Arndt, i hans bøker om Den sande Christendom, 
som var oversatt til dansk og mye lest på Sunnmøre." I tillegg var et eget 
trykk med utdrag av Arndts skrifter blitt utgitt fra trykkeriet på Ekset i 
1833 med tittelen: Guds Billede i Mennesket og Adams Fald. Utgiver var 
”Det Woldenske religiøse Tractatselskab”, som var stiftet samme år, med 
haugianere i spissen.” Traktatselskapene ble opprettet etter engelsk møn- 
ster og var i stor grad forbundet med bibelvekkelsen i dette tidsrom. Men 


den inderlege Jesuskjærleiken attende både til Kingo og Brorson, og vi kan sjå at ho har lese, sun- 
ge og kjent salmane deira og liksom melta innhaldet så det kjem att nyskapt og med ein merkeleg 
sjelsstyrke i hennar eiga form.” Tusvik 1950, 8. 3. 

134 ”Omsorg for sjela sitt evige vel — ei kvalitativ analyse av Berte Kanutte Aarflot sine sjelesørgeriske 
brev” (mai 2015). 

135 Oppgaven er tilgjengelig på nettet ved søk på forfatter og tittel. 

136 Fet 2006, s. 113. 

137 Fet 2006, s. 109. 

de svarte også godt til haugianernes iver etter å utbre kristen oppbyggelig 
litteratur. Berte Kanutte er, i likhet med Arndt, opptatt av å skildre synde- 
fallet som et tap av Guds billede, og hun ser saligheten som en gjennopp- 
rettelse av Gudsbildet, hvor den frelste ”i al Evighed (kunne) frydes i hans 
søde og salige Ansigt Beskuelse” (SMA s. 62). Dette svarer til mystikkens 
unio mystica, når mennesket etter å ha tømt seg for sitt eget og overgitt 
seg helt til Gud, blir ett med guddommen. Hos Johann Arndt finner vi 
følgende resonnement, som ligger nær fremstillingen hos Berte Kanutte: 


Ved fallet ble mennesket skilt fra ham. Men nu har den barmhjertige Gud igjen 
villet oprette sitt billede i mennesket ved sitt levendegjørende ord, ved at Søn- 
nen blev menneske, ved at synderen blir gjenfødt og ved de hellige sakramenter. 
Gud har ved disse midler bundet sig til mennesket og gjort det til en bolig for 
den Hellige Ånd. ... Hvad skulde Gud binde sig fastere til enn til sitt eget bil- 
lede, mennesket? Jo mere fullkomment Guds billede i dette liv viser sig i oss, 
desto sterkere er vi bundet til Gud. Den mest fullkomne forening blir det når vi 


hjemme i herligheten skal se ham som han er." 


Mystikkens lengsel etter den endelige hengivelse til å ”skue” Gud skin- 
ner hos Berte Kanutte igjennom i en formulering som dette: ”da er det 
godt med Glæde at gaa vor Sjælebrudgom imøde og længes efter … at se 
ham som han er og evig mætte os af hans søde og salige Ansigts Besku- 
else” (SÅH s. 81). Et sterkt uttrykk for dette drag av mystikk har Berte 
Kanutte gitt i et av sine senere brev, hvor hun ber om at hun og hennes 
medkristne ved Guds nåde må være reiseferdige ”indtil du finder forgodt 
at forflytte os fra den stridende Kirke her paa Jorden til den triumferende 
i Himmelen, for der at se dig, som du er, og skue dig Ansigt til Ansigt og 
da evigt at fryde os i dit salige Ansigts Beskuelse” (RB s. 152). 

Men ved siden av denne bruken av gudsbildemotivet er hun også 
opptatt av at vi som kristne skal strebe etter å bli lik Guds billede i vår 
ferd på jorden. Hun peker på at vi alle av naturen er ”Vredens Børn, ja 
jordisksindede Verdens Trælle og Syndens Slaver, indtil Herren ved sin 
Aand og Naade forandrer vort Sind og Hjerte og fornyer det til sit Billedes 


138 Hovedverker av den kristne litteratur fra kirkefedrene til nåtiden. Bind V, Johan Arndt: Den 
sanne kristendom. Oslo 1931, s. 171f. fra kapitlet ”Sjelens forening med Kristus”. 
139 Sml. RBs. 82, 99, 141. 

Lighed igjen, ligesom han om Foraaret fornyer Jordens Skikkelse” (SMA 
s. 67). Hun ber for sine ”Medvandrere” at de må få nåde til å ”gaa fra Kraft 
til Kraft og blive dit Billede alt mere og mere ligedannede” (Forordet til 
SMA, s. III). På søndag morgen ber hun om at Ordet må opplyse for- 
standen og rense viljen, og slik ”kommer vor Skrøbelighed til Hjælp og 
saaledes leder, fører og driver os efter din gode og velbehagelige Villie; saa 
at dit Billede kunde alt mere og mere lade sig tilsyne hos os.” (SMA s. 3) 


Lovens tredelte funksjon 


Berte Kanutte har neppe hatt noen bevisst refleksjon over det dogmatiske 
skille mellom lovens første, andre og tredje bruk, selv om Pontoppidan i 
sin forklaring berører dette (Spm. 48 ff.) Hun er ikke særlig opptatt av 
det som kalles lovens første bruk, det vil si dens politiske eller borgerlige 
funksjon, nemlig å veilede til et rett liv, i samsvar med Guds ordninger 
for menneskelig samkvem i verden. Men desto sterkere ligger vekten på 
lovens andre bruk, nemlig at den bidrar til å overbevise mennesket om 
dets syndighet og vekke til anger og bot, slik at sjelen søker frelsen hos 
Kristus, og ham alene. I mange salmer peker hun på at Guds lov først må 
avdekke synden før mennesket kan søke nåden. 


O, hvad har jeg i Tørhed vanket, 

Førend jeg fandt det Kildespring, 

Da loven tidt paa Hjertet banket, 

Men aldrig Trøst kund’ give ind. (TF 36,7) 


Det er loven som vekker samvittigheten, slik at boten kan begynne: ”Jeg 
intet er, og har kun mange Syndefeil,/ Som jeg kan blive var i Lovens rene 
Speil” (SMA, s. 22). Allerede i den første salmen i ”Troens Frugt” slår hun 
opp det lerretet som hun stadig vender tilbake til: 


Lad kun Lovens skarpe Sværd 
Hugge dybe Saar og Skrammer; 
Naar vi føle Syndens Jammer, 
Da er Sjælens Læge nær. 


Han lar Naadens Olje rinde 

I hver sønderknuset Aand, 
Han kan Sjælens Saar forbinde, 
Favn ham kun med Troens Haand. (TF 1,4) 


I de tidligste sangene ser det ut til at tanken på lovens gjerning som en 
”tuktemester til Kristus” er et viktig anliggende for Berte Kanutte: 


Den karske ei til Lægen gaar, 

Men den sig føler syg og saar 

Og Lægedom behøver. 

Det Hjerte, Loven sønderslaar, 
Det læges bedst i Jesu Saar; 

De, som besværed ile, 

Dem kalder han til Hvile. (TF 4,8) 


Men hun er også opptatt av lovens tredje bruk, nemlig den oppgave som 
loven har med tanke på det kristne liv i verden. Hun ser at loven har sin 
rolle, ikke bare for å avdekke synden og skape anger og bot, men også som 
en veileder som gir opplysning for den troende på helliggjørelsens vei: 


Skriv selv din Lov, O Gud, 

O skriv den i mit Hjerte, 

At dine rene Bud 

I Velstand og i Smerte 

Maa være som et Speil for mine Øine sat 


Og mig ledsage did, hvor jeg dig selv faar fat. (TF 40, 11) 


I et av sine brev peker Berte Kanutte på at det først er troen som gir mot- 
ivasjon til de gode gjerninger mennesker er kalt til å gjøre. Derfor er det 
nødvendig å be om hjelp hos Jesus, han som er troens opphavsmann og 
fullender, 


at han selv vilde rense dig og skabe Troen i dig, saa dit Hjerte kunde blive den 
Helligaands Tempel og Bolig, i hvilken han fik bo og virke, saa han kunde skabe 
et nyt Liv i dig og virke Tro og Kjærlighed i dig, som er baade Lovens og Evan- 
geliets Regel; da følge andre Aandens Frugter deraf, og da først er det sande og 
gode Gjerninger og behageligt for Gud; thi hvad som ikke gaar af Troen, det er 
Synd, om det end synes nok saa godt. (RB s. 14) 

Dette er lovens tredje bruk, som består i å veilede mennesket til et sant 
og rett liv etter Guds vilje, eller med andre ord hjelpe det i helliggjørel- 
sens skole. Videre i brevet utfolder hun dette motivet på en tankevek- 
kende måte, som viser at hun ser den dypere sammenheng i forståelsen 


av lovens bruk, 


Naar Mennesket ser sin Elendigheds Tilstand og føler i sit Hjerte at han ligger 
under Guds Vrede og altsaa er uden Naade og Forening med Gud, … da begyn- 
der mangen En med egen Kraft at ville gjøre sig løs fra den Byrde Samvittighe- 
den føler, og saa kommer Mennesket under Loven, det er: han ser med Loven 
og Guds Ord Kravet, og finder, at ham fattes Lyst og Kraft at gjøre derefter, og 
om han da bemøier sig meget med Gjerningerne, saa gjelder det dog Intet for 
Gud, er og ikke sande gode Gjerninger, fordi de ikke flyde af den rette Kilde, da 


Mennnesket endnu fattes den Tro som renser Hjertet. (RB, s. 15) 


De gode gjerninger som mennesker gjør i verden, trenger en motivasjon 
som kommer fra troen, for å bli helt ut rette kjærlighetsgjerninger. Først 
da blir de uttrykk for et kristent sinnelag og kristen omsorg. Men så hører 
det med at en levende tro nettopp kjennetegnes ved at den bærer frukt i 
gode gjerninger på jorden: 


Hans Død har Kraft og Fynd, hans Blod kan Sjælen rense, 
Naar vi afstaa fra Synd ved Bod og Pønitentse. 
Af Troen Gjerninger nødvendig følge maa, 


Hvis ei, forgjeves er, man Naaden stoler paa. 


Er Troen levende, saa maa den Frugter bære; 
Til Næstens Tjeneste, og til Gudfaders Ære 
Den stedse virksom er, vil stedse gjøre Godt, 


Taalmodig tager mod Forfølgelse og Spot. (TF 6,8,10) 


Og Berte Kanutte uttrykker sitt hjertes lengsel etter større hellighet i et 
enkelt vers med tydelig innhold: 


Giv mig den sande Kjærlighed 
Til Gud og til min Næste, 

Saa at jeg trolig bliver ved 

At søge Andres Bedste. (TF 24,9) 

Så er menneskets gjerninger ingen vei til frelsen, men de er en vei fra frel- 
sen og ut i kjærlighetens tjeneste for verden. I morgenbønnen på nyttårs- 
dag låner hun ord fra en ukjent ”Sanger” og formulerer denne erkjennelse: 


Det, som du hos min Sjel har værdig fundet, 
Det er, min Gud! Fra Jesu Vunder rundet, 
Til dette Alt, som for din Trone gjælder, 
min Sjel sig helder. (SÅH s. 39) 


Troens eller dydens vei 


I en bønn på påskeaften faller Berte Kanutte inn i terminologien fra den 
herskende opplysningsteologi, som fremholdt dyden som det viktigste 
kriteriet for en rett kristen livsholdning:** ”at det maa være vort Hjertes 
Lyst og Længsel at slægte dig, vor himmelske Fader, paa i alle kristelige 
Dyder og at blive dit Billede alt mere og mere ligedannede” (SÅH s. 70). 
Også i noen av hennes ungdomssalmer finner vi formuleringer som kan 
minne om dette motivet. Den første salmen, med overskriften ”Om ver- 
dens forfængelighed”, fremholder: 


Hans almagt alting kan forandre, 

Hans godhed vil os altid vel, 

Stræb kun udi hans vej at vandre, 

Med dydens stempel mærk din Sjel, 

Lad hjertet høre Herren til, 

Han vender lykken som han vil." 
Og i den følgende salmen skriver hun i første vers: ”Se til du bær alvorlig 
had/ til alle slemme synder,/ Men dyd og Gudsfrygt ynder”.*** I det andre 


verset spinner hun videre på temaet: 


Betænker sjelens høje værd, 
Hav Gud og saligheden kjær, 
Hav Gud og dom for øje. 


140 Stikkordene har gjerne vært omtalt som Gud, dyd og udødelighet. 
141 En gudelskende Sjels opbyggelige sange, nt. 1,4. 
142 Ibid., nr. 2,1. 

Den, sig beflitter her paa dyd, 
skal hisset nyde himmelfryd; 
For tidens korte møje 


143 


Du glædes i det høie. 


Foruten i de foran nevnte vers finner vi tanken om ”Dydens vei” også i to 
av de følgende sangene: Hun retter oppmerksomheten mot de unge i den 
tredje sangen, og formaner dem slik: 


O vælger Dydens Vei, den elsker, følger nøye, 
Thi hvor I vanker om jer skuer Herrens Øye; 
Saa mørk er ingen Vraa, saa lønlig intet Sted 


Han jo nærværend' er og alting nøje veed." 
Og i den femte sang starter hun slik: 


Ledsag mig Gud paa Dydens Vei, 
Bestem du selv min vandring. 
Hjelp at jeg dig forlader ei 


I nogen Tidsforandring.”” 


Det ser ut som om dydsbegrepet er en del av hennes religiøse vokabular 
i ungdomsårene. I en sang til søsteren Ottines konfirmasjon, i 1815, min- 
ner hun henne på det ”løfte” som hun har gitt, slik konfirmasjonen ble 
oppfattet i den pietistiske tradisjon, og hun oppfordrer henne til alltid å 
følge Jesus som ”veien, sannheten og livet”, og avslutter sangen slik: ”Jeg 
kjærlig beder dig,/ min bøn du ei forgjet, / Bliv Gud og dyden tro/ til 
sidste åndedræt”. 

I en selvbiografisk salme i første utgave av Troens Frugt gir hun kanskje 
en forklaring på hvorfor opplysningens optimistiske menneskesyn ikke 
ga svaret på livets utfordringer: 


Tidt jeg beslutted” dig tro at forblive, 
Dyden at elske og Lasterne sky; 


143 Ibid., nr. 2,2. 
144 Ibid. nr. 3,4. 
145 Ibid. nr. 5,1. 
146 Ibid. nr.7,4. 

Løs fra det Onde jeg vilde mig rive, 

Atter jeg loved dig Troskab paany; 

Men kun med egne, naturlige Kræfter, 

Faldt jeg, naar Fristelsens Stund kom mig paa; 
Hvo, som vil følge vor Frelsere efter, 


Kraft til det Gode af hannem maa faa. (TF 18,3) 


Det kan synes som om hun i sine unge år reflekterer brokker av den 
begynnende opplysningsteologi, som hun kanskje møtte i hjemmet hos 
faren, Sivert Aarflot, eller i Evangelisk-Christelig Psalmebog, som nok fan- 
tes i farens boksamling. Bortsett fra de sporadiske antydninger som er 
referert her, er det påfallende at hun ikke røper noen påvirkning av den 
dydslære som opplysningsteologien fremmet. 


Den hellige ånd formidler Guds nåde 


I sin fremstilling av frelsesprosessen har Berte Kanutte viet Den hellige 
ånd en uvanlig stor oppmerksomhet. Hun dveler ikke ved selve treenig- 
hetsdogmet, men skriver ofte om Ånden som formidler av Guds nåde. 
Hun har lært sin katekisme og lest Luthers forklaring, som sier at ”jeg 
ikke av egen fornuft eller kraft kan tro på Jesus Kristus eller komme til 
ham, min Herre. Men den Hellige Ånd har kalt meg ved evangeliet, opp- 
lyst meg med sine gaver og helliggjort og oppholdt meg i den rette tro” 
I den selvbiografiske salmen ”O, min søde Frelsermand, / Hvordan skal 
jeg dog begynde” (TF nr. 52) skildrer hun hvordan hun en tid var prøvet 
av Gud under lovens tukt og fikk kjenne synden som et åpent sår. Men, 
sier hun, ”Siden fik Guds gode Aand/ Dog sit Naades Lys antænde” (v. 5). 
Den samme tankerekke fremsetter hun i forordet til bønnesamlingen for 
ukens dager. Hun skriver at hun har følt ”Tugtens Slag i Samvittigheden”, 
men da lot Gud ”Talsmanden og Trøsteren, den gode Helligaand komme 
til mig og forklare for mig, at Naadeløfterne høre de arbeidende og besvæ- 
rede Sjæle egentligen til” (SMA, s. II). Det er Åndens opplysning som gir 
kraft til Guds ord, så det både virker syndserkjennelse og skaper tro. 


147 Luthers forklaring i katekismen, til 3. artikkel om Den hellige ånd. 

Du ædle Gjest, o, Helligaand, 
Kom, tag mig ved din Naades Haand! 
Ledsag mig gjennem Verdens Land, 


Til jeg faar se min Frelsermand. (TF 83,8) 


Det er Ånden som er reisefølget på sjelens reise mot evigheten: ”Saa lad, o 
Gud, din Helligaand/ Da løse alle Syndebaand/ Og gjør os reisefærdig” (TF 
90,9). Berte Kanutte ber stadig om at Den hellige ånd må forklare Guds ord 
og kaste lys over Jesu frelsende gjerning. I morgenbønnen på nyttårsdag 
ber hun: ”Lad din værdige Helligaand komme os her i vor Skrøbelighed 
til Hjælp … Ja, lad ham forklare Jesum Kristum i vore Hjerter og vise os 
hvormeget godt og gavnligt dette velsignede Jesunavn fører med sig” (SÅH 
s. 38f). Og på skjærtorsdag heter det, med et glimt av kjærlighetsmystikken 
fra pietismen: ”O kjæreste Frelser! Lad din gode Helligaand gjøre disse 
Betragtninger saa levende og virksomme i vore Hjerter, at vi maa forelske 
os i dig, vor Sjæls deilige Brudgom”. På langfredag aften sier hun i bønnen 
til Jesus; ”Tak for hvert et livsalig Ord, som lød fra dine Læber; skriv dem 
alle med din Helligaands Finger dybt ind i mit Hjerte, at de maa være mig 
til Lærdom, Advarsel, Trøst og Opmuntring” (SÅH s. 65). 

Men særlig er naturlig nok Den hellige ånds gjerning et sentralt tema 
i bønnene knyttet til pinsefeiringen. På pinseaften ber hun: ”Ja kom, o 
værdige Helligaand, du som er Naadens og Bønnens Aand, kom med din 
tilberedende Naades livsalige Virkninger” (SÅH s. 102). Og i salmen for 
dagen sier hun: 


Vor Pintsefest nu træder ind, 
Kom nu, du milde Aandens Vind, 
Blæs gjennem Hjertets Have saa, 


At Troens Frugter deilig staa. 


Kom da, o Naadens søde Væld! 

Opliv og lædsk min tørstig? Sjæl, 

At Hjertets have prydet maa 

Som Foraarsblomsten deilig staa. (SÅH, s. 103 v. 1 og 6) 


I selve bønnen på pinsedag minner hun om at Åndens ” Embede og Forret- 
ning” er, som katekismen sier, å ”kalde, forsamle, oplyse og helliggjøre”, 

og hun ber om at Ånden må salve det åndelige øye og ”vise os vor Sjæls 
Nøgenhed og Urenhed, at vi maa søge Renselse i Lammets Blod og iføre 
os dets Klæder, at vor Nøgenheds Skam ikke maa blive aabenbaret” 
(SÅH, s. 105). Hun understreker hvor viktig Den hellige ånd er for at vi 
skal få del i nåden: ”Ja, kom du værdige Helligaand! Og lad dine kraftige 
Naades Virkninger berede rum for dig i mit og Manges Hjerter, saa at du 
med Faderen og Sønnen maa komme til os og tage Bolig i os” (s. 106). Hun 
retter frimodig bønnen direkte til Den hellige ånd: 


Kom Sandheds Aand! 

Paa Sandheds Vei mig lede, 

Kom Helligaand! 

Mit Hjerte at berede 

At det dit Tempel være maa. 

Kom med din Naadeglød, du Himmellue, 
At Sjelen maa i Andagts Lys og Lue/ 
Oprettet staa. (SÅH, s. 119) 


Så er hun også tydelig på at det er Ånden som både hjelper den troende til 
å be, og til å omsette troen i gjerninger til Guds ære og menneskers nytte. 


Kjæreste Frelser, din Aand du mig sende, 
Som kan oplive min Sjæl og mit Sind. 
Bønnens Røgoffer i Hjertet antænde, 


At den kan trænge i Himmelen ind. (TF 56,1) 


Et interessant perspektiv på Åndens virkning på hele kristenlivet finner 
vii et sitat hun anfører i morgenbønnen på pinsedag: 


Træd ind, du ædle Pintsegjest! 

Og giv min Sjæl en liflig Fest. 

Lad Hjertet udi Troen brænde 

Og sig med Magt til Himlen vende. 

Slaa selv dit Værksted i mig op 

Og styr mit ganske Levnetsløb, 

Saa kan jeg ved din Naadegave 

Den rette Pintseglæde have! (SÅH, s. 107) 

Ideen om at Den hellige ånd arbeider ut fra sitt verksted i menneskets 
hjerte, er en dristig og jordnær forestilling om Åndens avgjørende betyd- 
ning i frelsesprosessen. I salmen som følger etter bønnen, gir hun uttrykk 
for det samme motivet av Helligåndens enestående rolle i alt som har med 


troens liv å gjøre: 


Af mig selv jeg ei formaar 

Livets rette Vei at finde, 

Men omvanker som i Blinde 

Og i Synden sikker gaar. 

Send mig dog din Aand, o Herre, 
Denne Dag og hver en Dag, 

At mit hele Liv maa være 


Dig til Glæde og Behag. (SÅH, s. 107) 


Dåpen og Ordet 


Berte Kanutte Aarflots kristelige tanker fremkommer for en alt overvei- 
ende del som vitnesbyrd og formaninger rettet mot mennesker i hennes 
nærmiljø. Hun øser ut sine betraktninger og erfaringer ettersom inspi- 
rasjonen fyller henne, og hun bruker sin egen åndelige kunnskap som 
eksempler når hun vil mane til omvendelse og et liv i tro og gudsfrykt. 
Men noen ganger slår hun an en tone hvor hun fremstår som spesielt 
veiledende og belærende i troens saker. Vi har alt sett at hun dypest sett 
er trygg i sitt kall som en herold og et vitne om Guds nåde og frelsende 
gjerninger. Hennes motiv for å bruke sine evner til å skrive, både i dikt og 
bønner og formanende brev, er forankret i vissheten om at det budskap 
hun bærer frem, er gitt henne av Gud og inspirert av Den hellige ånd. 
Noen temaer fremstår likevel så viktige for henne at hun bruker flere ord 
og tankemessige resonnementer for å forklare sine lesere sammenhengen 
og den ”teologiske” læresubstans i fremstillingen. Ett slikt tema er den 
klassiske pietistiske forståelse av forholdet mellom dåpen og Ordet som 
gjenfødelsesmiddel. Riktig nok er det påfallende at Berte Kanutte er mer 
opptatt av begrepet ”rettferdiggjørelse” enn av ”gjenfødelse” som beskri- 
velse av den frelse som gripes i tro. Forestillingen om sammenhengen 

mellom Jesu lidelse, sår og død, og den rettferdiggjørelse som mennesket 
mottar i tro, er oftere omtalt enn den mer dogmatisk finslepne beskrivelse 
av dåpen og troen som middel for gjenfødelsen. Også her er det tydelig at 
hun er mer opptatt av den objektive side ved frelsen, Guds nådehandling 
utenfra, enn av de subjektive elementer som består i menneskets mot- 
takelse og erfaringer. Men hun deler den pietistiske oppfatning at Gud 
har instituert to midler for gjenfødelsen, nemlig dåpen og Ordet. Hun er 
heller ikke i tvil om dåpens reelle virkning: 


I Daaben toed du mig reen 
Af Arvesyndens Brøst og Meen, 
saa reen jeg kunde træde 


For Gud i Brudeklæde. (TF 86,8) 


Særlig i brevlitteraturen, hvor hun formodentlig har veiet sine ord bedre 
og satt tingene inn i en større sammenheng, finner vi klare læremessige 
utsagn om dette temaet. I et par av brevene som tydelig er rettet til vakte 
kretser som hun har vært i kontakt med, tar hun opp tråden. I et brev til 
”Elskede og kjære Venner” (RB s. 47 ff.) takker hun først for ”vort sidste 
fornøielige Sammenvær, og for alle Eders Godheds og Kjærligheds Bevis- 
ninger imod mig”, og så går hun over til, i tilslutning til Pontoppidan, å 
tale om hvor nødvendig det er å skjelne mellom den døde og den levende 
tro. Men så fortsetter hun med resonnementet: ”thi da vi ved tiltagende 
Aar og Alder ikke have havt vor Daabes Pagt for Øie, som vi have lovet,” 
saa have vi tabt Daabens første igjenfødende Naade, og vi maa derfor ei 
forsømme at benytte det andet Igjenfødelsesmiddel, som er Guds Ord, den 
uforanderlige Sæd”. Igjen anfører hun Pontoppidan som autoritet i dette 
spørsmålet: ”Pontoppidan underretter os i det 487de og 488de Stykke i vor 
Forklaring nøie om disse tvende Stykker med mange andre i den tredie 
Artikkel”. Og så følger hennes formaning til de vakte venner som brevet 
er stilet til, men uten den presise differensiering som Pontoppidan har: 


148 Berte Kanutte henviser her til den rådende forståelse av konfirmasjonen, som en personlig 
bekreftelse av dåpspakten, hvor den enkelte gjentok faddernes løfter og påtok seg dåpens 
forpliktelser. 

149 Uthevelsene gjort her. 

og meget magtpaaliggende er det at prøve sig derefter, for at erfare, om den 
Helligaand har havt sin Gjerning i vor Sjæl og vi ved en sand Hjertens Omven- 
delse ere oversatte fra Syndestanden til Naadestanden, fra Satans Magt til Gud. 
O, elskede Venner, mit inderlige Hjertens Ønske og Bøn er baade for mig selv, 
Eder og Alle, at den Helligaand maatte faa virke den sande og saliggjørende Tro 
i os og opholde os i den samme indtil Enden. (RB s. 49) 


Også i et senere brev, som likeledes synes å være addressert til en gruppe 
personer med tilhørighet i et av de haugianske vennesamfunn, tar hun 
opp den samme problemstilling. Brevet er stilet til ”Kjære Sødskende!” 
og innledes på denne måten: 


Jeg kan ikke længere dølge for Eder den vigtige Sandhed, som ligger mig paa Hjer- 
tet om Igjenfødelsens Nødvendighed. Længe nok bedrog jeg mig selv ved at tro, at 
den Igjenfødelse os i Daaben var skjænket, forenet med et sædeligt Levnet, skulle 
være nok til Salighed, og at Omvendelse og Igjenfødelse kun var fornøden for dem, 
der leve i herskende Synder eller have begaaet særdeles grove Laster. Men da Her- 
ren af sin store Naade kaldte paa mit Hjerte og vakte mig til nøiere Eftertanke, da 
tok han Skjulet bort fra mine aandelige Øine og salvede dem, saa at jeg fik se min 
Sjæls Nøgenhed, og da lærte han mig af sit Ord og Aanden vidnede i mit Hjerte, at 
Ordet var Sandhed, at jeg efter Budenes aandelige Forstand havde overtraadt dem 
alle, og at den borgerlige Retfærdighed var ikkun som et besmittet Klæde, hvori jeg 
slet ikke kunde bestaa for den hellige og retfærdige Gud. (RB s. 62f.) 


Så viser Berte Kanutte til hva Pontoppidan sier om muligheten til å falle 
ut av sin dåpspakt og muligheten til å vende tilbake til dåpsnåden gjen- 
nom omvendelse og tro som en virkning av Ordet (Pontoppidan, spm. 
672-673), og hun siterer i sin helhet hva Forklaringen sier om forskjellen 
mellom den levende og den døde tro (spm. 498), og lenger uti brevet kom- 
mer hun med en inntrengende henstilling til leserne om å ta imot den 
lærdom som hun har forkynt: 


Og efterdi der er ingen Ting i den hele Verden som der ligger mere Magt paa 
end det, som angaar vor Sjæl og Salighed, vil jeg ved disse faa Linjer saa hjertelig 
bede Eder, mine kjære Sødskende, og ellers enhver, som dette maatte komme 
til, at I for Guds Skyld se vel og nøie til, saa at Ingen maatte bedrage sig selv i 
denne allervigtigste Sag. (RB s. 64) 

Berte Kanutte viser likevel også i dette spørsmål sin selvstendighet i 
forhold til den mer skjematiske fremstilling av gjenfødelsen hos Pon- 
toppidan, ikke minst i den typiske læresalmen i første tillegg til salme- 
samlingen (TF 48), hvor hun først minner om at Guds ord viser klart 
hvordan veien til frelsen går. Oppfordringen til leseren blir derfor denne: 
”Saa bed da, kjære Menneske,/ At Ordets Sandhed levende/ Maa i dit 
Hjerte blive” (v. 3). Deretter følger belæringen i resten av salmen, som har 
hele 16 vers. Noen av versene viser hennes selvstendige måte å anlegge 
stoffet på, men først kommer hovedtesen: ”Gjenfødt, gjenfødt du blive 
maa,/ Før du i Himlen ind kan gå,/ Saa lyder Jesu Lære” (v. 4). Så minner 
hun om at Gud selv er hovedaktøren i prosessen, og at han bruker for- 
skjellige midler for å fremme sin gjerning i og med mennesket: 


Den gode Gjerning Herren gjør; 

For ham vi stille være bør 

Og lade hannem raade; 

Kun Naadens Midler brug med Flid, 
Mod Synden kjæmp, vaag, bed og strid! 
Iøvrigt lad ham raade, 

Han ved bedst Vei og Maade. (TF 48, 6) 


I denne salmen har Berte Kanutte også et vers som viser sammenhengen 
og helheten i hennes selvstendige fremstilling av frelsen som består i mer 
enn en rendyrket forståelse av begrepet ”gjenfødelse”. Verset kommer i 
direkte fortsettelse av versene ovenfor, og kan virke som en gjenklang av 
Luthers beskrivelse av rettferdiggjørelsen som ”det salige bytte”, hvor Jesus 
tar på seg og bærer menneskenes synder, mens den troende i stedet får Jesu 
rettferdighet, nærmest som en kappe til vandringen mot det evige liv: 


Fra Syndens Trældom gaar man ud, 
Og bliver til en Jesu Brud, 

O, hvilket herligt Bytte! 

Ved Kjærlighedens søde Tvang 
Gaar man da let den snevre Gang 

I Jesu Fodspor lige 

Hen op til Himmerige. (TF 48,11) 

Vi finner i denne sangen en innholdsrik fremstilling av momenter 
som har betydning for veien til frelse. Berte Kanutte maler med bred 
pensel og fanger opp en rekke bibelske motiver. Vi ser at hovedvekten 
ligger på Guds handlinger i prosessen, og innholdet understreker der- 
med den tydelige tendens til å fremheve det objektive element i for- 
ståelsen av rettferdiggjørelsen som vi har funnet også ellers i hennes 
skrifter. 


Vekkelsestonen 


Et stadig tilbakevendende tema er formaningen om å bruke den beleilige 
tid, og åpne seg for Guds kall når Ordet lyder og Den hellige ånd banker 
på hjertets dør. I en av de tidlige salmene innleder hun med en inntren- 
gende henstilling til leseren: 


O, kjære Menneske, vend om, vend om itide! 
Lad Bedring snarlig ske; tænk at vi ikke vide, 
Hvorlænge Naadens Dør vil aaben for os staa; 


Se derfor nøie til, Hvad Vei du vandrer paa. (TF 8,1) 


Hun minner om at tiden renner bort som sand i timeglasset, og hun leg- 
ger leserne på hjertet at ingen kan beregne når livet tar slutt. En tekst med 
overskriften ”Aftensang” i Troens Frugt slår an tonen: 


Vor Levetid henrinder 

Som Timeglassets Sand, 

Naar Døden sig indfinder, 
Det ingen vide kan; 

Maaskee før Natten endes, 
Kan Dødens Klokke slaa, 

Og os det Budskap sendes, 

At vi herfra skal gaa. (TF 64,5) 


I et lånt vers som innleder betraktningen på nyttårsaften skriver hun: 
Om Tid er end tilbage, 


Kun Naadens Herre ser, 

Han teller vore Dage 

Og ordner hvad der sker. 

Sig derfor ei: i morgen, 

O kjære, kom ihu, 

Du har for den ei Borgen, 

Du eier kun et NU. (SÅH s. 33) 


Og i samme retning peker et vers i en av de første salmene i Troens Frugt: 


Forsøm ei Naadens Tid! Nu kalder Gud og vækker, 
Han staar den ganske Dag og Hændene udstrækker 
Guds Ord og Helligaand opvækker hver den Sjæl, 
Som selv betænke vil sit sande, evig” Vel. (TF 2,5) 


Både i salmer og betraktninger og bønner kommer dette til uttrykk, 
ikke minst i leilighetssalmer knyttet til noens død. Et skipsforlis med 
mange omkomne fra nærmiljøet i Ørsta gir allerede i 1822, året for hen- 
nes eget åndelige gjennombrudd, foranledning til å minne om dødens 
uforutsigbarhet. 


Vor Tid er her kun gandske kort, 
En efter Anden kaldes bort, 

Dog paa forskjellig Maade. 

Bedst derfor at vi staa paa Vagt 
Og tage Naadens Tid i Agt, 

Vor Synd for Gud bekjende, 

Af Hjertet os omvende. (TF 73,4) 


Men motivet kommer stadig tilbake, både i leilighetssanger og vanlige 
vers, helt til slutten av hennes liv, som i disse versene fra to av hennes 
gravferdssalmer fra året 1854: 


Lad os da Alle deraf lære, 

Hvor ubestandigt Alting er, 

Saa vi for Sjælen Omsorg bære 

Og holde os til Herren nær; 

Gaar Naadens Tid unyttet hen. 

Den hentes aldrig ind igjen. (TF 96,7) 

O at vi da ei maa forsømme 

At søge Gud i Naadens Tid, 

Og ei vor Levneds Dag bortdrømme 
I Verdens Lyst og syndig Id; 

Thi naar den engang omme er, 


En Time ei gjenkjøbes mer. (TF 97,11) 


Den samme formaningen lyder i mange andre sanger og betraktninger. I 
aftenbønnen på nyttårsdag går tankene til tidens flyktighet, og hun site- 
rer fra en ukjent kilde: 


Saa hastig løbe vore Aar 

Og alle Livets Dage; 

Den Tid som bort unyttig gaar, 
ei kjøbes kan tilbage. (SÅH s. 42) 


Det er likevel tydelig at Berte Kanutte regner med at troens strid varer 
livet ut. Hun siterer fra Brorsons salme ”Staa fast, min sjel, staa fast”, v. 3: 
”Begyndt er ikke endt —/ Det maa du vide, / Som har din Jesum kjendt/, 
Bliv ved at stride”5* (SMA s. 74). Hun har selv erfart at ”Guds tugtende 
og trøstende Naade” har fulgt henne gjennom hele livet. Det er bare de 
”arbeidende og besværede Sjæle” som Jesus lover hvile (Mt 11, 28f.). I den 
gjennomreflekterte ”Betragtning” over Joh. 17,3” minner hun om at reisen 
ikke er slutt før havnen er nådd, og at sjelen underveis må tåle mange 
prøvelser: 


Ja, kjære Sjel! Lad det ikke komme dig fremmed for, at Djævelen, Verden og 
dit eget Kjød og Blod idelig søger at hindre dig i Løbet; derfor erindre dig ofte 
de Ord: ”Kjæmpes maa, det er dig sagt;/ Træng dig ind med Vold og Matgft”. Ja 
betænk, kjære Sjel, at du endnu ikke er i Havnen, men paa Havet; Du er endnu 


paa Reisen og stunder og stræber til dit rette Fædreland heroventil. (SMA, s. 73) 


Men utfordringen til å søke Gud mens han finnes, og stå fast i striden, 
ledsages likevel ofte med en påminnelse om Guds omsorg for sine, og 


150 TRK nr. 220. 
151 ”Dette er det evige liv at de kjenner deg, den eneste sanne Gud, og ham du har sendt, Jesus 
Kristus. 

om om den fred i sjelen som troen gir som en forsmak på saligheten hos 
Gud. Hun ber for de troende at de må bevares og forberedes til det evige 


liv som venter dem: 


O Frelser, lad din lille Hjord, 
Som adspredt er paa Jorden, 
Opholdes ved dit rene Ord 

I Naadens rette Orden; 

Lad dine Børn beredes her, 

Saa de i Saligheden der 

Dig evig maa beskue. (TF 32,11) 


Trøst og formaning når døden rammer 


Særlig i brevene, med deres sjelesørgeriske sikte, kommer påminnelsen 
om å ikke utsette oppgjøret og svaret på Guds kall stadig til syne. Sam- 
tidig er det påfallende at hun søker en forklaring som hun formidler til 
dem som har mistet sine kjære i ulykker eller uventede dødsfall. I et sør- 
gedikt etter en gårdsbrann i 1833, hvor tre barn omkom, skriver hun: 


O, Fader, du som Alt formaar, 
Din Visdoms Vei vi ei forstaar, 
Og ikke kan begribe. 

Giv jeg ei knurrre maa mod dig, 
Naar det vil falle tungt for mig; 
Du Sorg og Glæde deler, 

Du saarer og du heler. (TF 77,1) 


Spørsmålet etter meningen med det som skjer, og hvordan det onde skal 
forklares i lys av Guds gode vilje og oppholdende nåde, tar hun tak i flere 
steder. Det er overalt det samme svar hun gir: Guds vilje er alltid god. 
Menneskets svar er å holde fast på troen og innrette seg med blikket 
fremover etter det som har skjedd. Gudsbildet forblir ubeskåret. Det er 
den uutgrunnelige himmelske far som styrer alt som skjer, og han har 
alltid en plan med det, som menneskene ikke forstår. Derfor er formanin- 
gen til de sørgende tydelig: 

Knur ei mod Herrens Førelse, 
Hvad han ser tjenligt, det maa ske, 
For Liv og Død han raader, 

Vort Liv og Legem, Sjæl og Aand 
Vi har annammet af hans Haand; 
Han har da Ret at tage 


Det, naar han vil, tilbage. 


Guds Visdom Alting styrer saa, 

Det os til gode tjene maa, 

Hvad os i Tiden møder, 

Kortsynede, vi ei formaa, 

Hvad os er tjenligt, at forstaa, 

Derfor taalmodig tager, 

Hvad Herren selv behager. (TF 73, 11, 12) 


Flere av salmene som er skrevet til trøst for sørgende, har det samme 


motiv av formaning til å godta det som er skjedd, og ønsket om å feste 


blikket på det liv som går videre, og legge alt i Guds hånd. I tillegget med 


leilighetssanger i Religiøse breve minner hun om Jobs skjebne, og hans 


tålmodighet i Guds prøvelser og formaner til ikke å miste troen på Guds 


gode forsyn. 


Ja, kjære Venner, ei forsager; 

Tænk, Gud er kjærlig, vis og god, 
Endskjønt han stundom sligt tillader, 
Som faller tungt for Kjød og Blod. 
Guds Vei med os er dunkel her, 


Hans tanker ei som vore er. (RB s. 172) 


En av sangene i tillegget som ble trykt sammen med de biografiske skisser 


fra Støylen og Heggtveit i 1893, tar opp den samme argumentasjonen. Det 


går ikke an å gå i rette med Gud: 

Som Leret, — vi dog lydig burde være 
Vor Skabermand. 


Men Kjære Venner! Stands dog Eders Taarer, 
Tænk det er Herrens egen Haand som saarer, 
I kjærlig Hensigt han dog alting gjør. 
Han haver over Liv og Død at raade, 
Hans Vei med os er Visdom, Godhed, Naade, 


Ham Ære bør.!>? 


Det er et drag av fatalisme i Berte Kanuttes holdning her, men også en 
frykt for å tråkke Gud for nær, slik det også uttrykkes i en trøstesalme 
skrevet mot slutten av Berte Kanuttes liv. 


O Gud, som Sorg og Glæde deler 

I dit forborgne Visdoms-Raaad 
Du baade saarer og du heler, 

Du skjænker baade Fryd og Graad, 
Lær os, det at antage saa, 


At Alt til Gode tjene maa. (TF 97, 5) 


Misjonsperspektivet 

En særlig interesse synes Berte Kanutte på sine eldre dager å ha fått for 
misjonsarbeidet. I slutten av skriftet som inneholder betraktninger over 
kirkens høytidsdager, kommer hun inn på temaet. Det er pinsedagens 
tekster og tanken på forkynneroppdraget som opptar henne, både i bøn- 
nen og i salmen til 2. pinsedag. Hun ber om at Ordet må ha kraft til å for- 
andre hjertene, og parafraserer over Brorsons salme fra hans Svanesang: 
”Ak, Fader! Lad ditt ord og Aand dog ret faa Overhaand”.” Hun minner 
om at Gud er den samme som da Ånden ble utgytt på pinsedagen, og at 
Ordet har den samme saft og kraft som da disiplene talte. Hun ber om at 
Gud ved sin Ånd og nåde vil være kraftig til stede der ordet forkynnes, 


152 Før ikke udgivne Breve og Sange (1893), s. 60. 
153 Svanesang, nr. XXI. 

både av leg og lærd. Så vender hun i bønnen overraskende blikket mot 
hedningene: 


Især forbarme dig, o Gud, over de arme Hedninger, som endnu ikke kjender 
Fredens og Frelsens Vei, og for hvem Naadens dyrebare Skatte endnu ere skjul- 
te. Udsend du selv Arbeidere i din store Høst, der med Flid og Troskab gjøre 
Herrens Gjerning, og læg du, o Gud, selv Kraft og Velsignelse til det Ord, som 
de forkynder, at dit Naades og Sandheds Lys maa opgaa ogsaa for dem, som 
endnu sidde i Mørke og Dødens Skygge. (SÅH s. 114)!*! 


Som et tillegg i dette skriftet følger så ”En aandelig Sang, indeholdende 
Bøn for de arme Hedninger”. (SÅH s. 120) 

Misjonsinteressen hadde våknet i Norge med innspill fra enkelte ildsje- 
ler siden midten av 1820-årene, og i 1842 var Det Norske Misjonsselskap 
blitt stiftet som en samlende overbygning over flere initiativ som hadde 
tatt opp tanken om hedningenes frelse.” Det er vanskelig å tenke seg at 
Berte Kanutte skulle ha vært upåvirket av denne innflytelse. Da hennes 
skrift med bønner og salmer for kirkeåret ble utgitt i 1853, hadde alle- 
rede misjonstanken fått solid fotfeste i det norske kristenfolket. Et bevart 
manuskript i Aarflot-arkivet viser at salmen hun skrev som en ”Bøn for 
de arme Hedninger”, opprinnelig ble skrevet og utgitt som særtrykk ”til 
Mødet i Volden Præstegjelds Missionsforening den 1ste November 1851.6 

I virkeligheten eksisterte det et omfattende arbeid for misjonen, både 
i Ørsta og Volda på denne tiden. Dokumenter fra arkivene ved Misjons- 
høyskolen i Stavanger'” viser at Volda (med Ørsta) var tidlig ute med 
et organisert arbeid for misjonen. Det var ikke minst sokneprest Hans 
Nicolai Wraamann i Ulsteinvik som ivret for opprettelsen av misjons- 
foreninger i distriktet. I september 1846, bare fire år etter dannelsen 
av Det Norske Misjonsselskap, ble det sendt rundt et innbydelsesskriv 
til innbyggerne i Volda og Ørsta om dannelsen av en misjonsforening 
for hele prestegjeldet, med oppfordring til å tegne seg for et bidrag til 


154 Morgenbøn paa anden Pintsedag. 

155 SeA. Aarflot: Norsk Kirkehistorie II, Oslo 1967, s. 322ff: ”Misjonsinteressen våkner”. 
156 Fet 2006, s. 189. 

157 Nå: VID/Misjonshøgskolen. 

formålet. Blant navnene på de 22 innbyderne fantes det 8 kvinner.* Det 
kan være et vitnesbyrd om at kvinnene sto sterkt i vekkelsesmiljøet i 
Volda og Ørsta. Det er ikke utenkelig at Berte Kanutte Aarflot med sin 
innflytelse hadde bidratt til dette fenomenet. Selv var hun dette året pla- 
get av sin alvorlige sykdom, og kom noe i bakgrunnen ved oppstarten 
til misjonsforeningen. Men hennes skriftlige bidrag i i 1851viser at hun 
hadde en levende interesse for saken. 

Stiftelsesmøtet for ”Volden Præstegjelds Missionsforening” ble holdt 
9. mai 1847. Navnet forteller at det var en fellesforening for de to sokn i 
prestegjeldet. Det viste seg at det var en overveldende interesse for for- 
målet. Fra Volda sokn hadde det tegnet seg 361 medlemmer, og fra Ørsta 
280, alle med en medlemsavgift som kunne gå fra noen få skilling til en 
eller flere spesidaler. Til sammen innebar dette en årsgave på nærmere 
68 spesidaler, fra de 641 medlemmene. I løpet av året økte medlemstal- 
let til 758, og beløpet steg til 74 spesidaler. Til styret ble det valgt syv 
medlemmer fra Volda, deriblant boktrykker Mauritz Aarflot, sønn av 
Berte Kanuttes bror Rasmus Sivertsen Aarflot, og fire fra Ørsta, deri- 
blant Berte Kanuttes ektemann, Amund Knudsen Aarflot.” Det viser 
at misjonsarbeidet var en integrert del av vekkelsesmiljøet som Berte 
Kanutte hørte hjemme i. Det er lite kjent om hvor mye Berte Kanuttes 
ektefelle var engasjert i vekkelsesmiljøet i bygden, men det forhold at han 
ble innvalgt i styret for den første misjonsforening, tyder på at han ble reg- 
net som en av dem som hørte til vennekretsen. Det er også verd å merke 
seg at de fleste som tegnet seg som medlemmer, gjorde det på vegne av 
sitt hushold, slik at Berte Kanutte må ha vært inkludert i det medlemskap 
hennes mann tegnet.' Det var kirkesanger Anders Welle (1802-1883) som 
ble valgt til formann i den nystiftede forening, og han representerte også 
foreningen på kretsmøtene som ble holdt annethvert år.” Foreningene på 


158 Rasmus Tunheim: Voldens Missionsforening. Den første store friviljuge folkerørsla i Ørsta/Volda 
1847-1870. Semesteroppgåve i historie grunnfag ved Møre og Romsdal Distriktshøgskule, Volda. 
1988. S. 3. 

159 Forhandlings-Protocol for Voldens Præstegjelds Missionsforening, s. 3. Skannet materiale fra 
Misjonshøyskolens arkiv. VID-MA-A-1071-F- 0005. 

160 Tunheim 1988, s. 18. 

161 O. Handeland nevner at Welle ble gift med Kanutte Johansdatter, og føyer til: ”Ho hadde tent på 
Årflot hjå Amund og Berte Kanutte, og der blei ho omvend” Handeland 1966, s. 53. 

Sunnmøre hørte den første tiden til Trondhjems krets, Styret vedtok også 
allerede på stiftelsesmøtet å bestille abonnement på fem eksemplarer av 
Missions-Tidende, som kunne gå på omgang blant medlemmene. 

På kretsforsamlingen i Ålesund i 1850 møtte det 21 representanter fra 
14 foreninger, og Volden misjonsforening var representert ved forman- 
nen Anders Welle og boktrykker Mauritz Aarflot. Under møtet ble det 
vedtatt et forslag fra Anders Welle om å be Misjonsselskapets styre ta 
skritt til å utgi en fremstilling av ”Missionens Grund og dens Maal”. Det 
kan ha vært dette initiativ som førte til at det bare tre år senere ble trykt 
i Ekset-trykkeriet en ”Missions-Katekismus eller en kort Fremstilling af 
Missionssagen. Efter det Tydske forandret og tillempet for norske Læsere, 
og udgivet af det norske Missionsselskab” (1854). Som utgivere av denne 
boken angis en M. Brudevoll og Johannes Aarflot, Berte Kanuttes sønn, 
som hadde slått seg ned i Ålesund, hvor han ble bokhandler. Vi ser at 
Aarflot-familien var godt representert i misjonsinitiativet i Ørsta/Volda. 

I lokalavisen som ble utgitt fra Ekset-trykkeriet, ble det også referert 
fra et fellesmøte i juli for misjonsforeningene på Søre Sunnmøre i Volden 
kirke i 1848, etter initiativ fra sokneprest Wraamann. Det kom folk fra 
fem prestegjeld, og avisen refererer at interessen var så stor at mange ikke 
kom inn.'%* Fra Ekset-trykkeriet ble det også utgitt et hefte med sanger til 
”Missionsfesten i Voldens Kirke den 6te Januar 1853”. Dette ble trykt i 600 
eksemplarer.” Rundt 1850 var ”Volden Præstegjælds Missionsforening” 
med sine 754 medlemmer den største enkeltforening på Vestlandet. Det 
kunne saktens trenges å få trykt 600 møteprogram til Helligtrekongers- 
møtet i 1853. Det ser ut til at Kristi åpenbarings søndag, med teksten om 
de hellige tre konger som kom fra fjerne land for å tilbe Jesusbarnet, var 
blitt dagen for markering av misjonsoppdraget. Det var dagen for de store 
misjonsmøter lokalt i menighetene, og også dagen for kretsmøtene i regi av 
de regionale kretser som Misjonsselskapets arbeid var oppdelt i. 


162 Protocol for Trondhjems Missionskreds, s. 25 Misjonshøyskolens arkiv: VID-MDA-A-1072- 
Forhandlingsprotokol-1847-1875-004. 

163 Fet 2006, s. 200. 

164 ”Postbudet for Landalmuen”, 1848. Fet 2006, s. 171. 

165 Fet 2006, $. 198. 

Både i bønnen for 2. pinsedag og i sangen med ”Bøn for de arme Hed- 
ninger” får vi et inntrykk av Berte Kanuttes syn på misjonsoppdraget. 
Det er en reflektert misjonsforståelse som finner sitt uttrykk i hennes tan- 
ker om hedningenes frelse. Det er interessant at hun tar utgangspunkt i 
Guds universelle frelsesvilje, som gjelder alle folkeslag. 


O milde Frelser, som dit Blod 

For hver en Hednings Sjel udlod, 

Dig over dem forbarme, 

Lad din, den søde Naades Røst 

Dog indgang faa til deres Bryst 

Og deres Sjel opvarme, 

Lad saa/ Dem faa 

smage, nyde/ Og sig fryde 

Ved de Retter, 

Hvormed Sjelene du mætter. (SÅH s. 120)!66 


Dette er de samme ting hun ber for når det gjelder sine egne lands- 
menns frelse. Så går hun videre og minner om at Gud ser ”med Med- 
ynk” på disse sjeler som går i ”Vantroens Morke”. De kjenner ikke Guds 
bud, og dyrker sine avguder, derfor ber hun om at Guds lys må forjage 
deres mørke natt: 


O, at/ Den Nat 

Maa forjages/ Saa det dages 

Ved dit søde 

Livsens Ord, som vækker Døde. (ibid., v. 2) 


Fortsatt minner hun om at hedningene får del i frelsen på samme måte 
som alle andre, og ber om at mange må kjenne misjonskallet og stille seg 
til tjeneste: 

Antag dig, Herre! deres Nød, 

Fri dem fra evig Dom og Død 

Dit Livsens Ord dem sende! 


Løs deres haarde Syndebaand, 


166 ”Bøn for de arme Hedninger”, v. 1. 

At de maa med en frigjort Aand 
Dig og dit Navn bekjende. 

O Gud/ Send ud 

Fromme Hyrder/ som de Byrder 
sig paatage, 

At de Sjele til dig drage. (v. 3) 


Så ber hun Gud om at Ordet må få inngang i mange sjeler, slik at vantro- 
ens mørke må forsvinne. 


Naar Ordets Garn det kastes ud, 
Velsign det da, o kjære Gud, 

At det maa Sjele vinde. 

Lad hver/ især 

Klart fornemme/ Naadens Stemme 
Og den lyde, 

Synden hade og fortryde. (v. 5) 


Hun ser på misjonen som en forlengelse av kirkens arbeid hjemme: 


Dit søde Evangelium 

Lad det i Hjerterne faa Rum 

Og virke frit derinde, 

At Christi Kirke blomstre maa 
Og som en Vingaard prydet staa, 
Ja daglig Tilvæxt vinde. (v. 6) 


Berte Kanutte har sitt ferdige skjema for forståelsen av Guds frelsende 
handlinger, og hun flytter bare hedningene inn i dette mønsteret og 
regner med at frelsen også tilhører dem. Så skriver hun at om hun ikke 
selv kan gjøre annet, så vil hun ”bede for disse arme Sjele”. Og hun 
peker på at det også i vårt eget land er mange uomvendte mennesker. 
Derfor avslutter hun med en bønn for alle som hun har hatt i tankene i 
denne sangen: 


Med Bøn jeg slutter Alle ind 
Udi Guds hulde Fadersind 
Og Jesu Naades Arme 

Du kjender Alles Trang og Nød, 
For Alle led du Korsets Død, 

Dig over dem forbarme. 

Lys, Liv, Gud, giv! 

Lad det dages, / Mørket jages, 
Christi Rige 

Frem i Kraft og Tilvæxt stige. (v. 10) 


Allerede i året for etableringen av misjonsforeningen i Volda/Ørsta utga 
Eksettrykkeriet en bok med bønner for kirkeårets høytider, som inne- 
holdt egne bønner for misjonen, knyttet til helligtrekongersdagen, skre- 
vet av Peter Rasmussen Andresen: Christelige Bønner og Psalmer: især til 
Kirkeaarets Høitider. Boken, som kom ut i 1847, var annonsert på sub- 
skripsjonsbasis, og boktrykker Mauritz Aarflot kunne begeistret fortelle 
Ivar Aasen i brev datert 11. desember 1847 at han trykte boken i 4000 
eksemplarer, derav ikke mindre enn 3000 beregnet på dem som hadde 
forhåndsbestilt boken.” 

Det var sokneprest Wraamann som var drivkraften til den eksplosive 
interessen for misjonen i sunnmørsbygdene. Og det ser ut til å ha vært 
god grobunn for saken i de haugianske miljøene. Men den store inter- 
essen kan også tyde på at misjonstanken appellerte til en bredere krets 
enn de spesifikke haugianske gruppene. Det hadde etter hvert skjedd 
en utvikling der haugianerne med sine samlinger, sin møteform og sitt 
religiøse særpreg ble betraktet av mange som en lukket krets.'* Det 
var fortsatt skepsis å spore hos mange av prestene som betjente menig- 
hetene, og i den brede bygdekulturen var det nye interesser som gjorde 
seg gjeldende, blant annet rettet mot de rikspolitiske spørsmål knyttet 
til Stortinget og de lokalpolitiske spørsmål etter formannsskapslovene 
fra 1837. Misjonsinteressen bidro til at folk vendte oppmerksomheten 
utover og at den religiøse interesse favnet bredere. Den første fase ble 


167 Fet 2006, s. 162. 

168 Berte Kanuttes brordatter, Gurine Elisabet Rasmusdatter Aarflot, skrev om oppfatningen av hau- 
gianerne hos mange i tiden omkring 1840-tallet:”Jeg turde ikke slutte meg til dem, for ikke at bli 
kaldt Haugianer, som var da et Øgenavn”. Se note 193. 

ofte organisert med hele soknet eller prestegjeldet som basis, og etter 
hvert ble det også som regel prestene som figurerte som ledere av de 
enkelte misjonsforeninger, før den neste fasen med foreninger basert 
på møtedeltakelse og personlig medlemskap. Men i misjonsforeningen 
i Volda var det altså klokkeren som ble den første formann i forenin- 
gen som favnet begge sokn i prestegjeldet, ”Voldens Prestegjælds 


Missionsforening”. 

Fra sjelesorgens verksted - brevene 
som medium 


En egen plass i Berte Kanutte Aarflots forfatterskap har de 69 brevene 
som har fått plass i hennes etterlatte skrifter. Dette materiale represen- 
terer i virkeligheten et særsyn i den oppbyggelseslitteraturen som var i 
omløp på denne tiden. Det fantes rikelig av andaktsbøker, postiller, bøn- 
nesamlinger og salmer og sanger. Men Berte Kanutte skrev brev og øvet 
sjelesorg og åndelig veiledning gjennom brev. Hun bidro selv til å få dem 
publisert, og ga dermed brevene et slags offentlig preg. Selv om de fleste av 
brevene var anonymisert, visste nok mange hvem de i første rekke gjaldt. 
Men samtidig fikk hennes formaninger et allmenngyldig preg, slik at de 
kunne egne seg for høytlesning og videre spredning. Hun har formodent- 
lig vært kjent med den praksis Hans Nielsen Hauge utformet som et ledd 
i sin vekkelsesstrategi, da han begynte å henvende seg til sine venner og 
bekjente med brev til oppmuntring og formaning. Hauges brev hadde 
ofte formen av rundskriv til en krets av mottakere, men var like ofte ret- 
tet til enkeltpersoner med en privat tone. De hadde også et svært blandet 
innhold. Men de eksisterte bare i håndskrevne avskrifter, til de ble utgitt 
samlet 150 år etter hans død.”? Berte Kanuttes brev var imidlertid tilgjen- 
gelige på trykk, de fleste av dem mens hun ennå levde. 

I den store samling av over 500 brev som er kjent fra Hauges hånd, er 
det ingen som knyttes spesielt til miljøet av de vakte i Ørsta og Volda. Det 
var heller ikke å vente at Hauge to år før sin død skulle ha registrert den 
begynnende aktivitet fra den nyvakte Berte Kanutte, som startet med 
besøket av Amund Knudsen Brekke i 1822. Men selve brevtradisjonen 


169 Brev frå Hans Nielsen Hauge ved Ingolf Kvamen. bd. III, 1974. 

hadde lenge utviklet seg til et enestående kommunikasjonsmiddel i det 
haugianske miljøet. Berte Kanuttes brev omfatter flere kategorier. Noen 
er brev stilet til enkeltpersoner i hennes bekjentskapskrets. En stor andel 
er hilsener til medlemmer av familien. Ikke så få er typiske leilighetsbrev, 
knyttet til begivenheter i nærmiljøet. Her er også en rekke av hennes lei- 
lighetssanger med på å tegne bildet av hennes omsorg for medmennesker 
i sorg og glede. De fleste brev er preget av direkte formaninger til å slå inn 
på eller komme videre på troens vei og legge vekt på å avstå fra synden, og 
bygge sitt håp om salighet på Jesu fullbrakte frelsesverk. 

Men det er interessant at en stor del av hennes brev synes å være rettet 
til grupper eller personer som utgjorde en del av et større nettverk. Noen 
av brevene vitner om at de er ledd i en korrespondanse som har foregått 
over tid. Selv om mottakerne som regel er anonymisert, viser innholdet 
at brev som er sendt til en såkalt ”søster” eller ”broder ”i Kristo”, ofte ikke 
er rettet til et medlem av familien, men til en representant for en gruppe. 
Det fremgår også av hilsenen til slutt i brevet at det ofte er rettet til ”ven- 
nene”. Noen eksempler fra de forskjellige kategoriene vil vise hvordan 
hun varierer sin brevform i forhold til omstendighetene hos mottakerne. 


Personlige hilsener 


En direkte og personlig hilsen med sjelesørgeriske råd finner vi i et brev fra 
Berte Kanutte stilet til "Elskede og kjære Broder i vor Frelsers Samfund”. 
Hun minner om at Gud allerede har kalt på ham og lært ham å sørge over 
sine synder og lengte etter Guds nåde. Da er han en som kjenner seg syk 
og trenger en lege, ja, nettopp en av de arbeidende og besværede sjeler 
som Frelseren lover hvile (Mt, 11,28). Hun minner om at Gud står med 
åpne armer og vil ta imot den som vender seg bort fra synden og vil for- 
nye pakten med ham. Guds nåde er som et bunnløst hav, og hun ber om 
at Herren må skjenke sin nåde både til ham og henne selv, for Jesu skyld. 
Til ytterlige belysning av dette anliggende siterer hun følgende verselinjer 
fra en anonym kilde: 


Kom fattig og elendig, 
Kom kun og lad dig ei bortjage; 


118 


FRA SJELESORGENS VERKSTED - BREVENE SOM MEDIUM 


Hvor haardt end Byrden trykker dig, 
Vil dog hans Naade dig antage. 

Se hvor hans Hjerte aabent staar, 

Og hvor han dig imøde gaar 

Se hvor han selv dig derom beder 
Og efter dig med Smerte leder. 

Kom da bodfærdig Sjæl og se, 


At han annammer Syndere. 


I sin hilsen til slutt viser hun også her hvor personlig og varmt hun har 
prøvd å møte hans bekymringer: ”Hils nu dine Søstre og de Andre der 
saa kjærlig fra mig og vær tilsidst selv paa det kjærligste hilset og tilønsket 
fornyet Kraft og Naade fra Herren til at stride og overvinde. Det ønskes af 
din svage Søster i Herren.” (RB s. 109—112) 

I dette brevet synes formålet å være å gi trøst og oppmuntring til en 
som har vanskelig for å holde fast på troen. Derfor minner hun om at 
Guds nåde og barmhjertighet står fast på Guds side, og at han nettopp i 
sin engstelse og lengsel etter Gud er en av dem som Jesus er kommet for 
å frelse. 

En tilsvarende relasjon til mottakeren synes å være til stede i et brev 
stilet til ”Elskede og kjære Søster i vor Frelsers Samfund”, Her siterer hun 
først et ord ”til vor Fælles Opmuntring” og inkluderer seg selv i forma- 
ningene som følger: ”Lad os vende os til Herren med inderlige Bønner 
om, at han selv af Naade vil løsrive vore Hjerter fra alt det der er os til 
Hinder og vil holde os tilbage”. Det gjelder å haste videre fremover på 
”Livets Vei” (RB s. 149ff). Også dette er et brev hvor hun søker å komme 
leseren i møte ved å sette seg i dennes sted og fremføre formaningen i et 
inkluderende språk. 

Noen få brev synes å være oppfølging av personlige samtaler som BK 
har hatt med mottakeren, eller brev som vitner om en særskilt kontakt. 
I et brev stilet til ”Elskede unge Ven!” skriver hun: ”Din Begjæring om 
at skrive Dig til vilde jeg gjerne opfylde, især da jeg ved vor sidste Sam- 
tale mærkede, at den Gud, som vil at alle Mennesker skulle blive salige 
og komme til Sandheds Erkjennelse, han har og med sin kaldende Aand 
og Naade banet sig Vei til dit Hjerte ...” Hun formaner mottakeren til 
å ”gjøre Fremgang i det begyndte Gode”, og holde seg borte fra dårlig 

selskap, og søke omgang med ”saadanne Mennesker, der elske Gud og 
hans hellige Ord”. Til avslutning ber hun om at Gud må fullføre sitt verk, 
så vedkommende ”aldrig mere maa faa Lyst at vende tilbage til Verden 
og Synden, men med stadige Skridt vandre fremad paa Salighedens Vei”. 
Den intime tone som preger brevet, blir understreket ved hilsenen til 
slutt: ”Vær sluttelig hilset fra din ringe Søster” (RB s. 112 ff.). 

Et brev som henvender seg til en enkeltperson, men som åpenbart reg- 
ner med at vedkommende har forankring i en vennekrets av vakte, viser 
hvordan hun tar utgangspunkt i anerkjennelse, men fortsetter med for- 
maning, hvor hun slutter seg selv inn, slik mønsteret er i mange av hennes 
personlige brev: 

«Kjære, medforløste Broder! Takket er Du for din kjærkomne Skrivelse, 
som jeg rigtig har modtaget; og meget glædelig er det deraf at kunne se 
og erfare, at den Troens Gnist, som Herren af sin uforskyldte Naade har 
antændt i din Sjæl, ikke er udslukket.” Formaningen følger så stort sett 
i inkluderende setninger, hvor hun tar seg selv med: ”O, at vi da maatte 
blive ret agtpaagivne, ... saa at han ved Alt kunde faa bøie os til en sand 
Lydighed og ved den Helligaands Finger skrive sin Lov ind i vore Hjer- 
ter”. ”Ja, maatte han ret faa gjøre vore Hjerter løse og ledige fra alle skabte 
Ting”. Hun ber om ”at vi ved Guds Naade stedse søge at holde os reise- 
færdige”. Blant hele fire lånte sitater som hun bruker i brevet, er også disse 
linjer som understreker budskapet: 


Hvad os til gudelig Vandring i Livet 
Kan tjene er i dig, min Jesu mig givet; 
Riv fra mig al Kjødets forfængelig Lyst, 


Saa lever jeg i dig, min eneste Trøst. 


Avslutningen viser at hun har flere enn mottakeren for øye: ”Hils nu de 
Andre der og vær selv kjærlig hilset fra den, der ved Guds Naade vil være 
de Troendes Søster til Døden”. (RB s. 107.) 


Brev til familien 


Det største antall av brevene i samlingen er skrevet til medlemmer av 
Berte Kanuttes fysiske familie. To tredeler av det trykte brevmateriale 

har direkte adresse til noen av hennes nærmeste. Ofte er foranledningen 
ett eller annet som har hendt med en av hennes kjære, og hun kan inn- 
ledningsvis kommentere de aktuelle begivenheter. Men alltid er det den 
åndelige omsorg som kommer til uttrykk i påminnelser og formaninger, 
som ofte har et nokså ensartet opplegg. Mange av brevene har dermed 
ofte et allmenngyldig og tidløst preg. Bare et fåtall av brevene er forsynt 
med dato. Noen ganger skimter en likevel den historiske kontekst tydeli- 
gere enn ellers. Det gjelder blant annet noen brev til Berte Kanuttes bror, 
Rasmus. 

Forholdsvis tidlig i brevsamlingen finner vi et brev stilet til ”Min 
inderlig elskede Broder”, hvor hun tar til pennen, sier hun, fordi hennes 
nåværende tilstand ikke gjør det mulig for henne å si et muntlig farvel og 
ønske ham lykke til på den forestående reise. Det dreier seg formodent- 
lig om brorens reise som stortingsrepresentant, for å ta del i Stortinget 
i 1833, det såkalte ”Bondetinget”. Hennes ”nuværende Forfatning” hen- 
spiller da på et langt fremskredet svangerskap med det siste av barna, 
datteren Anne Beate, som ble født 15. februar 1833. Hun minner om at 
hun om kort tid står foran ”en Prøve, saa jeg efter min forrige Erfaring 
ved, at jeg ikke har andet at berede mig paa, end at Liv og Død ligesom 
ville stride med hverandre om, hvem som skal vinde”. Det er rimelig at 
dette viser til hennes foregående kompliserte fødsel i 1830, som datteren 
Berte Kanutte bare overlevde noen få måneder. Brevet har også en hen- 
tydning til ”den truende Landeplage, Kolera”, som snart kunne føre til at 
de begge befandt seg ”paa Gravens Bred”. Koleraen var observert i Dram- 
men i 1832, og spredde seg til Christiania i 1833. Med dette som bakgrunn 
skriver hun til sin bror: ”Derfor var det godt, at vi ikke vare ligegyldige i 
det, som angaar vor Sjæl og Salighed, men øvede os flittigt i Synds Afbe- 
delser og Naadens Tilbedelser”. Hun minner om at det er nødvendig i slik 
en viktig sak ”at prøve sig nøie etter Guds Ord, Loven og Evangelium, saa 
vi ikke skulde bedrage os selv med en falsk Fred, da du vel kan have den 
borgerlige Retfærdighed og dog mangle den Retfærdighed, som kommer 
fra Troen, hvilken alene gjælder for Gud”. Den følgende tekst utdyper 
hva denne rettferdighet består i, og hun legger til ”Nu, min kjære Broder, 
har jeg ved disse Linjer udtalt noget af mit Hjertes Mening og min Troes 
Grund, og jeg vil bede Dig, hvad jeg og haaber om Dig, at Du tager det 

i Kjærlighed og overveier med dig selv”. Til slutt overgir hun ham i den 
hinmmelske Fars forsyn og omsorg og sier at om de ikke møtes igjen i 
livet, så håper hun Gud må gjøre dem ”reisefærdige”, så de kan møtes i det 
evige liv (Brev XII, RB s. 40ff). 

I et senere brev skriver Berte Kanutte på nytt for å ønske broren hell og 
lykke til hans forestående reise, som innebærer et langt fravær. Det siste 
storting som Rasmus Aarflot deltok i, som representant for Romsdalen 
Amt, var i 1839. Det er formodentlig i den anledning hun skriver brevet. 
Hun ber om at Guds engler må våke over ham på alle hans veier. 


Ja, den almægtige Gud, som har kalt dig til Husholder over meget her i Tiden og 
nedlagt store Evner i din Sjæl, saa det er betroet Dig at virke ei alene for Dig og 
Dine, men tillige for mange Andre, han styrke dig med sin Aand og Naade, at 
om Du end har meget at sysselsætte dit Sind med, det ene Fornødne ikke maatte 
forsømmes. (RB s. 55ff.) 


Vi ser at Berte Kanutte er svært opptatt av brorens åndelige situasjon, og 
at hun inntrengende formaner ham til å holde seg til kristentroen. Denne 
omsorg kommer igjen for fullt til uttrykk når hun skriver til broren i hans 
siste leveår, mens han strever med sykdom og plager: ”Elskede og kjære 
Broder. Jeg føler inderlig Længsel efter at høre, hvorledes det staar til med 
dig, baade indvortes og udvortes. Jeg er ofte hos dig i Aanden, og da kom- 
mer mig fore i Tankerne mange gode Gudsord, især af Salmevers, som jeg 
synes at vilde anvende paa Dig til Trøst og Opmuntring”. Hun formaner 
broren til å holde seg nær til den trofaste frelser, og om det skulle være 
slik at Gud i sin visdom har besluttet å hente ham hjem, 


saa ønsker jeg dig af Hjertet en sagte og salig Stund at skilles herfra og haaber 
for Jesu Kristi Fortjenestes Skyld, at din Sjæl bliver modtaget med disse glæde- 
lige Ord: ”Vel dig, du fromme og tro Tjener, du har været tro over Lidet, jeg vil 
sætte dig over Mere, Gak ind til din Herres Glæde."" (RB s. 135 ff.) 


Rasmus Sivertsen Aarflot døde 19. januar 1845, bare ett år etter den øde- 
leggende brannen som rev bort nesten alle husene på Ekset-gården. Han 
kom seg aldri over den knekken som denne begivenheten førte med seg 


170 Matt 25,23. 

for ham. I samlingen med etterlatte brev, som ble trykt i 1893, er det tatt 
med et brev som Berte Kanutte skrev til broren etter brannen i 1844. Det 
er stilet til broren og hele hans familie og uttrykker den dypeste medfø- 
lelse med dem. Men det er også et forsøk på å forholde seg til det uavven- 
delige i skjebnen og formane til å bøye seg for den allmektige i alle ting: 


Ja, det bliver vist det bedste for os alle at overgive os og alt vort i hans Haand og 
Vilje og annamme alt, hvad der møder os ifra ham, det være sig Medgang eller 
Modgang, Sorg eller Glæde, da vi ved, at det er den samme kjære Gud og Fader, 
som baade saarer og læger og har lovet, at alle Ting skal tjene dem til gode, som 
elsker Gud." 


Berte Kanutte skrev også en sang i anledning brorens død, som kom med 
i det tredje tillegget til samlingen ”Troens Frugt”. Innledningsvis omtaler 
hun det som hadde skjedd broren med disse formuleringene: ”Fra denne 
Livets Prøvestand/ Og hen til Himlens Frydeland/ En elsket Ven fikk 
flytte”. Også her formaner hun de etterlatte til å bøye seg under Guds 
vilje, slik hun ofte gjør i sine brev til sørgende: 


Men Kjære, stands jers Taareflod, 
Tænk Gud er kjærlig, vis og god, 

Han intet gjør i blinde; 

Hans Hensigt er dog altid god, 

Skjønt det er tungt for Kjød og Blod 
Mod Sorgens Skaal at tage 

Og Modgangsbæger smage. (TR 90, 4) 


Vennebrev 


Omtrent en tredel av brevene er skrevet som en hilsen til grupper av 
vakte, forskjellige steder, og har dermed karakteren av å være sende- 
brev som sikter på en større leserkrets. Et slikt karakteristisk vennebrev 
finner vi forholdsvis tidlig i samlingen, med adresse til ”Hjertelskede 
kjære Venner”. Dette er et langt brev, på fem sider, og stilet til ”elskede 


171 Før ikke udgivne Breve og Sange (1893), s$. 27. 

Medmennesker”. Innledningen viser at brevet retter seg mot en gruppe 
personer som hun vil nå med sin åndelige formaning: 


Da mine udvortes Omstændigheder holde mig tilbage fra at være hos Eder le- 
gemlig, saa vil jeg sende Eder nogle Linjer om, hvad mit Hjerte føler nødvendigt 
baade for mig selv og Andre, og jeg vil da allerførst bede til dig, treenige Gud, 
at ethvert Ord maatte tildeles mig af din uforskyldte Naade, og at den værdige 
Helligaand maatte virke i min Sjæl og indgive mig, hvad der er din behagelige 
Vilje. (RB s. 27-32) 


Så går hun over til en utredning om ”Gjenfødelsens Nødvendighed”, og 
hun legger vekt i ordene: ”O, elskede Venner! Hvor skal jeg finde Ord 
til at udtrykke mig med saa hjertelig, som jeg vilde bede Eder om ikke 
længere at være ligegyldige i denne Eders Saligheds Sag”. Hun minner 
først om at ”Forstanden er formørket, Viljen forvendt og død til det Gode 
og Begjerlighederne uordentlige og syndige og altsaa Guds Billede ved 
Synden ganske tabt og borte”. Dernest kommer formaningen: ”O, aller- 
kjæreste Venner! Tager dog imod et godt Raad, haster med at redde Eders 
Sjæle, førend Døden hastelig overfalde Eder. Nu er det Naadens og Salig- 
heds Dag, nu er det Tid at klarere sin Sag”.” Litt senere i brevet ven- 
der hun oppmerksomheten mot noen særskilt: ”Herpaa vender jeg mig 
til Eder, I opvakte Sjæle, som allerede have bekommet Tro og Naade”. 
Hun oppfordrer dem til ikke å være late i arbeidet for å vinne nye sjeler. 
”Benytter enhver Leilighed, hvorved I kunde udrette noget Godt og gjøre 
Satans Rige Afbræk, bruger al Flid som aandelige Præster og Profeter at 
undervise Menneskene om Guds Raad til Salighed, og vogter Eder for 
at give nogen Forargelse eller Anstød”. Så tyr hun til det bevisste grep å 
snu oppmerksomheten fra mottakerne til sin egen erfaring, fra objekt til 
subjekt, fra ”dere” til ”jeg” eller ”vi”.”3 


172 Fra v. 4 i H. N. Hauges salme Salig og hellig er hver som har Part, gjengitt i H. N. Hauges skrift 
Evangeliske Levnedsregler, skrevet i hans første vandringsår 1796, og opptrykt flere ganger gjen- 
nom de første tiår av 1800-tallet. Verset fortsetter i originalen med linjene: ”Siden vil blive/Guds 
Tid, at give/ Gode og Rige/ Løn efter Behag” Hauges Skrifter, bd. 1, s. 264. 

173 Jostein Fet har i en tilsvarende analyse av bruken av pronomen i Niels Olsen Svees diktning i 
siste halvdel av 1700-tallet pekt på at Svee bare sjelden bruker første person entall i sine dikt, og 
mener at det skyldes hans oppfatning av sin rolle som en kirkens talsmann. Han taler på prestens 
vegne, mens Berte Kanutte, som han sammenlikner med, mer opptrer som ”Kristi talskvinne” 
enn som ”prestens vikar”. Hun er ikke opptatt først og fremst av å undervise, men å omvende 

Hvad mig selv angaar, da ved jeg ofte ikke, enten jeg har Del blandt de Troende 
eller ei ... og ofte er min Tro som en skjælvende Haand, der knap tør tage fat 
paa Guds Naade eller tilegne sig den. Dog føler jeg Længsel i min Aand efter 
at delagtiggjøres i Naaden i Kristo, men mine mange mangfoldige Feil og Svag- 
heder formindske Naaden og hindre den sønlige Aands Dristighed i Omgang 
med Gud. 


Til slutt føyer hun seg selv inn i fellesskapet med dem hun har skrevet til: 
”O, at baade jeg og enhver saaret Sjæl maatte krybe hen til Jesu Vunder 
og med Troens Øine i Aanden se til ham, som de saarede Israeliter saa 
paa Kobberslangen og bleve helbredede, saa skulde og vore Sjæle læges fra 
Syndens dødelige forgift.” (RB s. 32) 

Dette brevet viser likevel noe av mønsteret hun bruker når hun ønsker 
å gi en mer generell og overordnet belæring eller veiledning. Vi merker 
oss den direkte tone i brevets første del, med klare anvisninger om hva 
mottakerne bør legge vekt på. Vi ser også at hun appellerer til de troende 
i neste avsnitt om ikke å tenke smått om sin prestelige og profetiske opp- 
gave å gå ut med evangeliet. Her er det tanken om lekfolkets rolle i det 
kristelige arbeid som kommer til uttrykk. Og så ser vi hvordan hun ved 
å trekke seg selv inn i formaningene understreker budskapet på en per- 
sonlig måte.”* 

Et annet brev, stilet til ”Hjerteelskede Sødskende”, er åpenbart skrevet 
til noen av de etablerte vakte, som Berte Kanutte kjenner til, og som har 
bedt henne om en hilsen. Hun velger derfor sin tilnærming med omhu 
og respekt: Hun har tidligere ”afslaaet med en Indvending, at jeg var selv 
mest trængende til Opmuntring og Tilskyndelse af Eder, da jeg altid har 
anseet Eder som Fædre i Kristo, men mig derimod som et Barn”. Men 
hun ser verdien av å utveksle tanker og erfaringer: ”Og skjønt jeg ikke 
kan skrive Eder noget til Lærdom, da I selv ere lærte af Gud, saa ved 
jeg dog, at det er ofte godt og oplivende for os, naar vi kunne meddele 


» 


andre. Derfor er hennes bevisste bruk av ”jeg”- og ”vi”-pronomenet et uttrykk for den dreining 
mot en personlig inderliggjøring av budskapet, som preget haugianismen. Jostein Fet: Allmugens 
diktar. Niels Olsen Svee i norsk religiøs folkesong, Oslo 1987, s. 48f. 

174 Bildet med troen som en skjelvende hånd har hun fra Pontoppidan, som skriver slik i Spm. 500: 
”Er den sanne tro alltid like sterk hos alle? Nei, når den anfektes av vantro, er den iblant meget 
svak. Den er som en skjelvende hånd og tør knapt tilegne seg Guds Nåde”. 

hverandre noget om vore Hjerters Følelser og Troens Grunde, være sig 
enten mundtlig eller skriftlig”. I stedet for å begi seg inn i en belærende 
formaning velger hun i denne sammenheng å uttrykke seg i en bønn, 
hvor hun taler om sin syndighet, som hun stadig kjenner på, og den salige 
oppreisning hun får når hun som Maria ligger ved Jesu føtter. Derved har 
hun indirekte, ved å dele sine egne erfaringer, fått frem et viktig poeng 
når det gjelder forståelsen av frelsen. Som ofte ellers henter hun støtte for 
sitt anliggende i et sitat fra andre: 


Tag dog til takke med det, jeg igjen kan gjøre; 

Mit Hjerte længselsfuldt begynder sig igjen at røre 

Og vil dig ofres, og jeg selv min Ringhed ser. 

Men tag mig som jeg er, jeg har jo Intet mer! (RB s. 37)! 


En klart angitt adressat forekommer i et brev til ”Elskede Venner i Bergen”. 
Berte Kanutte synes å ha god kontakt med det haugianske miljø i Bergen. 
Hun skriver også til en av sine sønner som er på besøk i Bergen, at han må 
hilse vennene der. ”Hils nu paa det Kjærligste alle troende Venner i Ber- 
gen” (RB s. 123). I brevet til vennene i Bergen gir hun uttrykk for håp om at 
det hun skriver ”kunde blive Herren til Ære og os til fælles Opbyggelse”. 
Hun priser Guds uforskyldte nåde og siterer fra en ukjent kilde: 


Ufattelige Kjærlighed, 

Som sligt et herlig Bytte med 

Os Syndere vil gjøre! 

Du tager vores Synd og Skam 

Og lægger paa Guds rene Lam, 

Og hver bodfærdig Synder 
Frikjendelse forkynder! (RB s. 66.) 


I tilknytning til dette skriver hun: ”O, kjære, elskede Venner, lader os da 
bede med og for hverandre, at Ingen af os maatte forspilde saa overvættes 
en Salighed, som Herren vil skjænke sine”. Det er fortsatt den ”fælles 
Opbyggelse” som fremstår som et metodisk grep: ”La oss bede med og for 
hverandre”. Senere i brevet taler hun om ”hvilket et stort Gode (det er) at 


175 Fra Brorsons salme: ”Du skenker mig dig selv, du selv min deel vil være”. (TRK 175,7). 

være et Guds Barn og ved den sande, saliggjørende Tro at være forenet 
med Frelseren”, og hun ber om at de sammen må være brennende i Ånden 
og vise seg som ”fyrige Himmelløbere”. Slutningen viser at hun skriver 
som representant fra ett vennesamfunn til et annet: ”Værer nu alle Ven- 
ner der saa kjærligt hilset fra Vennerne her og tilsidst fra mig, Eders ringe 
Søster” (RB s. 68). 

Vi ser at Berte Kanutte denne gangen velger en inkluderende tone 
gjennom hele brevet. Hun forutsetter at vennene i Bergen er på bølge- 
lengde med henne, og at de vil gjenkjenne sine egne erfaringer i det hun 
skriver. Dermed oppnår hun, som hun sier innledningsvis, at hennes ord 
blir til ”felles oppbyggelse”. De fleste av de øvrige brev som Berte Kanutte 
skriver til grupper av troende venner, vitner om at hun har en bred kon- 
taktflate, og at hennes egne brev ofte er ledd i en utveksling av hilsener 
mellom venner som deler åndelige erfaringer gjennom en slik kommuni- 
kasjon. Også i en rekke andre brev har Berte Kanutte en større krets av 
mottakere for øyet, og hun kan flette inn opplysninger som vitner om at 
hun har en større bekjentskapskrets, som for eksempel i dette brevet til 
”Hjertelskede og kjære Sødskende!” Berte Kanutte takker for brev, mottatt 
for lenge siden, som svar på brev hun selv hadde sendt: ”Jeg følte mig 
uværdig til, at min ringe og enfoldige Skrivelse skulde bringe mig flere 
Fold tilbage, da jeg foruden Eders Brev tillige ved samme Leilighed fikk 
et fra Samson Traa”.”* Også i dette brev beskriver hun sine egne troserfa- 
ringer som et indirekte budskap til mottakerne (RB s. 71 ff.).” 


En brevveksling med geistligheten 


I en egen kategori finner vi to brev, stilet til en av prestene i nabolaget. 
”Herr Pastor F...!”. Han har med interesse lest noen av hennes skrifter, 
og har sendt brev gjennom Berte Kanuttes brorsønn, Mauritz Aarflot, 
med hilsen til henne og familien. Det er interessant å se hvordan Berte 


176 Samson Torbjørnsen Traa (1771-1847) var jevngammel med Hans Nielsen Hauge og en av hans 
mest betrodde medarbeidere. 

177 I brevet siterer hun to vers fra salmen ”Gud skal alting mage” (etter Brorson, TRK nr. 82), og ett 
vers av salmen ”Jeg slipper Jesum ei” av ukjent forfatter (tatt opp hos Pontoppidan og i Guld- 
bergs salmebok - J. N. Skaar: Norsk Salmehistorie II, s. 47). 

Kanutte griper an denne situasjonen. Hun peker på at de i det ytre er 
fremmede for hverandre, men hun regner med at de har et fellesskap 
i troen: ”Vi ere vel fremmede for hinanden hvad det udvortes angaar, 
men saa haaber jeg dog, at Herren har gjort os delagtige i en og samme 
Naade, Aand og Tro, og mit Hjertes Ønske og Bøn er, at vi alle maa lære 
ret at bygge paa Klippen, Kristus og blive alt mere grundfæstede i hans 
Kundskab og Kjærlighed”. Når han har lest hennes ”simple og ukunst- 
lede, men velmente smaa Skrifter”, gir det henne grunn til ”at haabe, at 
De har givet Naadens Aand og Naadens Virkninger Rum i Deres Hjerte”. 
Hun ønsker ham nåde og kraft fra det høye, så han med flid og troskap 
og med velsignelse må ivareta sitt viktige og ansvarsfulle kall, ”og at De, 
som en lykkelig Fisker, maa drage en stor Dræt og fange ret mange Sjæle i 
Ordets Garn” (RB s. 99ff). Det ligger klare formaninger gjemt i de forsik- 
tige formuleringene hun bruker.”* 

Det neste brevet til ”Herr Pastor F ...” kan tyde på at presten hadde 
bidratt til en vekkelse i sin menighet, og at det derfor var en naturlig 
kontakt med vekkelsesmilijøet i Ørsta/Volda. Berte Kanutte takker for 
brev av 6. juni og er glad for å merke at pastor F er en sann hyrde og sjele- 
sørger. Hun regner det som en frukt av hans virksomhet ”at der hos Dem 
gives et saa stort Antal opvakte Sjæle. Herren, den Almægtige, han selv 
styrke baade Dem og de Andre til Bestandighed i Naaden, saa at ingen af 
de unge og ubefæstede Sjæle maatte som Demas faa Lyst igjen til Verden 
og falde tilbage til Synd og Sikkerhed”.”? Hun ber om at de som er vakt, 
må lære å bygge troens grunn alene på klippen Kristus, og hun siterer fra 
Brorsons salme: ”Den tro som Jesum favner”: 


Vor Tro, er den end liden, 
Saa er den dog af Gud 
Og derfor stærk i Striden 
Mod alle Satans Skud. 


178 Mottakeren er mest sannsynlig Gjert Jensen Frich (1803-1863), som var sokneprest i Hjørundfjord. 
Han var en bekjent av Aarflot-familien på Ekset, og ble budsendt da Rasmus Aarflot døde, og deltok 
med en tale ved begravelsen (Gurine Elisabet Rasmusdatter Aarflots Ungdoms-Erindringer, s. 2). Som 
innledningen viser, har Berte Kanutte mottatt brevet gjennom sin brorsønn Mauritz Aarflot på Ekset. 

179 Henvisningen til Demas er fra 2 Tim 4,10, hvor Paulus skriver: ”For Demas forlot meg, fordi han 
fikk den nåværende verden kjær”. 

Vor Tro er dog den Seir, 

Som Verden overvinder, 

Som alle Lyster binder 

Og spotter Satans Leir. (TRK nr. 192,8) 


Så avslutter hun brevet med å minne om at det er ”fra ham, den kjære 
Frelser vi faa al den Kraft vi have fornøden til Livet og en sand Gudfryg- 
tighed”, og hun ber ham hilse ”de kjære Sødskende i Kristo” fra henne, 
og hilser ham, med ektefelle og barn ”paa det kjærligste fra Deres ringe og 
uværdige Søster” (RB s. 102ff). Vi ser igjen at hun i ordvalg og innretning 
på brevet fremstår både med ydmykhet og med en direkte tone, som om 
hun taler til en likeverdig partner i en åndelig samtale. 


Et modellbrev 


Det siste brevet i den etterlatte samlingen viser noen av de karakteristiske 
trekk som preger hennes sjelesørgeriske hilsener og formaninger, også 
denne gang med adresse til en krets av troende venner: 


Mine hjerteelskede kjære Venner. Da Leiligheden sjelden falder saa for mig, at 
jeg i Fortrolighed faar talt med eder, saa vil jeg skrive nogle Ord, hvis Indhold 
og Øiemerke skal angaa Sjælen mere end Legemet. ... og da det er mit Hjertes 
Ønske og Bøn, at det Gode maa forfremmes, saa vil jeg af et kjærligt og oprigtigt 


Hjerte paaminde andre, ligesom Herren har paamindet mig. 


Hun ber leserne om allerførst å utrydde ”den falske Trøst: Vi er ikke 
værre end andre”. Det er ”en fordærvelig Tanke, den er en Gift for Sjælen, 
den er et Ukrud, som kvæler Guds Aands saliggjørende Virkninger.” Det 
gjelder å se sitt liv i lys av Guds ord, og prøve seg på alle Guds bud, og se 
sitt liv i lovens speil, så innser en sin egen ufullkommenhet og får bruk 
for Guds nåde. Også i dette brevet bringer hun sine egne erfaringer inn i 
argumentene, og peker på at vi trenger en høyere kraft for å bli gjenfødt 
og fornyet. Og så minner hun om at når en har overgitt seg til Guds nåde, 
så må en stole på at det holder. Det er ” Vantro til Gud”, hvis en tviler på 
dette, for ”han har lovet at de som søge mig, skal finde mig, naar de søge 
mig af et oprigtigt Hjerte”. Mot slutten av brevet kommer påminnelsen 

om at ”vi kommer hver Dag et Trin nærmere Evigheden”. Det er to utgan- 
ger av livet, og det gjelder å velge den rette vei i tide. 


Noen trekk ved brevmaterialet 


Det kan i utgangspunktet virke som om brevene er nokså ensartet, og 
at de i hovedsak har de samme temaer. Men ved nærmere øyesyn er det 
tydelig at hun varierer både på innfallsvinkler og saklig innhold. Det er 
en sjelesorg som er mer individuelt tilpasset enn det synes av førsteinn- 
trykket. Men hun går som regel rett på sak med det som er hennes hoved- 
anliggende: åndelig veiledning. Det dreier seg hele tiden om kristelige 
påminnelser og formaninger, med bare unntaksvis noen få referanser til 
daglige forhold, som knappe levekår, sykdom eller sorg, som for eksempel 
i brev til "Elskede og kjære Søn”: Berte Kanutte takker for brev og ”Foræ- 
ringer” (RB s. 119ff). Men også når det finnes konkrete, praktiske hentyd- 
ninger, er veien kort til spørsmålet om sjelens behov. I et brev 6. september 
1851 til Kjære datter S. (Severine) kommenterer hun en hilsen fra datteren, 
som ser ut til å klage over trange kår: ”Synes det da undertiden, som om 
dit Brød her skulde været knapt skaaret, saa bed Herren om et nøisomt 
Hjerte, og lad det vække dig til med desto større Iver og Alvorlighed at 
tragte efter og bede om de himmelske gode Ting”.'” Berte Kanuttes brev 
skiller seg i denne henseende tydelig fra Hans Nielsen Hauges brev, som 
ofte blander åndelige betraktninger med praktiske informasjoner om 
varer, priser og konkrete omtaler av ekteskapsforbindelser og liknende. 
De fleste brev er preget av direkte formaninger til å vandre eller komme 
videre på troens vei og legge vekt på å avstå fra synden, og bygge sitt håp 
om salighet på Jesu fullbrakte frelsesverk. Her kan hun gi personlig ret- 
tede råd og anvisninger til vedkommendes fremgang på troens vei. Dette 
synes å være tilfelle med et brev til ”Elskede Broder i Kristo”, hvor hun 
først takker ham for at han er en flittig brevskriver, som forteller om sin 
tilstand. Hun skriver at det er kjært å se av hans brev at han har omsorg 
for sin sjel og salighet. Men hun minner om at det er nødvendig å bøye 


180 Før ikke udgivne Breve og Sange (1893), $. 32. 
181 To livsskildringer, s. 7. 

seg under Guds faderlige hånd og erkjenne at vi ikke har fortjent hans 
nåde, men at den tilbys utelukkende på gunn av Jesu lidelse og død. ”O, 
at han ofte stod malet for vor Sjæls Øine i sin blodige Skikkelse paa Kor- 
set, da skulde vi ikke saa let henrives af Letsindighed, Vrede, Vellyst eller 
andre onde Lyster og Begieringer”. Så minner hun ham om å stride troens 
gode strid og avslutter med gode ønsker (RB s. 32ff). 

Men den direkte formaning kan også gjelde i sendebrev til venner 
ellers i landet. I brev til ”Hjertelskede kjære venner” skriver Berte Kanutte 
innledningsvis at hun vil sende dem noen linjer om ”hvad mit Hjerte 
føler nødvendigt baade for mig selv og Andre”. Men hun føyer til at hun 
ikke bare taler på egne vegne: ”og jeg vil da allerførst bede til dig, treenige 
Gud, at ethvert Ord maatte tildeles mig af din uforskyldte Naade, og at 
den værdige Helligaand maatte faa virke i min Sjæl og indgive mig, hvad 
det er din behagelige Vilje” (RB s. 27). 

Et gjennomgående trekk er at Berte Kanutte bruker sin egen troserfa- 
ring for å underbygge budskapet til mottakeren. I et brev til en ”Broder i 
Kristo” skriver hun: ”Kjære Broder, min egen Erfaring har lært mig, hvor 
tilbøielige vi af Naturen ere til at kjedes ved den Høiestes Tugtelse og at 
blive utaalmodige i hans Straf; men jeg har tillige erfaret, at alle Herrens 
Veie ere Trofasthed og Sandhed” (RB s. 19). Ofte slutter brevet med en 
inkluderende bønn, hvor hun henvender seg til Faderen eller Frelseren 
med pronomenet ”vi” og ”oss”. Sml. brev til: ”Kjære og elskede Venner”, 
hvor Berte Kanutte advarer mot den alminnelige ”Sikkerhed” hos men- 
neskene, og minner om at det gjelder å følge den rette troens ”Orden” og 
huske at ”Troens Art er at forandre Mennesket”. Mot slutten slår hun over 
i bønn hvor hun tar seg selv med: ”O. trofaste Frelser, Herre Jesus Kriste, 
du, som er Veien, Sandheden og Livet for alle troende Sjæle, vis du mig 
og enhver vandrende Israelit Veien gjennem denne Verdens Ørken til det 
himmelske Kanaan” (RB s. 61). 

Det er mye bibelsk lærdom som Berte Kanutte formidler gjennom 
sine brev, og hun legger mye vekt på formaningene, som kan være både 
generelle og personlig rettede. Men gjennom det hele går en dyp tone av 
omsorg for og medlevelse med dem hun skriver til. Hun er opptatt av å 
dele de erfaringer hun selv har gjort i troslivet, og fra hennes brev ringer 
en kallende ljom for å vekke og innby til sjelenes møte med Frelseren. 

Storfamilien Aarflots kristelige engasjement 


Det er tydelig at Berte Kanutte fremstår som en person med stor ånde- 
lig autoritet og innflytelse i sitt lokalmiljø, men også med ringvirkninger 
over større deler av landet. Gjennom brevene ser vi at hun synes å være 
en drivkraft i oppdragelsen og veiledningen av sin egen nærmeste fami- 
lie. Men vi har også sett at Berte Kanutte ikke var den eneste i Aarflot- 
familien som tok del i den kirkelige og religiøse bevegelse som kunne 
spores i Ørsta og Volda omkring 1830—1850. Det er ikke lett å finne mate- 
riale til en nærmere vurdering av det engasjement som enkelte personer 
viste, men noen trekk er bevart for ettertiden, som kan gi et utfyllende 
bilde av bredden og dybden i den innlevelse som preget noen av perso- 
nene i familiekretsen. 

Berte Kanuttes ektefelle, Amund Knudsen Aarflot, har åprnbart slått 
seg til tåls med den aktivitet hustruen var opptatt med. Han har kanskje 
vært mest en tilskuer, men har likevel tilsynelatende vært en støttespiller 
i det arbeidet Berte Kanutte gjorde som religiøs veileder og forfatter. Det 
var han som i 1822 tok imot Amund Knudsen Brekke sammen med to av 
sine venner, da Berte Kanutte fikk sitt avgjørende støt i retning av en full 
overgivelse til Gud, ved å lytte til samtalen og merke seg ordene som falt 
fra den haugianske gjest. Alt tyder på at han også har hatt sin rolle når det 
gjaldt å oppdra barna til deltakelse i husandakten og de regelmessige kir- 
kebesøk. At han ble valgt inn i styret for Misjonsforeningen i prestegjel- 
det, tyder også på at han av sine sambygdinger ble ansett som en person 
med forankring i vekkelsesmiljøet. Også til moren, Gunnhild, synes Berte 
Kanutte å ha stått i et nært forhold. Det var moren som hadde øvet den 
sterkeste innflytelse på hennes åndelige utvikling gennom barneårene, og 
da moren etter nesten 20 år som enke døde i 1836, skrev Berte Kanutte en 
minnesalme preget av takknemlighet og forventning om morens salige 
avskjed fra denne verden: 

En Pilegrim af Reisen kjed 

Gik hen at hvile udi Fred 

Fra Verdens Sorg og Møie. 

Hun længselsfuldt imødesaa 

Sin Død og Gravens mørke Vraa. 
Fornøiet, glad og rolig 

Forlod hun denne Bolig. (RB s. 169) 


Berte Kanuttes barn synes å ha vært åpne for den åndelige påvirkning 
som kom fra moren. Hennes brev til barna enkeltvis eller samlet viser 
at hun tar utgangspunkt i den kristelige kunnskap og erfaring som de 
hadde mottatt fra henne. Barnas ektefeller synes også i stor grad å være 
rekruttert fra familier som sto vekkelsen nær. De hyllingsdikt som søn- 
nene Knud og Johannes skrev i anledning hennes død, vitner om fortro- 
lighet med den kristelige terminologi, og om en dyp respekt for hennes 
livsgjerning som veileder og sjelesørger i bygden. Johannes etablerte seg 
som bokhandler i Ålesund, og ble aktiv i det kristelige miljø i byen.” I 
sørgesangen ved morens begravelse uttrykker han seg blant annet slik: 


Hvor nær os er vort Jordlivs Ende, 
Det ene ved den vise Gud; 

Snart kan af Timeglasset rende 
Det sidste Sandkorn for os ud. 

O, maatte da for Jesu Blod 

Vor Afskedstime blive god! 


O, maatte dette Ønske stige 

Fra Sjælens Dyb i Gry og Kvæld! 
O, maatte Hjertets Længsel hige 
Til Naadetidens rige Væld! 

Vor Afskedstime blir kun god 
Ved Renselse i Jesu Blod.!5 


Et særlig levende inntrykk gir sønnen Knuds forord til boken han ga 
ut i 1893 med tidligere utrykte brev og sanger. Her trekker han frem 


182 Handeland 1966, s. 101 
183 Før ikke udgivne Breve og Sange (1893), s. 71. 

barndomsminner om morens vennlige og kloke påminnelser til kristen 
tro og liv og forteller hvilket inntrykk disse samtaler hadde på ham den 
gang og gjennom hele livet: 


Saa mindes jeg en Søndagsmorgen, det var en klar, straalende Junimorgen, da 
Dugdraaberne ved Solens Opgang spillede lig Perler og Diamanter paa hvert 
Blad paa den blomsterklædte Mark, og Fuglene istemte sin Morgensang til Ska- 
berens Pris; det var ligesom en hellig Fred og Hvile var udbredt over den hele 
Natur. Da sagde min Moder: ”I Sandhed en deilig Hviledag, et smukt Billede 
paa den evige Sabbatshvile, der er til overs for Guds Børn, og som ogsaa venter 


enhver af os, om vi ere tro indtil Enden.” 


Berte Kanuttes yngste sønn Sivert Martinus giftet seg med Ane Gurine Ose 
og tok over gården Brautaset i 1857. De fikk seks barn, og den yngste var 
Andreas Olai Aarflot (1873-1920). Han ble senere en aktiv deltaker i indre- 
misjonsarbeidet på Østlandet, dit han kom som nyutdannet lærer. Faren 
Sivert levde helt til 1910 og var den lengst levende av Berte Kanuttes barn. 

Berte Kanuttes omsorg for barnas evige vel kommer også til uttrykk 
i de brev hun skrev til dem, og kanskje mest inntrengende mot slutten 
av hennes liv. Det kan spores i formaninger til hennes ”Elskede og kjære 
Datter” (juli 1857): ”det ligger mig paa Hjerte endnu engang at gjentage 
og minde dig om det ene Fornødne, nemlig din Sjæls evige Vel og Frelse”. 
Berte Kanutte minner om ”disse Digterens Ord”: 


Det kan langt annerledes blive 
Med mig før Dagen vorder endt; 
Thi medens jeg er her i Live, 

Jeg ved Døds Fare er omspendt, 
Min Gud, gjør dog for Kristi Blod 
Min sidste AfskedsTime god.'”” 


Det er tydelig at omsorgen for barnas åndelige ve og vel ligger henne på 
hjertet gjennom hele livet. Hun kan finne drastiske ord for dette: I et brev 
til sønnene under ett skriver hun om Guds kjærlighet og hva den kostet, 


184 Før ikke udgivne Breve og Sange (1893), VI. 
185 Ibid. s. 23. 

og ber dem om ikke å ”lade Frelserens bitre Lidelse og Død være frug- 
tesløs og spildt paa Eders Sjæle”. Hun forsikrer dem om at de ”høre ham 
til med en langt større Ret end mig”. Selv om hun har båret dem under 
sitt moderlige hjerte og hatt mange våkenetter for dem i barndommen, 
”saa er dog min svage Kjærlighed og den Møie jeg har havt for Eder, som 
Intet at regne mod Frelserens uforlignelige og ubeskrivelige Kjærlighed 
og Møie” (RB s. 127). 

Også i slektstradisjonen fra Berte Kanuttes familie på Ekset er det 
eksempler på et mer personlig engasjement i kirkelige virksomheter. 
Vi har sett at Berte Kanuttes brorsønn, Mauritz Aarflot, ble med i sty- 
ret i Voldens Prestegjelds Misjonsforening og spilte en aktiv rolle når 
det gjaldt å fremme forståelse for misjonen. I likhet med flere andre fra 
Ekset-grenen spilte han også en viktig rolle i samfunnslivet og det sosiale 
og politiske miljø i årene som fulgte. En personlig preget livserindring 
fra hans søster, Gurine Elisabet Rasmusdatter Aarflot (1818-1886), som 
har versert i familien, gir oss videre et innblikk i noen av de forhold som 
preget Sivert Aarflots etterkommere i Volda. Dette er erindringer som 
hun skrev ned i sitt siste leveår, 1885-86, og som i maskinskrevet avskrift 
ble spredt blant noen av hennes etterkommere.'* 

Gurine Elisabet var datter av Siverts eneste sønn, Rasmus Aarflot, som 
på mange måter førte arven etter faren videre, både i trykkeriet og i sam- 
funnsmessige oppgaver. Hun giftet seg i 1842 med Lars Elias Henriksen 
Barstad (1815-1895), og brakte videre noen av de religiøse tradisjoner hun 
hadde med seg fra hjemmet. I sine erindringer gir hun noen glimt fra 
sine egne observasjoner av de religiøse strømninger i samtiden og noen 
av familiemedlemmenes forhold til disse. 

Hun omtaler først sin bestefar, lensmann Sivert Aarflot, og nevner 
hans store virksomhet ”til nytte for sine Medmennesker, men hvad hans 
åndelige Liv angår, ved jeg ikke andet end den borgerlige Retfærdighed 
hadde han og udviste en ren eksemplarisk Vandel”. Men hun siterer etter 
hukommelsen tre vers fra et dikt Sivert Aarflot hadde skrevet til minnet 
om Hans Strøm, som hadde vært sokneprest i Volda i hans oppvekst, og 


186 Gurine Elisabet Aarflots Erindringer. Kopi av maskinskrevet manuskript (21 sider) i privat eie. 
Deler av Erindringene ble trykt i Voldaminne Årsskrift årg. 1984. ”Brannen på Ekset i 1844” 
s. 74-81. Fet 2006 s. 147. 

mener at hun der fant at bestefaren hadde en klar innsikt i Guds ord. Hen- 
nes gjengivelse halter litt i versemålet, men hvis innholdet er rett gjen- 
gitt, vitner det om en viss teologisk refleksjon hos Sivert Aarflot, farget 
av kjærlige erindringer om en person som kom til å bety meget for ham: 


Fra dette Jordiske Tempel/ Til høie Ånders Kor 
Alvorligheds Eksempel/ og Sandheds Tolk (paa Jord?) 
Hengangen er i Fred/ 


At hvile fra al Møie,/ og lønnes for sin Sved. 


Dig, Strøm, jeg ei kan glemme,/ Min Ungdoms Ledere 
Og din Formanings Stemme,/ som ofte rørede 

Mit unge følsom Bryst, 

Da blev jeg ved din Lære/ I Herrens Ord oplyst. 


Foralt staar mig i Minde/ den Dag og dine Ord 

Da jeg som første Sinde/ kneled for Herrens Bord, 

Da din den verdig Hånd 

Mig Himmelbrødet rakte,/Hvor brændte da min Aand.'” 


Sivert Aarflot hadde som omgangsskolelærer gjennom mange år under- 
vist barna i Pontoppidans Forklaring, og han hadde gjennom livet holdt 
ved like tradisjonen med husandakter og kirkegang, selv om hans utvik- 
ling og lesning hadde gjort ham mottakelig for opplysningstidens ideer 
om menneskets frihet og naturens egenlovmessighet.* Et utrykt dikt 
kan tyde på at han har hatt et udogmatisk, men stemningsladet utbytte 
av en gudstjeneste i kirken: ”Guds Røst i dag -/ Hvor Englemild qvæ- 
gende den lød, / Lys selv din Fred/ Ned over dette Chor, / En Menighed, / 
Som kun sin Himmel veed/ I dig Gud, saa blid som stor,/ Ved dit Aasyn 
Troens Glans/ Sjæl og Sands,/ Tilsmiles en Forsmag/ Af Aanders Sabats 
Dag,/ Dig, som lader Fredens Bud/ Her for os basunes ud,/ Ofres Tak, dig 
store Gud”.'* 

Gurine Elisabet minnes også bestemoren, Gunhild, som en stillfer- 
dig og from kvinne, ”flittig og arbeidsom, men forsømte ingen Dag sin 


187 Gurine Elisabet Aarflots Erindringer, s 1. 
188 Se J. Fet: ”Sivert Aarflot, Opplysningsmannens verdensbilde” Fet, 2015, $. 79. 
189 M. Aarflot: 1951, s. 80. 

Morgen og Aften Bøn”. Om Faren, Rasmus Sivertsøn Aarflot, forteller 
hun at han var ”en særdeles gudelig Menneskekjærlig og Tjenestvillig 
Mand”. Hun vil gjerne si noe om hans åndelige liv, og anfører følgende: 
”Om hans Hjerteforhold til Gud ved jeg lidet. Dog ved jeg at han indså 
Nødvendigheden af en grundig Omvendelse hvilket vises derved at han 
udgav i Trykken den af Biskop Brun og ham selv så yndede Sang: Du 
fødes maa paa ny, Om du vil se Guds Rige”. Så skildrer hun hans døds- 
leie, der han var opptatt av ”det ene fornødne”, og ga uttrykk for lengselen 
etter å ”fare herfra og være med Kristus”. Berte Kanutte forteller også 
i sin selvbiografi at hun til konfirmasjonen hadde fått stukket i hånden 
noen vers fra sin tre år eldre bror, Rasmus, og at dette gjorde sterkt inn- 
trykk på henne. Hun siterer fra det siste vers: 


Guds store, naadefulde Magt 
Dig denne Naade give, 
at du maa tro i Daabens Pagt 


til Livets Aften blive.!” 


Det kan kanskje si oss noe om hvilke tanker broren hadde gjort seg ved 
sin egen konfirmasjon, og hvilke tanker som var i omløp hos den unge 
generasjon i Sivert Aarflots familie. Berte Kanuttes brevveksling med 
ham, like til hans siste sykeleie, er omtalt ovenfor. 

Gurine forteller også at hun måtte lese høyt fra Bibelen for sin mormor, 
som var svaksynt, når hun var på besøk. Om sin egen mor sier hun at 
det ble liten tid til åndelige sysler i hjemmet på grunn av de mange besøk 
som hennes far fikk i forbindelse med sine mange verv som lensmann og 
skiftedommer og bestyrelsen av trykkeriet. 

Hun forteller at det var mye sang i hjemmet, og det gikk mest i 
salmer, mens verdslige viser var bannlyst. Broren Sivert var særlig glad i 
å synge, og sammen øvet de inn salmer av Brorson, som hun ennå husker 
mens hun skriver sine erindringer.” Hun nevner at de ennå ikke hadde 
Troens rare Klenodie (av Brorson), men at broren (Mauritz) hadde utgitt 
Brorsons Svanesang fra trykkeriet på Ekset. Men broren Sivert døde brått, 


190 Gurine Elisabet Aarflots Erindringer, s. 2. 
191  Selvbiografien s. 27f. 
192 Hun siterer de to første vers av salmen ”I sinde, som finde ey hvile paa jorden” (TRK, nr. 266). 

kort før han fylte 19 år. Om den yngste broren, Rasmus Rasmussøn Aar- 
flot, forteller hun ikke mye, men det var han som etter hvert tok det stør- 
ste ansvaret for gårdsdriften og en tid for trykkeriet, etter at faren døde i 
1845. Men ellers ble det broren Mauritz som fikk hovedansvaret for tryk- 
keriet. Mauritz omtaler hun ganske kort, og vi har tidligere sett at han ble 
med i styret for misjonsforeningen og deltok på Misjonsselskapets krets- 
møte i Ålesund i 1850. 

Men etter hvert som Gurine Elisabet skildrer sin egen livsutvikling, 
får erindringene i stor grad karakter av en selvbiografisk fremstilling 
med klare åndelige overtoner. Forskjellige hendelser i barndommen og 
ungdommen fikk henne til å tenke meget på døden, men de vekket også 
lengselen etter himmelen, slik den ble uttrykt i sanger som hun lærte seg 
og sang på gjennom dagene. Hun var ivrig til å lese i forklaringen, men 
fikk mest igjen for vekkelsessangene, som hun ennå kan sitere strofer fra 
i sin beretning. Hun nevner også at hun var tiltrukket av de vakte haugi- 
anerne, men hun var redd for å slutte seg til dem, for de ble gjort narr av: 
”Jeg turde ikke slutte meg til dem, for ikke at bli kaldt Haugianer, som var 
da et Øgenavn”. Men så ble hun kjent med 


en gammel, gudfrygtig mand kaldet Amund Brekke, som hadde megen omgang 
med mine Forældre ... ham syntes jeg ofte det var godt at høre, tillige min Fars- 
søster (Berte Kanutte!) som og til dels omgikkes der. Hende fulgte jeg engang 
et stykke på Veien. Da talede hun om Aandelige Ting med mig og jeg fortalte 
at jeg var ofte saa beveget naar Guds ord blev forhandlet enten i Kirken eller 
hjemme ved Husandagten, at jeg undsaa mig for at nogen skulde mærke det. 
Da sagde hun at jeg maatte inderlig takke Gud derfor, thi det er den Helligaands 
Virkning paa mit Hjerte som jeg maa bede om Naade til at bevare og ikke slaa 
hen i Veir og Vind. Ved da at høre at den Helligaand hadde virket paa mit Hjer- 
te, blev jeg saa glad at de Ord har fæstet sig hos mig, med Ønske om at Ordet 


stedse maatte have den Virkning.” 


Det er interessant å få et direkte glimt inn i Berte Kanutte Aarflots 
sjelesørgeriske praksis og den virkning den kunne ha. Men Gurine Ras- 
musdatter Aarflot fikk merke at det gikk opp og ned med den religiøse 


193 Gurine Elisabet Aarflots Erindringer, s. 9. 

begeistring. Hun skildrer konfirmasjonens betydning som ga henne et 
løft, og hun omtaler en svekket motivasjon som fulgte. Hun står lyttende 
på kirkebakken etter gudstjenesten når de vakte taler sammen om ånde- 
lige ting, men er fortsatt redd for å slutte seg til dem av frykt for å bli 
hengt ut som haugianer. 


Men saa hendte det en gang jeg var ved Ørstens Kirke, at jeg kom hen til Ras- 
mus Ørstenvigs Stue.” Da stod døren aaben, og jeg hørte de derinde begyndte 
saa deiligt at synge den yndige Salme ”Min Jesu ene er mit Nøie, min Glæde 
og min dyre Skat”'” Den tiltalte mig saa kraftigt at jeg maatte sette mig hen i 
en Krog hvor jeg ubemærket kunde give mine Taarer frit Løb, medens de sang 
denne Salme til endes. Da virkede den Helligaand saa kraftigt paa mit Hjerte, 
og vagte den faste og alvorlige beslutning hos mig, at bede min Frelser om at 
hvis han i naade vilde antage mig til sit Barn, og for sin Lidelses og Døds skyld 
forlade mig alle mine Synder og Ulydighed imod hans Bud, da vilde jeg med 
Glæde taale og bære alt hvad Værden skjænker af Forfølgelser, Foragt og Bag- 
vaskelse. Havde jeg blot min Frelsers Yndest og hans Kjærlighed, saa havde jeg 
nok. (s. 13) 


Vi ser at Gurine Rasmusdatter Aarflot på Ekset var vel fortrolig med de 
åndelige begreper som hennes tante, Berte Kanutte, utfoldet i sine omfat- 
tende skrifter, og hun har åpenbart hatt evnen til selv å gi uttrykk for vik- 
tige trossannheter, slik vi ser det av hennes erindringer. Men senere fikk 
hun andre ting å tenke på. Hun var den eneste voksne som var hjemme 
da storbrannen rammet Ekset-gården i 1844, to år etter at hun var blitt 
gift med Lars Elias Henriksen Barstad, og livet ble fullt av nye utfordrin- 
ger. Hennes heroiske innsats for å forsøke å hindre katastrofen utgjør det 
meste av den resterende del av hennes ”Erindringer”. Men hennes kris- 
telige erfaringer har gått videre til hennes barn, og en av hennes sønner, 
Johannes Barstad (1897-1931), ble senere en kjent prest og salmedikter 
som satte nye spor i det kristelige miljø på Sunnmøre. Han kom til Volda 


194 Rasmus Andersen Ørstenvig var nabo til klokkeren, Anders Welle, og de kom begge med i det 
første folkevalgte formannskapet (fra 1837), sammen med Berte Kanuttes mann, Amund Knud- 
sen Aarflot. Fet 2006, s. 128. De var alle kjent i det haugianske vekkelsesmiljøet i Ørsta. 

195 Denne salmen var trykt i utvalget fra Pontoppidans salmebok, som var mye brukt. Sml. 
Uddrag af Dr. Erich Pontoppidans Psalmebog, Samfundets Forlag 1952, nr. 166. 

som kapellan i 1886, ble sokneprest 6 år senere, og fortsatte tjenesten i 
Volda til 1919. 

Samlet sett finner vi at storfamlien Aarflot med forgreninger har hatt 
stor innvirkning på kristenlivet og det aktive kirkelivet og engasjementet 
blant befolkningen både i Ørsta og Volda omkring midten av 1800-tallet. 
Men midt i denne flokken ruver Berte Kanutte Aarflot som en storklokke 
med klare klemt og varme toner i en viktig overgangstid både for sam- 
funn og kirke. Med tålmod og utholdenhet like til det siste søkte hun å 
virkeliggjøre det hun så som sin livsoppgave: å være en vekkerrøst i Guds 
tjeneste for sin samtid. 

Vedlegg 


Melodivalget 


Når det gjelder de salmemelodier som Berte Kanutte bruker, kan følgende 
oppstilling gi en anelse om bredden i det materiale som hun har benyttet. 
Men det må bemerkes at de melodier hun dikter til, i første rekke angir 
det versemålet hun bruker. Det er ikke sikkert at Berte Kanutte selv kjente 
og kunne synge alle de melodiene som hun henviste til. Ofte ser vi at det 
er beslektet innhold til temaet hun synger om, i de sangene hun låner 
melodiene fra, og at teksten kanskje har vært viktigere enn melodien. 
Dette kan også forklare at mange av de folketonene som Jostein Fet angir 
i det følgende vedlegg, var kjent og brukt til de originale tekstene som 
melodihenvisningene knytter til, mens de ikke i samme grad var brukt til 
Berte Kanuttes egne salmer. Det kan være grunnen til at bare et beskje- 
dent antall av folketonene er registrert som melodier til hennes salmer.” 
I det følgende er anført forekomsten av melodier fra de tilgjengelige sal- 
mebøkene, som hun må formodes å ha hatt tilgang til. Men registeret 
er betydelig bredere, og også andre, mindre brukte kilder er anført for 
oversiktens skyld. Det er verdt å merke seg at hun to ganger bruker melo- 
dier fra H. N. Hauges salmer, og to ganger fra Evangelisk-Christelig Psal- 
mebog, som bare finnes i disse bøker. Det er også tydelig at Guldberg, 
som den kirkesalmebok menigheten brukte fra 1824, har flest referanser 
(32) mot Kingo (16). Pontoppidan har levert hele 30 melodier. Her merkes 


196 Ragnar Ørstavik har anført 7 melodier som Berte Kanutte bruker, hvor det er knyttet folketo- 
ner til hennes egne tekster. Det gjelder: ”Hvor inderlig sød er den himmelske Vin, (TF 59); ”I 
mine Venner kjære (TF 98); ”Med Bøn og Længsels Sukke” (TF 44); ”O min Forløser” (TF 7); 
”O Frelser, lad dit Sandheds Ord antages”, (En gudelskende Sjæls opbyggelige Sange), nr. 9 og 
salmen til ukeslutt (SMA s. 68), samt salmen ”Min Levedag hen mod sin Aften skrider” (SMA, 
s. 85). Ørstavik 1954 s. 81. 

preferansen for Brorsons salmer, som først kom inn for alvor med Pon- 
toppidans salmebok, og ble flittig brukt i de vaktes forsamlinger. 
Melodier til Berte Kanutte Aarflots sanger/salmer, ordnet alfabetisk: 


(Antall), Forekomst K = Kingo, P = Pontoppidan, G = Guldberg 
1 - Af Høiheden oprunden er (8) - Hos K og P, men ikke G. 
2 — Ak, levende Gud, jeg bekjender for dig (4) - Hos K og P, men ikke i G. 
3 — Al Verden er idel Forfængelighed (1) - Ukjent! 
4 — Dagen viger og gaar bort (1) - Av Dorothe Engelbretsdatter, Nr. 46 i 
Dorothe Engelbretsdatters Sjælens Sang-Offer. Hos P, ikke K og G. (også 
brukt av Petter Dass som melodiangivelse i ”Den tiende sang” Samlede 
skrifter, bd. II s. 288). 
5 — Den prektig Sol, som hele Verden glæder (5) - Ikke hos K og G og P, men 
NB! i Evangelisk-Christelig Psalmebog. ”Den blide Sol, som glæder hele Jor- 
den”, med melodiangivelse som foran. 
6 — Den sidste Dag af mine er (4) — Bare hos G. 
7 - Du hjertens Fryd for rene sjæle (4) - Ikke hos K og G, men hos Hauge 
(nr. 55) og Uddrag af Dr. Erich Pontoppidans Psalmebog, som har ”rene Sin- 
de”, det samme hos Hauge. 
8 — Er Gud for mig, saa træde (2) - Ikke hos K, men hos P og G. 
9 — Far, Verden, far vel (1), av Kingo, men ikke i K, P eller G. (I Evangelisk- 
Christelig Psalmebog nr. 429, men i sterkt bearbeidet skikkelse). 
10 — Forfængeligt er alt hvad Verden giver (ejer?) (5) - Ikke i K og G, men 
Hauge (66), P, og i Pontoppidans Uddrag. 

11 — Fryd dig, du Christi Brud (3) - Hos K og P og G. 

12 - Gak ud min Sjæl, og fryde dig (1) - Ikke hos K, P og G, men hos H.N. 
Hauge, De sande Christnes udvalgte Psalmebog, nr. 99. 

13 — Gak under Jesu Kors at staa (1) - Hos K og P og G - (Salmen er av Kingo, 
J. N. Skaar, Norsk Salmehistorie I, 1879, s. 752). 

14 — Gud Fader udi Himmerig (4) Hos K, P og G. 

15 - Guds Godhed ville vi prise (3) - Hos K, P og G. 

16 — Her ser jeg jo et Lam (at staa) (1) - Ikke hos K og P, men hos G (”Her ser 

jeg jo et Lam at gaa”). 

17 — Hjertelig mig nu længes (22) - Hos K, P og G. 

18 - Hvad kan os komme til for Nød (1) - Hos K, P og G. 


144 


VEDLEGG 


19 — Hvo ikkun lader Herren raade (5) — Ikke hos K men P og G. 

20 - Hvor hastig svinder Livets Dage (2) — NB! Bare i Evangelisk-Christelig 
Psalmebog (nr. 202) 

21 — Hvo ved hvor nær den er, min Ende (5) Ikke hos K, men P og G. 

22 — I dag er Naadens Tid (8) - ikke hos K, men i P og G. 

23 — I denne søde Juletid (1) - Ikke hos K, men hos P og P (Uddrag). 

24 — I Kristne som gjerne vil Himmelen have (2) - ikke i K, P og G, men 
i Hauges ”De sande christnes udvalgte Salmebog” (nr. 70) og i Uddrag av 
Pontoppidan. 

25 — Jeg slipper Jesum ei (1). Hos G. 

26 — Jesu dine dype vunder (2) - Hos K, P og G. 

27 — Jesu, din søde Forening at smage (4) ikke hos K, men i P og G. 

28 - Kom, o kom, du Aand som giver (2) - Ikke hos K, men P og G. 

29 — Man kan i denne Verden her (6) — Ikke hos K, men P og G. 

30 — Maria bedste Val (2) - Hos Marcus Volqvartz: Sjælens Luth, 1878, s. 14: 
”Mariae beste Valg, mit Valg og være skal”— (Ref. Ludvig Mathias Linde- 
man: Samling av norske folkeviser og religiøse folketoner, Utg. ved Øystein 
Gaukstad, Oslo 1997, s. 286). 

31 — Min Sjæl og Aand opmuntre dig (1). Hos G. 

32 — Nu hviler Mark og Enge (1) - Ikke hos K, men P og G. 

33 — Naar Tiden sagte skrider ud ad Døren (hos D.E.:”Enden”) (1) - Dorothe 
Engelbretsdatter, Sjælens Luth, nr. 64 (Lindeman 1997: s. 297). 

34 — O Gud, du fromme Gud (8) - Hos K, P og G. 


35 - O kjære Sjæl, frygt aldrig mer (33) Hos K, P og G (Dominerer i sanger ved 
sykdom og gravferd). 

36 — O Jesu, din Hukommelse (9) - Hos K, P og G. 

37 — Op glædes alle, glædes nu (1) - Hos K, P og G. 

38 - O Sjælehyrde, Gud og Mand (1). Hos K og P, men ikke G. 

39 — Paa Gud allene haver jeg sat min lid (1) - Hos K og P, men ikke i G. (I Ev. 
Chr. nr. 297, bearbeidet av Edv. Storm — J. N. Skaar: Norsk salmehistorie II 
1880, s. 69). 

40 — Paa Jorden ei et sikkert Sted jeg finder (1) — Trolig av Peder Brekke (Ørsta), 
i særtrykk fra Ekset, 1810. (Fet, 2006 s. 48). 

41 — Rind nu op i Jesu Navn (16) — Ikke hos K og G, men tatt opp av P. 

42 — Vee mig at jeg saa mangelund 3) - Hos K, P og G. 

43 — Vor Tro er den Forvisning paa — at vi Guds Naade have (2) - ikke K, men 
PogG. 

44 — Vaagn op og slaa paa dine Strænge (1) Ikke i K og G, men tatt opp av 
P (”Vaag op”). 


Folketoner til disse melodianvisninger 


Jostein Fet har velvilligst bidratt med denne oversikten over folketoner 
knyttet til Berte Kanutte Aarflots sanger. Fra sin lange fartstid som styrer 
for Folkemusikkarkivet for Møre og Romsdal (2000-2011) har han samlet 
et register med omkring 10 000 oppskrevne folketoner, og i den følgende 
oversikten gir han en antydning om hvilke melodier av dem som Berte 
Kanutte har benyttet, som også har fått nedslag i folketonearven. 


1 - Af Høiheden oprunden er. 1 oppskrift frå Skodje/Vatne. 
2- Ak levende Gud, jeg bekjender. 2 oppskrifter, frå Gloppen ved Cath. 
Elling og frå Skodje/Vatne ved Knut Stafset. 
3 - Dagen viger og gaar bort (Dorothe E.). 12 oppskrifter, bl.a. frå Ørsta 
(Karen Sandvik), Nordmøre, Stordal, Selje. 
4 — Du høie Fryd for rene Sjele. 5 oppskrifter (B.K. har Hjertens Fryd). Ørsta 
(Karen Sandvik, viktig tonekjelde!), Nordmøre. 
5 — Far, Verden, far vel. 2 oppskrifter, 1 frå Smøla og 1 etter Dordi Bergheim. 
6 — Forfængeligt er alt hvad Verden giver. Bl.a. Skodje, Stordal. 
7 - Fryd dig, du Christi Brud. 14 oppskrifter, bl.a. frå Tingvoll (8), Skodje/ 
Vatne, Romsdal. 
8 - Gud Fader udi Himmerig. Selje, Skodje, Hareid. 
9 — Guds Godhed ville vi prise. Setesdal, Skodje, Nordmøre. Telemark. 
10 — Her ser jeg jo et Lam at gaa. 1 oppskrift, frå Setesdalen. 
11 — Hjertelig mig nu længes. 1 oppskrift frå Skodje/Vatne av ukjend. 
12 — Hvad kan os komme til for Nød. 1 oppskrift, frå Skodje/Vatne, etter NN. 
13 - Hvo ikkun (ene) lader Herren raade. 7 oppskrifter, bl.a. frå Lom, Gjemnes, 
Stordal, Selje. Alle med ”ene lader Herren”, ingen med ”ikkun lader”. 14 - I 
Dag er Naadens Tid. Selje, Tingvoll, Troms. 
15- I denne søde (glade) Juletid. 8 oppskrifter, bl.a. frå Ørsta (4), Selje, 
Setesdal (2). 

16 — Jesu, din søde Forening at smage. 19 oppskrifter, bl.a. frå Nordmøre, Selje, 
Skodje, Stordal, Volda (Synnøve Riste). 

17 — Jesu, dine dybe Vunder. 4 oppskrifter, bl.a. frå Skodje/Vatne og frå Todalen. 

18 - Kom, o kom, du Aand som giver. Nordmøre (3), Stordal. 

19 — Maria bedste Valg. 1 oppskrift frå Nordmøre ved Edvard Bræin. 

20 — Min Sjæl og Aand opmuntre dig. 2 oppskrifter, frå Setesdal og frå Fjørtoft. 

21-21 - Nu hviler Mark og Enge. 8 oppskrifter, bl.a. Ørsta (4), Sunnylven, 

Syvde, Selje. 

22 — Naar Tiden sagte skrider ud ad Enden. 1 oppskrift, frå Nordmøre, etter 
Hallvard Nordheim. 

23 — O Gud, du fromme Gud. Etter Knut Didriksson Stafset, Skodje/Vatne. 

24 — O kjære Sjel, frygt aldrig mer. Frå Norddal, Kvamsøy, Skodje, Volda, Stor- 
dal. 25 — Op glædes alle, glædes nu. 2 oppskrifter, frå Hjørundfjorden og 
frå Skodje/Vatne. 

26 — Paa Gud allene haver jeg sat min Lid. 6 oppskrifter, bl.a. frå Selje og Nord- 
møre (4). 

27 - Rind nu op i Jesu Navn. 18 oppskrifter, bl.a. Surnadal, Selje, Davik, 
Sykkylven, Stordal. 

28 — Vaagn op og slaa paa dine Strenge. 6 oppskrifter, bl.a. Selje, Nordmøre 


(ingen frå Sunnmøre). 

Berte Kanutte Aarflots skrifter, med forkortelser 


Fremstillingen har som hovedkilde basert seg på en utgave fra Beyers forlag og 
trykkeri i Bergen, med årstallet 1874, og med fellestittel: 


”Smuler til Næring for livet i Gud. En Samling af Berte Kanutte Aarflots skrifter». 

I kapitlet ”Berte Kanutte Aarflots skrifter» er det redegjort for de enkelte skrifters 
tilblivelse og innhold. I det følgende gis en oversikt over titlene, med opplysning 
om hvordan de blir referert til i den følgende fremstilling. 

”En gudelskende Sjels opbyggelige Sange” (Referanse hele tittelen). 

”Troens Frugt. En Samling af aandelige Sange i tvende Dele med tre Tillæg” (Ref. TF, 
med nummer og vers). 

”Sjelens Morgen- og Aftenoffer, indeholdende Bønner, Sukke og Sange paa hver Dag i 
Ugen tilligemed Sange paa de fire Aarets Tider» (Ref. SMA, med sidetall). 

”Sjelens aandelige Høitidsglæde, indeholdende Bønner og Sange paa de i Aaret 
indfaldende Høitidsdage, med et Tillæg af nogle Salmer som Paamindelse om at 
undersøge sin Sjels Tilstand, førend man gaar til Herrens Bord» (Ref. SÅH, med 
sidetall). 

”Religiøse Breve til Opmuntring og Opbyggelse samt bestyrkelse i Tro, Haab og 
Kjærlighed med et Anhang af Leilighedssange samt en Morgen- og Aftenbøn 
med hosføiede Sange” (Ref. RB, med sidetall). 

”Før ikke udgivne Breve og Sange af Berte Kanutte Aarflot (Eftersamling). Vedføiet 
sogneprest Wraamanns gravtale. Udgivet af Knud Aarflot» (Ref. Før ikke udgivne 
Breve og Sange) (1893). 

”Selvbiografi”. Utgitt på nytt sammen med «En gudelskende Sjels opbyggelige Sange”. 
Utgave ved Ragnar Ørstavik og Vebjørn Aarflot. Volda trykkeri 1978 
(Ref. Selvbiografien, med sidetall). 

